Ježiš povedal: *„Chlieb, ktorý ja dám, je moje telo za život sveta.“* Jn 6, 44 – 51, Sk 8, 26 – 36. 38 – 40; Ž 66   
Akákoľvek veľká je viera kresťanov, že v malej bielej oplátke nekvaseného chleba sa po premenení schováva skutočný Ježiš, nie je to všetko, čo sa týka Ježišovej „teológie chleba“. Ježiš nie je „iba“ Eucharistia. Ide o „jeho telo za život sveta“. V týchto slovách sa skrýva totálne nasadenie všetkého, čo k nemu patrí, preto, aby ľudia mali „hojnejší život“ (por. Jn 10, 10). Ak človek verí, že Kristus je v Eucharistii, ale nič to neurobí s jeho životom, potom málo pochopil. Chlieb nikdy nie je cieľom, ale prostriedkom a dodaním energie na ceste k cieľu. Chlieb Eucharistie sa takisto stáva prostriedkom k tomu, aby človek prijal celého Krista – milujúceho, odpúšťajúceho, trpezlivého, zraneného aj vzkrieseného. Ježišovo „telo za život sveta“ bude v podstate vzkriesené až vtedy, keď bude vzkriesené v každom človeku. Preto prijímať Eucharistiu, prijímať Krista, znamená nielen „zbožne“ zhltnúť kúsok chleba, ale stať sa tým, koho človek práve prijal. Stať sa Kristom, pokiaľ ide o lásku k Bohu, ľuďom aj sebe.

**Kto verí, má večný život. Ja som chlieb života.** Počas každej sv. omše sme vyzvaný slovami kňaza: *Hľa tajomstvo viery*, „potvrdiť“ svoju vieru v opravdivú prítomnosť Ježiša medzi nami. Čo je to ten večný život, o ktorom mi dnes hovorí Ježiš? Znamená to moje rozhodnutie vstúpiť do neustále sa prehlbujúceho vzťahu s Ježišom, ktorý sa postupne prehĺbi natoľko, že naplnený Bohom budem sa meniť na jeho podobu. Boh ma bude viesť ku všetkému dobrému, láskyplnému a životodárnemu. Každé moje slovo, postoj a myšlienka bude ovládať láska. Svätý Augustín píše: Stávajte sa tým, čo prijímate. Práve o toto prosme pri sv. omši - Pána aby nás premieňal k podobnosti s ním. Amen