**5. nedeľa pôstna C -** Jn 8, 1-11: **Objavuj, Obdivuj, Ochraňuj**

Prednedávnom boli v istom meste rozvešané veľké plagáty s tromi slovami, začínajúcimi sa na písmeno “**o**”: **objavuj, obdivuj, ochraňuj**. To, o čo sa jednalo bolo naznačené pozadím: krásnymi tatranskými štítmi, teda prírodou. Posolstvo plagátu bolo jasné: niektorí ľudia si prírodu nevážia a ničia ju lebo nemá pre nich hodnotu. Chyba ale nie je v prírode. Chyba je v nich. V tom, že jej hodnotu ešte neobjavili. Ak by si na ňu našli čas a záujem, potom by jej hodnotu iste **objavili** a postupne by prešli od postoja nezáujmu a ničenia k postoju **obdivu**. A odtiaľ je už len krok k tomu, aby ju aj **ochraňovali.**

To, čo platí o stromoch a lesoch **platí aj o ľuďoch**. Mnohí z nás nemáme úctu k ľuďom. A to nielen k iným, ale dokonca ani k sebe samým. Nevidíme v istých ľuďoch hodnotu. A preto si ich nevážime. **Odporúčanie objavuj, obdivuj, ochraňuj by mohlo byť účinným aj v tomto prípade:** Choď do hĺbky človeka! Skúmaj jeho vnútro a zistíš, že to čo vidíš na povrchu nie je celou pravdou o ňom! Pravda o ňom, ktorá je skrytá v hĺbke je iná, je ďaleko komplexnejšia a veľkolepejšia. Ak ju spoznáš, začneš toho človeka obdivovať. Lebo nájdeš v ňom veci, ktoré ťa privedú do úžasu. A odtiaľ už nebudeš mať ďaleko k tomu, aby si ho aj ochraňoval.

Zdá sa, že **dnešné evanjelium sa nesie presne v tomto duchu**. Farizeji priviedli k Ježišovi ženu – cudzoložnicu, ktorá **nemala v ich očiach žiadnu hodnotu**. Čin, ktorý vykonala, ju v ich očiach úplne diskvalifikoval. A ona sa stala pre nich nulou. Jediné, čoho bola hodná, boli ich kamene. No Ježiš mal iný názor. Z jeho postoja ako keby vyplývalo odporúčanie k tomu trojitému postoju, ktorý sme si naznačili vyššie: **Objavujete túto úbohú ženu.** Skúmajte jej vnútro. Skúmajte motívy jej činu (činov). Skúmajte jej minulosť. Skúmajte prostredie, z ktorého vyšla. Skúmajte rany, ktoré jej život a ľudia udelili. A zistíte, že vaše zdanie klame. Žena, ktorá stojí pred vami, je ženou plnou bolesti a utrpenia. A možno je aj ženou zneužitou a zneužívanou. A z jej príbehu nemožno vynechať ani mužov, ktorí sa na jej hriechu (a hriechoch) podieľali. (Na mužov sa pri ženách obvinených z cudzoložstva často zabúda). A vy ste tiež reprezentantmi tejto mužskej generácie, ktorá stojí za hriechmi žien podobného typu. Ak objavíte jej hodnotu, možno ju začnete aj **obdivovať** a snáď aj **ochraňovať** pre kameňmi ľudí, rozčúlených “spravodlivým” hnevom.

Možno tieto myšlienky boli dôvodom, prečo farizeji stratili chuť ženu kameňovať a prečo sa radšej rozhodli z jej prítomnosti ako aj z prítomnosti Ježiša nenápadne vytratiť.

Text dnešného evanjelia je veľmi silný a dáva nám príležitosť uvažovať o mnohých veľmi chúlostivých témach, z ktorých nie je vyňatý nikto z nás. Dovoľte mi uvažovať o jednej z nich, ktorá je extrémnym prejavom **problému, ktorý nosíme v sebe vo vnútri snáď všetci do jedného**. Budem hovoriť o **prostitúcii a prostitútkach. No cez ne sa pokúsim dostať k tomu spomínanému jadru: k problému, na ktorý trpíme všetci.**

Prostitúcia je veľmi bolestnou skutočnosťou. Nie je to nová vec. Má svoju tradíciu. Niektorí vtipne poznamenávajú, že je to najstaršie remeslo. Ženy sa oddávna oddávali tejto neresti. Prečo? Čo je príčinou prostitúcie? Už vopred upozorňujem, že **to nie je túžba po sexuálnom uspokojení**. V istých prípadoch aj tá, no vo väčšine prípadov to nie je ona.

Jednou s príčin prostitúcie je **chudoba**. Pre mnohé ženy niet iného riešenia, ako predávať svoje telo. Aspoň si to tak myslia. **V príbehu o sv. Mikulášovi** sa hovorí o tejto dimenzii prostitúcie: istý otec mal tri dcéry a keďže trpeli na biedu, bol odhodlaný ponúknuť ich na prostitúciu, aby mali z čoho, ako rodina, vyžiť. Sv. Mikuláš im vraj v noci nechal v okne istý obnos peňazí, ktorý ich mal z biedy vytrhnúť a zachrániť pred prostitúciou. Vo svete je veľa krajín, v ktorých prostitúcia dosahuje enormné rozmery. Vo všetkých prípadoch ide o krajiny alebo o oblasti extrémne chudobné: Filipíny, krajiny Latinskej Ameriky, chudobné štvrte US miest a pod. Chudoba a prostitúcia sú rodné sestry. Z tohoto stavu vyplýva potom výzva jednak pre sociálne systémy, ale aj pre jednotlivcov, aby urobili všetko, čo je len možné pre to, aby sa vyhlo prostitúcii. Odsudzovanie samotné nepomôže. **Chudoba, bieda, sociálna nespravodlivosť, utečenectvo... toto všetko sú korene prostitúcie.** Cirkev vo svojich organizáciách Iustitia et pax a pápežská rada pre utečencov a ľudí bez domova sa snaží burcovať svedomie zodpovedných činiteľov.

S chudobou súvisí potom aj ďalší téma napojená na prostitúciu: **násilie**. Niektoré ženy sa tým, že sú chudobné, samé rozhodnú pre prostitúciu. No niektoré sú k nej **nútené inými, ktorí chcú na nich zarobiť**: často to môžu byť príslušníci vlastnej rodiny, niekedy cudzí, ktorí žene, ktorá žije v neistých pomeroch ponúknu istotu a stabilitu zárobku a ochrany: toto sú tí neslávne známi **pasáci** (pimps). Niektoré ženy sú získané pre prostitúciu v tomto zmysle násilím niektoré naivitou. V každom prípade je to však novodobá forma otroctva, do ktorej sa žena dostane bez toho, že by si to na počiatku uvedomovala. V júli 1997 bola v Lisabone konferencie o utečenectve v Európe a odznelo tam niekoľko osobných bolestných rozprávaní rehoľných sestier o ženách prostitútkach, medzi ktorými tieto rehoľné sestry pracovali. Hlavne sa jednalo o prístavné mestá v Holandsku, medzi ktorými si drží prvenstvo mesto Hague. Hovorili tu o novodobom otroctve, a o jeho formách, o tzv. “sex trafficking” - kupčenie so ženami. Ženy sú naivne zlanárené do krajiny určenia (žiaľ aj z našich krajov), sú oklamané, je im odňatý pas a sú vrhnuté do “služby” (otroctva), v ktorej zarábajú predovšetkým pre svojich pasákov alebo pre agentúry, ktoré ich sem zlanárili. Únik je pre ne takmer nemožný. Sú to naozaj diabolské štruktúry, ktoré sú ako sieť pospájané navzájom po celom svete.

Pod všetkým týmto však je jedna téma, ktorú by som pri probléme prostitúcie (a nielen pri nej) pokladal za najhlavnejšiu: je to **téma osobných hraníc**. Mnohí z nás nemáme v sebe vypestovaný **zmysel pre hranice**: pre svoje vlastné ako aj pre hranice iných. V praxi to znamená toľko, že dovolíme kdekomu vstupovať na teritórium, ktoré je výsostne naše a ktoré je často naším posvätným územím a dovolíme mu robiť si tam, čo sa mu zachce. Toto nám potom spôsobuje často veľkú bolesť a rany. My sami potom robíme to isté iným. **Zdravo vyvinutý človek má v sebe vypestovaný silný a zdravý zmysel pre hranice: on sám vie pokiaľ môže ísť do teritória iných ľudí a kde je hranica, za ktorú by už nemal ísť.** A to isté ukazuje iným aj ohľadom svojich vlastných hraníc. Iných nevpustí tam, kde ich nechce mať. **Strážcom hraníc je emócia hanby**. Človek, ktorý túto emóciu nemá dostatočne vybudovanú, je **človekom bez hanby**. Istého človeka označíme za nehanebného vtedy, keď ide vo vzťahoch tam, kam ísť nemá. Sú aj takí, ktorí túto emóciu majú vybudovanú **prehnane silne**: tí sa budú potom ustavične pred ľuďmi skrývať, a nedovolia nikomu preniknúť ani trochu poza ich vlastnú bariéru a tak celý svoj život prežijú v extrémnej izolácii. Ich hranice sú tak silné, že im úplne znemožnia vstúpiť do akéhokoľvek vzťahu.

Problém hraníc je veľmi viditeľný na našom **každodennom správaní sa jedného voči druhému.** Človek, ktorý má zdravý zmysel pre hranice vie si s ľuďmi budovať blízke vzťahy, ale bude k nim vždy pristupovať **s rešpektom**. Bude vedieť mať s iným človekom blízky a priateľský vzťah, ale **nikdy nepôjde tam, kde ho ten iný nechce mať.** Človek so zdravým zmyslom pre hranice to vie vycítiť. V USA napr. funguje tykanie medzi profesormi a študentmi na univerzitách (angličtina síce výslovné tykanie nemá, ale praktizuje sa cez oslovovanie sa krstnými menami). Niekto by si mohol myslieť, že toto sa dá ľahko zneužiť. Že študent sa môže voči svojmu profesorovi začať správať drzo, čo by si nedovolil, keby si *“netykali”*. Je to tam tak preto, lebo téma hraníc im je pripomínaná často. Človek, ktorý sa začne správať k inému drzo, ktorý si k inému človeku dovolí iróniu alebo urážlivé vtipkovanie a pod. len preto, že pokladá toho iného za blízkeho, **toho druhého prakticky zneužíva**. Je človekom bez hanby. A zasiahnutý človek by mu to mal dať patrične najavo: *“Moment. Vstupuješ na teritórium, na ktorom nemáš čo hľadať!”* A toto platí aj medzi rovesníkmi, nielen medzi vekovo odlišnými ľuďmi. Blízkosť musí byť nepretržite napojená na úctu.

**Ako sa ale môže stať, že istí ľudia nemajú v sebe vybudovaný zdravý zmysel pre hranice (a tak zdravý pocit hanby)?** Ako je možné, že istí ľudia si dovoľujú vo vzťahoch buď priveľa alebo primálo (že sa izolujú)? Vysvetlenie je vo výchove. Pekne to ilustruje prirovnanie človeka k miestnosti s kľučkou. **Zdravo vyvinutý jedinec** sa podobá miestnosti, ktorá má kľučku len zvnútra. Keď niekto chce vstúpiť musí zaklopať a čakať. Človek, ktorý je vo vnútri príde otvoriť a hosťa buď vpustí do vnútra alebo ho odmietne vpustiť. A keď ho vpustí, buď ho vybaví len v predsieni, alebo ho pozve ďalej do izby a sám posúdi, koľko mu venuje času. V tomto prípade hosť je hosťom, a domáci je domácim. Domáci presne vymedzí, na koľko hosťovi dovolí, aby u neho prebýval a ako sa môže u neho správať.

**Nezdravo vyvinutý jedinec** sa podobá miestnosti, ktorá má kľučku len zvonka. Keď niekto chce vojsť, môže bez problémov. Vojsť môže **ktokoľvek, kedykoľvek, a ako dlho chce**. A môže robiť vo vnútri čo sa mu len páči. Človek vo vnútri nie pánom domu, ani pánom situácie. Ten iný rozhoduje o ňom. On sa musí podrobiť.

**Čo presne tento obraz znamená?** Obraz so zdravo vyvinutým jedincom, ktorého predstavuje miestnosť s kľučkou zvnútra, popisuje jedinca, ktorého rešpektovali od mala ako jedinečnú a svojprávnu bytosť. Nikdy mu nič násilím nevnucovali. Nie že by mu boli dovoľovali všetko. To nie. Ale isté princípy, v ktorých sa jedinec potreboval vyformovať, mu predkladali logicky, postupne, niekedy aj prísne, ale **s patričným výkladom a rešpektom**. Ak sa napríklad dieťa bálo nejakého človeka, matka mu nevynadala alebo ho nevysmiala za to, že sa bojí človeka, ktorého sa netreba báť. Rozumná matka toto dieťa zobrala na kolená a jeho strach prijala s rešpektom, pretože je to strach, ktorý to dieťa vlastní a treba ho teda prijať ako súčasť jeho bytosti. No jej úlohou bolo logicky mu vysvetliť, že sa niet čoho báť, že ten človek predsa nie je zlý a pod. Ak to dieťa príjme, je dobre. Ak nie, treba to rešpektovať a snažiť sa o zmenu jeho postoja neskoršie a postupne.

V rodinách, kde sú nezdravé vzťahy, to takto nefunguje. **Tam sa isté veci predkladajú násilím, bez rešpektu osoby a individuality toho človeka.** A nielen to. To nerešpektovanie jedinečnosti, práv a teritória človeka ide až tak ďaleko, že do jeho života sa vstupuje **násilne tým, že sa používa na upokojenie potrieb toho druhého**, či sa tu jedná o potreby pôžitku alebo potreby emocionálneho vyventilovania sa. Napr. v alkoholických rodinách sa často stáva, že alkoholik príde domov opitý a trestá deti za to, čo si nezaslúžili. Alebo emocionálne nestabilná matka príde domov z práce rozčúlená a začne sa vŕšiť na svojich deťoch. Dieťa si v takomto prípade povie: Prečo sa na mne vŕši? Prečo ma trestá? A začne hádať: snáď preto, lebo sa neučím celkom dobre. Začne sa učiť. Ale vŕšenie neprestane. Háda ďalej: snáď preto, lebo neupratujem dosť dobre doma. Začne upratovať. No keď vŕšenie neprestane ani teraz a ani po iných tipoch, potom si dieťa jednoducho povie toto: **Moja mama, či otec (čo niekto iný) sa na mne vŕšia a ma trestajú preto, lebo ja som nie hodný, aby ma netrestali, ja ako osoba som vadný.** Moje jadro, ako človeka nestojí za to, aby ho milovali. A toto vŕšenie zo strany starších môže mať rozličné formy: zneužívanie fyzické, emocionálne, verbálne ba dokonca i sexuálne (incest). Všetky tieto formy prispievajú k tomu, že dieťa si buď nevybuduje alebo stráca svoje hranice a že ich potom jednoducho vo všetkých svojich neskorších vzťahoch nevie stanoviť: ani keď sa iný približuje k nemu ani keď sa ono približuje k iným. **Keď potom vyrastie, bude mať stále problémy rozoznať hranice.**

Problém prostitúcie je v skutočnosti problémom neschopnosti rozpoznávať hranice. Psychológovia hovoria, že **70-80% všetkých prostitútok sú obeťami sexuálneho zneužitia v detstve a pochádzajú z nestabilných disfunkčných rodín**. Nemusí sa tu myslieť len na zneužitie priame, ale aj nepriame, na všetky tie formy, ktoré privádzajú dieťa do zmätku ohľadom jeho sexuality a poslania sexuality. **Sexuálne zneužité ženy sa často stávajú ľuďmi, ktorí ustavične hľadajú pravú lásku.** Možno v mužovi, ktorý sa k nim približuje vidia človeka, ktorý ich bude konečne milovať opravdivo a s úctou. Táto ich večná nádej však vždy znova a znova vedie k opätovnému zneužitiu. A začarovaný kruh sa opakuje. Pekne o tomto začarovanom kruhu píše **Edwina Gately** vo svojej knihe *I Saw the Seeds Growing*. Je to vlastne zbierka príbehov pochádzajúcich z jej práce s prostitútkami v inštitúcii *Genesis House*, ktorý založila v Chicagu.

**Žena z evanjelia možno pochádzala z takejto rodiny.** Možno bola hladná a smädná po láske a blízkosti. Možno si o mužovi, ktorý sa k nej približoval myslela, že je to, človek, ktorý má o ňu záujem a ktorý ju miluje takú, aká je. A preto mu dovolila aj sexuálne uspokojenie, nakoľko si nemyslela, že už toto samotné je zneužitím. Myslela si, že toto je súčasť jeho opravdivého vzťahu k nej. A možno, že podobne bol na tom aj jej partner.

Preto Ježiš nehovorí nič. Preto sa zohol a písal. Možno písal na zem veci, ktoré žena prežila, možno vyjadroval takto bolesť, ktorú cítil z bolesti ženy, z jej minulosti, z jej zmätkov, z jej sklamaní, z jej túžob po pravej láske. A možno toto bol aj dôvod, prečo na inom nieste povedal ľuďom, **aby síce hriech nenávideli, ale hriešnika milovali**. Hriešnik má často nízku sebúctu. On nemiluje ani svoj hriech ani seba. On nevie, že on je obrazom Boha a že on má preto veľkú hodnotu sám o sebe... A že on nemusí túžiť po nasycovaní hladu a smädu po láske v náručí vecí alebo ľudí, ktorí k nemu prichádzajú ako vlci v ovčom rúchu. Ježiš v dnešnom evanjeliu **prijal ženu ako osobu**, on jej dal na vedomie, že má hodnotu, takú aká je. Ona sa cítila prijatá po prvý raz nie za služby, ktoré poskytovala, ale za to, že niekto ju obdivoval ako takú.

**A** **toto je odporúčanie aj pre nás: objavuj, obdivuj, ochraňuj**. **Objavuj** v sebe, vo svojom vnútri, vo svojom jadre bohatstvo, ktoré tam máš. Objavuj ho aj v iných. Aj vo veľkých hriešnikoch. Objavuj aj bolesť, ktorú si prežil a ktorú si si nespôsobil ty sám, ale iní. Ježiš ťa k tomuto bolestnému objavovaniu vedie preto, aby si sa z neho uzdravil. V prvom čítaní dnešnej nedele sa hovorí o tvorení niečoho nového. O tom, ako to nové začína pod vplyvom Božej milosti klíčiť. Ak toto všetko pochopíš, potom budeš - to vnútorné bohatstvo **obdivovať** a prirodzene budeš mať túžbu ho aj **ochraňovať**.

Nech nám Pán v tom žehná. Amen.