*Ježiš odpovedal: „Moje svedectvo je pravdivé, lebo viem, odkiaľ som prišiel a kam idem.“* Jn 8, 12 – 20   
Ježiš trávil množstvo času v modlitbách (por. Mk 1, 35). Vedel, odkiaľ pochádza a kam smeruje, ale nie preto, že mu to Boh raz a navždy zjavil. Aj on musel hľadať, skúmať a pýtať sa. Odpoveď na základné otázky: „Odkiaľ prichádzame? Kam ideme? Aký je zmysel nášho života?“ nachádzal práve vo chvíľach rozhovoru s Bohom. Na začiatku mu „antiboh“ hovoril, aby sa hodil z chrámu a Boh ho zachráni (por. Mt 4, 5 – 7). Ježiš to v skutočnosti nemohol urobiť, pretože sa v modlitbe neustále „hádzal“ do Božej náruče. Rozdiel medzi ním a farizejmi je v tom, že kým oni sa neustále držali „zábradlia“ Zákona, Ježiš slobodne vyšiel na rozvlnenú hladinu (por. Jn 6, 19). Nemusel sa ničoho držať, pretože sa hodil do Božej náruče. To ho robilo nesmierne slobodným. A iba slobodný človek je naozaj pravdivý (por. Jn 8, 32). Je taký, aký je, nenecháva sa ničím a nikým zväzovať, nepotrebuje mať doma plný šatník rôznych masiek. Stačí mu jeho vlastná tvár, v ktorej môžeme spoznávať Boha (por. Jn 8, 19).