**KRST PÁNA** *- Mk 1, 7-11:* Kresťan - kňaz, prorok, kráľ

**Veci časom zovšednia.** Je to nebezpečné. **Sv. Filip Neri sa zvykol modlievať: *“Pane, len zovšednieť mi nedaj!”*** Podstata zovšednenia spočíva v tom, že to, čo bolo pre nás kedysi nesmierne hodnotné, až tak, že by sme boli za to podstúpili čo akú obetu, nás dnes už nenadchnú. Berieme to ako samozrejmosť.

Takto môže dopadnúť aj krst. Väčšina z nás bola kedysi pokrstená. Krst je veľká sviatosť. Vlastne najväčšia, pretože je bránou k všetkým ostatným sviatostiam. **Pre koľkých z nás je však ona východzím bodom pre všetky naše životné rozhodnutia?** Preto dnes v deň krstu Pánovho pouvažujme o svojom krste.

Čo je to krst? **Krst je rozhodnutie žiť inak.** Keď človek stojí tvárou tvár zverstvám a surovostiam ľudí a ľudstva ako celku, môže urobiť rozhodnutie: ja chcem žiť inak. Je nechcem ísť touto cestou. **Človek, ktorý žije v pravde si uvedomuje, že aj on sa podieľa na zodpovednosti za všetko to zlo, ktoré sa okolo neho deje.** Aj ja som zodpovedný za zverstvá konané v občianskych vojnách, za násilnosti a mafiánske skutky konané v mestách, za koncentračné tábory, za hlad biednych ľudí sveta. Aj ja som zodpovedný za nemravnosti a výstrednosti, ktoré bez výčitiek svedomia páchajú niektorí ľudia. **Moja zodpovednosť vyplýva z mojej účasti na zranenosti a deformácii, ktorú nosíme v sebe ako ľudstvo.** Je to ten známy dedičný hriech: potenciál k zlu, a ak nie je regulovaný tak vedie aj k zlu extrémnemu – zlo je v každom jednom z nás. **Keď si človek toto všetko uvedomí, môže prijať pozvanie Kristovo:** **žiť inak**. Zvoliť si život a nie smrť. Krst je potom vonkajším prejavom tohto jeho rozhodnutia. Nie je to jednorazový statický úkon, ale začiatok celoživotného procesu.

**Toto rozhodnutie žiť inak sa potom rozvíja v troch konkrétnych formách.** Naznačuje to obrad, ktorý sa koná po poliatí pokrsteného vodou: **obrad pomazania krizmou.** Kňaz značí novokrstenca krizmou na temene hlavy a hovorí:

*Všemohúci Boh, Otec nášho Pána Ježiša Krista,  
oslobodil ťa od hriechu,   
znovuzrodil ťa z vody a z Ducha Svätého   
a začlenil ťa medzi svoj ľud.  
Teraz ťa poznačuje krizmou spásy,  
aby si bol údom Krista* ***kňaza, proroka a kráľa*** *A mal život večný.*

Pokrstený človek bol svojím krstom začlenený do Krista a dostal účasť na jeho kňazskom, prorockom a kráľovskom úrade. Cez tieto tri úrady už konkrétne realizuje svoje rozhodnutie žiť inak:

Úrad **kňaza** ho robí **obetníkom**. Kňaz je ten, kto koná obetu: za seba aj za iných. **Obeta naznačuje transformáciu, t.j. premenu.** Ja sa môžem rozhodnúť žiť inak. Ale viem, že moje sily sú limitované. Nie všetko čo chcem aj dokážem. **Cez obetu prinášam Pánovi to, čo som ja vykonal a žiadam ho, aby on doplnil to, čo mne chýba, alebo aby premenil to, čo som ja vytvoril na dielo, ktoré je dokonalé.** V tomto zmysle potom mnohí hovoríme: Narazil som na situáciu, v ktorej som bol bezmocný. A tak som to obetoval Pánovi. Život, ktorý sa obetuje, je životom pripraveným na transformáciu. A keďže to robíme s vierou, sme si istí nielen výsledkom, ale **už samotný tento proces nás napĺňa pokojom a radosťou.** Život kresťana je potom životom v plnosti, nakoľko ho nedokáže nič zlomiť.

**Najprominentnejšie miesto, kde kňaz vykonáva obetu, je Eucharistia.** Každý pokrstený spolu s ordinovaným kňazom prináša Pánovi obetu. **Vedľa chleba a vína kladie na oltár svoj život, svoje radosti, ale aj svoje neúspechy a frustrácie a očakáva ich premenu.** A tá naozaj aj nastáva. Preto ak pristupujeme k eucharistii s týmto vedomím, musíme odchádzať obnovení.

Úrad **proroka** je úradom sledovania znakov časov. **Prorok je ten, ktorý vidí.** Vidí **nielen vec, ale vidí aj poza ňu.** Vidí jej **korene** a vidí **kam nás vec či situácia vedie**. Preto volá po múdrosti. Ľudia neradi skúmajú pôvod, motivácie a dôsledky svojho konania. **Robia tak preto, lebo jediným ich cieľom je prítomné uspokojenie.** Nezaujíma ich kam to vedie a kde to skončí. Prorok je človek, ktorý toto vidí. Toto **videnie dostáva od Ducha Svätého.** Ako dôsledok potom upozorňuje svoje okolie na to, že táto cesta či tento skutok nie je dobrý. Nerobí to však len slovom: ale aj. Niekedy sme povinní upozorňovať svoje okolie aj slovom, že robí zlo. Robí to však **predovšetkým svedectvom svojho vlastného života.**

Napr: **manželský pár**, ktorý chce žiť svoj krst, cez prorocký úrad, na ktorom svojím krstom dostali účasť budú ukazovať okoliu, kde je tolerovaná nevera a rozvod, že je možné žiť verne a v jednote. Že je možné byť dôsledným v žití manželskej lásky. **Rehoľník alebo kňaz** uprostred ľudí, ktorí mu dokazujú, že dnes nie je možné vykonať permanentný záväzok, ukazuje na svojom živote, že to ide. Nie je to vždy ľahké, ale ide to. **Mladík alebo dievča**, ktorí žijú uprostred konzumného sveta budú dávať svojím prorockým postojom najavo, že je možné žiť aj život hodnôt, ktoré idú ďalej než je len to, čo spôsobuje pôžitok môjmu žalúdku prípadne inej časti tela. Často bude toto prorocké svedectvo doprevádzané možno námahou a možno aj nedostatkom, človek nebude mať bavoráka alebo banku plnú peňazí, ale bude mať pokoj v duši.

Úrad **kráľa** poukazuje na **vládu a spravovanie**. Kráľ je ten kto vládne nad kráľovstvom a kto toto kráľovstvo spravuje: t.j. zabezpečuje veci, aby mal každý to, čo potrebuje. **Toto je úloha aj pokrsteného: vládnuť a spravovať.** Nie nad inými, ale nad sebou samým. Ja som si aj kráľom aj kráľovstvom. **Ja mám vládnuť nad svojimi vášňami a neresťami, mám rozpoznať ich politiku, ich taktiku a stratégiu. Nesmiem sa nechať nimi sputnať. Kráľ musí byť slobodný. Kráľ neslobodný alebo zotročený nie je kráľom.** Pokrstený človek má byť človekom, ktorý vládne veciam a nie naopak človekom, ktorému vládnu veci. **Ľudia, ktorí nechávajú v sebe pracovať hriech nie sú kráľmi; sú otrokmi.** Pokrstený ak chce žiť inak, musí znova objaviť a nepretržite objavovať podstatu svojej kráľovskej hodnosti a dôstojnosti.

Z ďalšej úlohy kráľa, z úlohy **spravovať**, vyplýva povinnosť **postarať sa o seba a svoje potreby ale aj o potreby iných.** Je človekom, ktorý je štedrý, veľkodušný, všímavý aj voči sebe aj voči iným.

Väčšina z nás bola **pokrstená krátko po narodení.** Môžeme namietať, že svoj krst sme si neuvedomovali a teda že aj rozhodnutie žiť inak tam nebolo. Je to tak. Lenže toto rozhodnutie je možné **uvedomiť si a obnoviť si ho aj neskôr. Vlastne každý deň by sme si mali obnovovať svoj krst.** Kiež nás teda Pán v tom vedie.