**Komisionálne preskúšanie zo SJL – K. Kačeriková, 4.A – 5. 5. 2017**

1. Vypracujte previerku v lexikológie.
2. Zaraďte medzivojnovú literatúru do kontextu, časovo ohraničte, definujte pojem ,,stratená generácia“, popíšte spracovanie témy 1. svetovej vojny v jednotlivých národných literatúrach (americká, francúzska, nemecká, česká – 1 autor a základná charakteristika kľúčového diela, spôsob spracovania).
3. Svetová literatúra po roku 1945, aká základná tendencia sa v nej prejavovala a prečo? Zaraďte jednotlivých autorov do národných literatúr a na základe práce s ukážkami charakterizujte tendencie, ktoré sa v nich prejavujú.

**Ukážka č. 1 J. P. Sartre − Múr (úryvok)**

„*Keby mi v stave, v akom som bol, prišli oznámiť, že sa môžem pokojne vrátiť domov, že mi darujú život, vôbec by to mnou nepohlo: všetko jedno, či čakáš niekoľko hodín, alebo niekoľko rokov, keď si už stratil predstavu, že si večný. Nezáležalo mi vlastne už na ničom – bol som spokojný. Ale bol to desivý pokoj – lebo som mal ešte telo: moje telo, videl som jeho očami, počúval jeho ušami, no nebol som to už ja, potilo sa a chvelo celkom samo, a ja som sa už k nemu nepriznával. Všetko čo pochádzalo z môjho tela, bolo hnusné a podozrivé.“*

**Ukážka č. 2 J. D. Salinger – Kto chytá v žite (úryvok)**

*„To je všetko, čo som vám chcel povedať. Mohol by som vám ešte porozprávať, čo som robil, keď som prišiel domov, ako som ochorel a tak ďalej a do akej školy mám chodiť na jeseň, keď odtiaľto vypadnem, ale nechce sa mi. Fakt nie. To ma momentálne veľmi nezaujíma. Ľutujem, že som o tom rozprával toľkým ľuďom. Tuším viem len to, že každý, o kom som rozprával mi akosi chýba. Ba myslím, že mi chýba aj ten sviniar Maurice. Sranda. Nikdy nikomu o nikom nerozprávajte. Lebo vám potom bude každý chýbať.“*

*- Slovom, ja si v jednom kuse predstavujem, ako sa davy malých deciek hrajú na takom velikánskom žitnom poli. Tisíce malých deciek, a široko – ďaleko niet ani jedného dospelého, myslím teda okrem mňa. A ja ti stojím na kraji nejakej strašidelnej priepasti. A vieš, čo musím robiť? Musím chytiť každého, kto sa priblíži k tej priepasti. Rozumieš, ak uteká a nedíva sa, kde beží, ja musím odniekiaľ vyliezť a chytiť ho. A toto by som robil od rána do večera.*

**Ukážka č. 3 S. Beckett – Čakanie na Godota (úryvok)**

**I. dejstvo**

*Estragon: Ty! (Chytí zvyšok mrkvy za konček vňate, zdvihne ho a otočí pred očami.) To je*

*zaujímavé. Čím človek viac je, tým je to horšie.*

*Vladimír: U mňa je to naopak.*

*E: To je?*

*V: Postupne si zvykám na chuť.*

*E: A to je naopak?*

*V: Otázka temperamentu.*

*E: Charakteru*

*V: Za to človek nemôže.*

*E: Človek sa zbytočne pechorí.*

*V: Zostáva tým, čím je.*

*E: Nadarmo sa trepe.*

*V: V podstate sa nemení.*

*E: Tak ideme?*

*V: Poďme. (nepohnú sa)*

**Ukážka č. 4 L. Ferlinghetti – Obrazy zmiznutého sveta**

*„Svet je ohromné miesto*

*kam sa narodiť*

*ak len vám nie je veľmi proti srsti*

*pár mŕtvych mozgov*

*hore*

*alebo pár bombičiek*

*ktoré*

*vám sem-tam vletia do ksichtu ...*

*Áno, svet je najlepšie zo všetkých miest*

*kde možno stvárať kadečo*

*kde možno spievať odrhovačky a inšpirovať sa*

*a chodiť si len tak*

*a na všetko sa dívať*

*a ovoniavať kvety*

*a vôbec len tak sa vyžívať*

*Áno*

*ale práve vtedy keď sa rozbehnete*

*príde usmievavý pohrebník.“*