**Ne/obyčajná krabica od topánok**

Viete, koľko lásky sa vojde do krabice od topánok? NEKONEČNO!

Krásna akcia pre slovenských dôchodcov, ktorí žijú v domoch seniorov a domovoch dôchodcov. Možno majú všetko potrebné pre svoj život, ale o kúsok viac lásky nikomu neuškodí.

Tento nádherný celoslovenský projekt sa opäť aj tento rok rozhodli podporiť žiaci našej školy. Pri otázke, či sa doň chcú zapojiť, nasledovalo jednoznačné áno.

Ako sme postupovali?

Naštudovali sme si na stránke *kúsok lásky* presné informácie, týkajúce sa obsahu, zabalenia a spôsobe odovzdania krabičky.

Pokračovali sme spoločným balením krabíc.

Do krabičky sme okrem nakúpených drobností vložili aj kúsok seba v podobe vytvorených pohľadníc, básničiek a úprimného textu. Pripravené krabičky sme odovzdali dňa 1.12.2023 prostredníctvom kontaktnej osoby p. Fedor Bučkovej.

Veľmi sa tešíme, že sme mohli takto prispieť k ušľachtilej nosnej myšlienke projektu a potešiť tých, ktorí nemajú to šťastie stráviť sviatočné dni v kruhu svojej rodiny.

Mgr. Ivana Sokolská