**Ne/obyčajná krabica od topánok**

Viete, koľko lásky sa vojde do krabice od topánok? NEKONEČNO!

Krásna akcia pre slovenských dôchodcov, ktorí žijú v domoch seniorov a domovoch dôchodcov. Možno majú všetko potrebné pre svoj život, ale o kúsok viac lásky nikomu neuškodí.

Tento nádherný celoslovenský projekt sa tento rok rozhodli podporiť žiaci IV.O triedy prostredníctvom triednej učiteľky. Po otázke, či sa chcú žiaci zapojiť nasledovalo jednoznačné áno.

Ako sme postupovali?

Naštudovali sme si na stránke *kúsok lásky* presné informácie týkajúce sa obsahu, zabalenia a spôsobe odovzdania krabičky.

Nasledovalo spoločné vytvorenie básničky obsahujúce milé a úprimné slová. Vytvorenú báseň sme napísali na ručne vyrobenú pohľadnicu, ktorú žiaci vyrábali pred dvoma rokmi na spoločnom triednom večierku.

Do krabičky sme okrem nakúpených drobností vložili aj rámček s fotografiou žiakov IV.O triedy.

Veľmi sa tešíme, že sme mohli takto prispieť a potešiť tých, ktorí nemajú to šťastie stráviť sviatočné dni v kruhu svojej rodiny.

Mgr. Ivana Sokolská

triedna učiteľka IV.O