**Krista Kráľa (B) - Kráľovstvo slobody**

Sviatok Krista Kráľa nám niektorým môže pripadať ako **snaha o návrat „starých dobrých časov“**. Tieto snahy nie sú v dnešnej dobe ojedinelé. Prejavujú sa v mnohých oblastiach. Niektoré z nich sú úplne legitímne, napríklad snaha o návrat k jednoduchšiemu životnému štýlu, ktorý ostro kontrastuje s konzumným životným štýlom dnešných čias, alebo návrat k životu komunity (dediny, mestečká, ktoré mali takmer charakter rodiny), čo stojí v ostrom kontraste s hrubozrnných individualizmom, ktorý sa tak silne prejavuje v našich časoch. Aj keď je teda veľa vecí, ktoré boli v minulosti dobré a teda stálo by za to sa k nim vrátiť, predsa vo väčšine prípadov ide o preceňovanie „dobroty“ starých časov. **Nie všetko v minulosti bolo dobré.**

A jednou z takýchto vecí je **aj ustanovizeň kráľa**. Aj keď je pravdou, že nemôže byť národa, či iného administratívneho celku bez vodcu, králi vo väčšine prípadov ako králi zlyhávali. Králi boli charakterizovaní **krvilačnosťou**, **výbojmi** (na ceste za zväčšovaním svojich území), **vrtošivosťou** (napríklad pri stavaní svojich honosných sídiel, na ktoré museli prispievať zbedačení poddaní), hladom po absolútnej **moci**, **glorifikovaním** svojej osoby (spomeňme si na tzv. „kráľa Slnko“ Ľudovíta XIV. vo Francúzsku) a pod. Preto keď nastala príležitosť mnohé národy sa vyrovnávali s kráľmi a s ich rodinami veľmi nepekným a brutálnym spôsobom. Spomeňme si na francúzsku revolúciu, kde kráľ skončil pod gilotínovou spolu aj so svojou manželkou Antoinettou (Antoanet dcérou Márie Terézie), alebo na koniec ruského cára. Po prvej svetovej vojne sa rozpadlo množstvo kráľovstiev a králi a ich potomkovia poutekali do exilu, a ich majetok bol bez nároku na náhradu zhabaný. Potomkom nebol do príslušnej krajiny umožnený vstup ešte do nedávnych čias. Tak to bolo napríklad v Taliansku (iba pred asi 2 rokmi bol dovolený vstup do Talianska jednému s kráľovských potomkov), v Rakúsku (Habsburgovci), v niektorých balkánskych krajinách a pod.

**O čom tu teda chceme hovoriť, keď predstavujeme na tomto pozadí Krista ako kráľa?** Problém kráľov a a ostatných podobných vodcov spočíval v tom, že **nekopírovali spiritualitu Krista Kráľa**. Dnes máme tohto kráľa kráľov predstaveného v evanjeliu skrvaveného a stojaceho v ponižujúcej pozícii pred vladárom Pilátom. A tento Kristus – Kráľ je tu predstavený ako model každého kráľa, vládcu, panovníka, vodcu.

Pozrime sa na tento model zbližša. Ježiš prišiel, aby ľuďom ponúkol usmernenie pre život. Malo to byť usmernenie, ktoré by nám poskytlo vnútorné šťastie, integritu, a hlavne by nám to pomohlo k slobode. Či si to priznáme alebo nie, každý z nás je v čomsi zamotaný. Ježiš mal okolo seba veľmi veľa neslobodných ľudí. **Mnohí, keď im kázal, sa cítili úžasne oslovení.** A šli za ním. No mnohí sa cítili **napadnutí**. Nie je nič ponižujúcejšieho, ako priznať si, že som neslobodný. **Ježiš chcel všetkých priviesť k slobode. Zatiaľ čo pri jedných sa mu to darilo veľmi ľahko, pri tých druhých jeho snaha narážala nepretržite na ostrú zvôľu a tvrdé odmietanie.** Preto máme pred sebou obraz **nahnevaného** Mesiáša, ktorý nevedel pochopiť, ako môžu ľudia byť takí tvrdí (napríklad pri uzdravovaní chorého s vyschnutou rukou; Mk 3, 5), máme Mesiáša **namrzeného** (Mk 10, 14), **prísneho** (pri prevracaní stolov v chráme (Jn 11, 33-36), ale aj **plačúceho** (na Jeruzalemom; Lk 19, 41-42). Keby sme išli do dôsledkov, **Ježiš so svojou mocou mohol dosiahnuť, čo by bol len chcel.** Sám sa o tom aj vyjadril, že keby chcel, tak si môže privolať nebeské zástupy anjelov a donútiť ľudí k čomukoľvek. **Toto však nikdy neurobil.** Celá jeho metóda spočívala k predstavovaní hodnotných vecí, **v pozývaní, v ponuke, a hlavne v láske** k tým, ktorých volal. **Ježiš nikdy nikoho do ničoho nedonútil, nikdy nikomu nič (zlého) nezabránil vykonať.** Vždy rešpektoval slobodnú voľbu ľudí. Spomeňme si na tisíce jeho nasledovníkov, ktorých získal po zázračnom rozmnožení chleba a rýb a ktorých stratil všetkých, okrem svojich apoštolov (okrem Judáša, Judáš sa totiž tiež v tejto chvíli nalomil). To bol úspech pastorácie, že? No aj napriek tomu pokračoval vo svojej metóde láskavého pozývania a ponuky.

Toto presne **je model pre vodcov (i vládcov) dnešných čias**. Hlavne pre vodcov na poli cirkevnom (od sv. otca, cez biskupov, kňazov, cez rozličných predstavených až po obyčajných povedzme vedúcich stretiek), no platí to aj na poli občianskom.

Predčasom som mal **jeden rozhovor s istou osobou**, ktorá sa takmer zamotala do jednej **sekty**. Nakoľko sektári sú rafinovaní (vedia manipulovať, balamútiť a používať psychologické triky), nespoznala včas nástrahy, do ktorých sa takmer zamotala. Keď sme potom o tom rozprávali, predstavili sme si kritériá, podľa ktorých viete rozpoznať, či ide o sektu alebo o zdravé náboženstvo. Jedným s poznávacích znakov je sloboda voľby a rešpektovanie tejto voľby až do konca. To znamená, ak ide o zdravé náboženstvo človek je pozývaný, sú mu objasňované hodnoty toho, čo sa mu ponúka a hlavne nie je sledovaný a tvrdo kontrolovaný v tom, ako veci zachováva. Vy napríklad chodíte sem do kostola každú nedeľu. Ak sa rozhodnete nechodiť, nikto z nás vás nebude zaprisahávať alebo sa vám vyhrážať, aby ste svoje rozhodnutie zmenili. Rešpekt pre vašu slobodu je najvyššou hodnotou. Samozrejme, že je tu dôraz aj na zodpovednosť, lebo sloboda bez zodpovednosti nejestvuje. Je tu aj burcovanie, často zaprisahávanie... Ale to, ako sa rozhodnete, je vaša vec.

**Ona sa ma opýtala, či v katolíckej cirkvi niektoré hnutia nemajú charakteristiky sekty.** Povedal som jej, že je to možné. Ale, že ak to tak je, potom nech sa im vyhne. Totiž sa veľakrát stalo, že niektoré hnutia, keď vznikli, boli úžasným požehnaním. **Ale neskôr, zvlášť následkom ľudského prvku, ktorý sa tam vlúdil (napríklad túžba po moci...), sa hnutie premenilo takmer na sektu a je veľa prípadov, kde ho cirkev zakázala. A to presne na základe tohto kritéria, ktoré sme spomenuli: lebo hnutie začalo praktizovať neslobodu.**

Kristovo kráľovstvo je teda kráľovstvom nie nútenia, ale **ponuky**. Túto myšlienku prvý raz použil nebohý už svätý pápež Ján Pavol II. a bolo to na jar r. 2000 a druhý raz počas jeho poslednej návštevy u nás na Slovensku v septembri roku 2003.

Poďakujme sa **dnes tomuto nášmu kráľovi za jeho lásku**, za jeho usmerňovanie, vedenie, ale hlavne za to, že nám je modelom v tom, ako máme aj my praktizovať rolu kráľov keď sa do nej (v akejkoľvek podobe) dostaneme.