**Krista Kráľa (B)**   
UPC, Blumentál, 26. 11. 2000  
Aké je to Jeho kráľovstvo?

Ježiš je naším Kráľom. A my sme volaní do jeho kráľovstva. **Ako ale to jeho kráľovstvo vyzerá? Aké má charakteristiky? Akú má definíciu?**

Definovať kráľovstvo, ktoré Ježiš hlásal, nie je jednoduché. Hoci Ježiš o kráľovstve veľa hovoril – pravdupovediac bola to centrálna téma jeho ohlášania –, **nikde ho nedefinoval**. Popisoval ho podobenstvami a prirovnaniami, ale definíciu nám nedal. A toto by sa mohlo zdať dosť paradoxným: usilovať sa o kráľovstvo, a nevedieť, čo to vlastne to kráľovstvo je.

Lenže ak si myslíme, že sme naozaj celkom bez definície kráľovstva, tak sa mýlime. V NZ sa definícia kráľovstva predsa len nachádza. Prvou je toto: **Kráľovstvo Ježišovo je totožné s Kráľom.** V tomto prípade je posol totožný s posolstvom. To znamená: Kráľovstvo Božie vyzerá tak ako vyzerá Ježiš. **Ak chceme vedieť, aké má charakteristiky, alebo aké by sme mali mať charakteristiky my ako členovia tohto kráľovstva, potom sa pozrime na Ježiša.** Ježiš má vlastnosti, podľa ktorých sa máme aj my formovať.

Ak by sa nám táto definícia videla príliš náročná – čo by nemalo byť, pretože vrastanie do Ježiša v tom, že ho poznávame, že ho nasledujeme, že sa s ním identifikujeme, že prijímame jeho pomoc a vedenie, by malo byť základom nášho učeníctva – v NZ predsa máme **explicitnú definíciu Kráľovstva Božieho**. Nachádza sa v liste apoštola Pavla Rimanom:

***„Božie Kráľovstvo nie je jedlo a nápoj, ale spravodlivosť, pokoj a radosť v Duchu Svätom.“ (14, 17)***

Pozrime sa na jej komponenty. V prvom rade si treba všimnúť, čo Božie kráľovstvo nie je: **nie je to jedlo a nápoj**. Tým sa nechce povedať, že jedlo a nápoj nie sú pre človeka dôležité. Chce sa však povedať, že akákoľvek snaha zameriavajúca sa výlučne iba na uspokojovanie a uspokojenie len materiálnych potrieb je nedostatočná. Je to dôležité vedieť už vopred, aj keď mnohí na to veľa nedajú a prídu na pravdivosť tohto princípu až po vlastných skúsenostiach. **Skutočné potreby človeka sú ďaleko širšie, než je len jedlo a nápoj.** Je to predovšetkým spravodlivosť, pokoj a radosť v Duchu Svätom. Paradoxne, v týchto troch veciach (všetkých v Duchu Svätom) je zahrnuté aj jedlo, aj nápoj.

**Spravodlivosť.** Biblický koncept spravodlivosti by sa dal najlepšie vyjadriť termínom správne vzťahy. Tieto správne vzťahy zahŕňajú štyri dimenzie: vzťah k Bohu, k sebe samému, k blížnemu (či už k jednotlivým ľuďom alebo k spoločenstvu) a k stvoreniu ako k celku. Aj keď by sa niekomu táto definícia nemusela zdať, pretože máme inú častejšie citovanú definíciu spravodlivosti ako: dať každému to, čo mu patrí, predsa spravodlivosť ako správne vzťahy túto klasickú definíciu obsahuje.Centrom tu je zmluva. My ľudia a celé stvorenie sme vyrástli na zmluve. Boh stvoril nás i celý svet a dal všetko do správneho vzťahu jedného k druhému a k sebe samému. Tieto vzťahy sa ale narušili a narúšajú. Prichádza mi tu na um prirovnanie s našou zemeguľou a s jej vzťahom k slnku a ostatným telesám vo vesmíre. Sme vo správnom vzťahu k nim, preto máme podmienky pre život. Ak by sme neboli, život by mohol byť ohrozený, ťažký alebo by zanikol. Hriech je narušením správnych vzťahov. A tak kráľovstvo Božie ako spravodlivosť je dať veci do správneho poriadku, vrátiť ich naspäť do správneho vzťahu. (Príklad s Jakubom [čo v preklade znamená „podvádzať“] a jeho vyrovnaním si vzťahu k jeho bratovi Ezauovi, ktorý nefungoval už od čias ich rastu v lone ich matky [boli totiž dvojičky]. Keď sa stalo, že Jakub si to uvedomil [po tom svojom známom nočnom zápase s Bohom], dostal nové meno Izrael [Boh zachová, Boh zvíťazí]).

**Teologicky je kráľovstvo Božie vlastne kráľovstvo, ktoré existuje vo vnútri Boha.** Toto kráľovstvo „panuje“ v Bohu, „medzi“ tromi Osobami jedného Boha. Čo to ale je, čo panuje v Bohu a medzi Božskými osobami? V trojjedinom Bohu panuje dokonalá výmena: Otec sa dáva úplne Synovi a Syn sa zo svojej strany zasa dáva úplne naspäť Otcovi. Toto vzájomne osobné dávanie sa je „Osobou“ Ducha Svätého. A tak teda Duch Svätý je láskou, ktorá panuje v Bohu. Otec je totálne napojený na Syna a Syn na Otca. A Duch Svätý je týmto „pravým vzťahom“ darujúcej sa lásky v trojjedinom Bohu. A tento život tvoriaci a život udržujúci vzťah je par exellence Kráľovstvom Božím.

Toto kráľovstvo panujúce vo vnútri Boha je teda kráľovstvom, ku ktorému a do ktorého sme pozývaní.

**Pokoj.** V Písme sa nachádzajú dve slová na to, čo my prekladáme slovom pokoj. V SZ je to slovo shalom, v NZ eirene. Slovo shalom sa nachádza v SZ 350-krát. Znamená tam nielen pokoj v našom zmysle, ale niečo omnoho viac: „byť zdravým“, „byť v bezpečí“, „nachádzať sa v úplnej pohode“ a toto všetko má v SZ veľmi silný materiálny dôraz. Táto vízia je pekne vyjadrená v popise proroka Micheáša:

*„[Kmene a národy] si z mečov ukujú radlá, zo svojich kopijí viničné nože. Národ proti národu nezodvihne meč a nebudú sa viac priúčať boju. Každý bude sedieť pod svojím viničom a nerušene pod svojím figovníkom... Lebo všetky národy putujú v mene svojho boha, my však putujeme v mene Pána, nášho Boha na večné veky.“ (4, 3-5)*

Micheáš tu predstavuje svoju víziu toho, **čo sa stane, keď sa národy podrobia Božiemu kráľovstvu**: (1) **nebudú už viac vojny**, ba dokonca ani prípravy na vojny a ani výroba zbraní a (2) ľudia sa **navrátia k jednoduchému pokojnému životnému štýlu**, v ktorom ich záujmom nebude hromadiť viac a viac, ale bude to záujem o pestovanie vzájomných vzťahov.

V NZ sa nachádza na popis pokoja slovo eirene (91-krát). Vyskytuje sa tam v piatich rozličných významoch:

1. stav bez vojny a chaosu;  
2. správny vzťah k Bohu a ku Kristovi;  
3. dobrý vzťah medzi ľuďmi;  
4. vnútorný stav človeka: pokoj a vyrovnanosť;  
5. pozdrav.

Najvýznamnejšími sú významy 2.-4.: znamenajú predovšetkým **vnútornú pohodu, integritu a spásu.** Toto podľa evanjelií zahŕňa nielen duchovnú dimenziu človeka, ale aj dimenziu telesnú a sociálnu. Keď Ježiš napríklad uzdraví človeka a povie mu: **„Choď v pokoji“** (Mk 5, 34; Lk 8, 48), tým nemyslí len na jeho **telesnú** stránku, ale aj na stránku **spoločenskú**. Keď Ježiš hovorí žene, ktorá trpela **12 rokov na krvotok**: „Choď v pokoji“, chce jej povedať, že bola znova prijatá do spoločnosti, z ktorej bola svoju chorobou „vylúčená“. To isté platilo o **žene hriešnici**, ktorá mu v dome farizeja pomazala nohy olejom (Lk 7, 50). V momente, keď jej hovorí: „Choď v pokoji“, ju Ježiš robí schopnou, aby bola znova prijatá do spoločnosti, ktorá ňou pohŕdala. Tento druh pokoja je ale darom (je výsledkom znovanastolenej **vertikály** Boh-človek). Ale svoj dopad má aj na **horizontálu** (vzťahy s inými ľuďmi) a aj na vnútro človeka: preto je pokoj aj stavom **pokoja mysle, vyrovnanosti, serenity** (modlitba serenity od Reinholda Neibuhra: Bože, daj mi spokojnosť s vecami, ktoré nemôžem zmeniť, daj mi odvahu zmeniť veci, ktoré môžem zmeniť, avšak daj mi múdrosť, aby som vedel rozoznať jedny od druhých).

**Radosť.** Pôvodné slovo, ktoré znamená radosť, je chara (radosť) a charo (radovať sa). Nachádza sa 133-krát v NZ a je poväčšine napojené na zážitok, ktorý má človek, keď prežíva eschatologické naplnenie konca časov, ako ho je možné zažiť už dnes a tu. Napríklad veľa ráz sa radosť nachádza v podobenstvách, kde je pocitom človeka, ktorý našiel niečo, čo bolo stratené (Lk 15), alebo našiel poklad na poli alebo perlu veľkej ceny (Mt 13, 44-45). Radosť v biblickom zmysle znamená život. Je to výraz plnosti, života, lásky. Kráľovstvo Božie je záležitosťou života a lásky v hojnosti. Veď konečne, Božie kráľovstvo v Biblii je svadobnou hostinou, kde je zaručené šťastie a radosť pre všetkých. V konkrétnych termínoch radosť znamená dať každému priestor k tomu, aby sa mohol rozvinúť a stať sa tvorivým v rámci svojich schopností a darov. A to nielen vo vzťahu k životu budúcemu, ale už aj terajšiemu.

**V Duchu Svätom.** Toto je najdôležitejší aspekt snahy o Kráľovstvo Božie. Nakoľko Kráľovstvo na zemi je anticipáciou Nového Neba a Novej Zeme, môže byť výsledkom iba stvoriteľského činu Ducha Svätého, ktorý je autorom Nového Stvorenia. A tak Kráľovstvo Božie je možné zakúsiť len ako dar, a to dar, ktorý je predchuťou vecí budúcich, ktoré budú vo večnosti jestvovať v plnosti.

Teológovia hovoria (a s nimi aj Svätý Otec v encyklike Redemptoris Missio), že kráľovstvo Božie je skutočnosť ktorá „je už tu“, na zemi, avšak „nie je ešte tu“ v plnosti. V plnosti ho budeme vlastniť až vo večnosti. Je ho však možné zakusovať už tu. A to by mal byť predmet našej snahy, ako nasledovníkov a učeníkov Ježiša Krista. Kiež aj naším pričinením zavládne v našom okolí aspoň trocha z nálady Kráľovstva.

34. nedeľa cez rok (B) **- Krista Kráľa** *Jn 18,33-37:***Pilát, politik**  
Máme pred sebou **najslávnejšieho politika** všetkých čias, Poncia Piláta. Celé stáročia ľudia o ňom uvažujú a snažia sa ho **správne posúdiť**. Nie je to ľahké. Jedni ho pokladajú za **patróna kompromisníkov**. Iní za **zločinca**, lebo bez neho by Ježiš nebol býval poslaný na smrť. Iní ho milosrdne **ospravedlňujú**, veď predsa robil, čo mohol. **Aký vlastne Pilát bol a aká bola jeho vina?** Film Umučenie Krista od Mel Gibsona sa na Piláta pozerá veľmi zhovievavo. Teológ **Raymond J. de Souza** však hovorí, že hoci film je kvalitný, v tomto bode ako keby - možno úplne nevedome - reprezentoval **myslenie našej kultúry**. Našej politickej kultúry. Pozrime sa ako.

Pilát, ako ho popisujú evanjeliá, **nie je krvilačným tyranom**. Evanjeliá nám ho predstavujú nie ako zúrivého zabijaka, ale skôr ako **smrtonosného pragmatika**. Pilát je tu predstavený ako človek, ktorý je v snahe **vyriešiť politický problém** ochotný preliať i nevinnú krv. V zdravej politickej kultúre niekoho obviniť, že obetoval princíp kvôli politickým výhodám by bolo tvrdým obvinením. No v kultúre, v ktorej bol **zememeračský prístroj** nie geografickým, ale politickým nástrojom bolo toto viac než normálne.

Všetky štyri evanjeliá tvrdia, že **Pilát bol presvedčený o Ježišovej nevine**. A Pilát mal úplnú a nespochybniteľnú **moc** Ježiša buď **prepustiť** alebo ho **poslať na smrť**. Tak to konečne on sám hovorí Ježišovi aj v dnešnom evanjeliu. To, či Ježiš pôjde alebo nepôjde na smrť záležalo úplne od neho. Ani od veľkňazov, ani od veľrady, ani od Herodesa, ani od davu. Iba a len od neho.

No pozrime sa na **Piláta zblízka**, ako sa správa v akcii. Ako sa snaží veci vyriešiť tak, aby to bolo nie spravodlivé, ale **politicky čo najvýhodnejšie** (pre neho samého). Pilát je vo víre snáh: najprv chce to, potom ono, najprv jedno, potom druhé. Manévruje všetkými smermi, aby sa mohol vyhnúť tomu o čom vie, že je správne. Pilát hrá šach. Evanjelium sv. Jána popisuje **7 rôznych krokov**, cez ktoré Pilát prešiel, skôr než Ježiša poslal na smrť. Je tam ešte **ôsmy**, ale z neho si, zdá sa, ťažkú hlavu nerobí:

**1)** Najprv sa snaží celú vec **hodiť späť na Veľradu**, aj keď v tej chvíli mu je už úplne jasné, že Ježiš je nevinný.

**2)** Keď to Veľrada odmietne, znova sa kázusu ujme a Ježišovi začne klásť množstvo rôznych otázok. Dúfa, že z neho dostane niečo, čoho by sa mohol chytiť a na čom by mohol založiť svoje - pre seba výhodné - rozhodnutie. Nič takého však nenachádza. Proti Ježišovi nenašiel žiadny dôkaz. No aj napriek tomu **ho neprepustí**.

**3)** Keď zistí, že Ježiš je **Galilejčan**, celú vec pošle k Herodesovi, ktorý bol práve vtedy v Jeruzaleme. „Veď je to lokálna a nie celonárodná záležitosť!" myslí si Pilát. „Nech si to riešia v Galilei." Herodes však nespolupracuje a Ježiša pošle späť.

**4)** Pilát, keď už vidí, že dôkaz nemá a že sa z veci nemôže nijako vykrútiť, **pokúsi sa väzňa prepustiť**. Ale ako to presne urobiť, aby bol aj vlk sýty aj ovca celá? Vo svojej mysli ho napadne **diplomatický ťah**: čo tak **odsúdiť ho** a potom ho **prepustiť** v rámci veľkonočnej amnestie, ktorá sa tradične každoročne udeľovala jednému väzňovi. Istý si svojím výsledkom, rozhodne sa **spýtať na to všetko davu**, ktorý je zhromaždený vonku. Ak by to tak urobil, získal by si kredit. On Ježiša síce odsúdil, ale dav si ho žiadal prepustiť. A čo mal robiť on, nie? No **stalo sa s čím nepočítal**. Podplatený dav si vyberie radšej zločinca Barabáša, ako nevinného Ježiša. Pilátov plán zlyhal.

**5)** Na to sa Pilát rozhodne pre **ťah na city**: Ježiša nechá **zbičovať** a na hlavu mu dá nasadiť **tŕňovú korunu**. Toto, /*samo o sebe už* ***neľudský a surový akt****, ktorý sám osebe už bol veľkým trestom, aj keď by Ježiša nebol býval poslal na smrť*,/ však dav nedojme.

**6)** Pilát **opakovane žiada dav**, čo by si želali, aby s Ježišom urobil. Nech mu to povedia oni. Vôľa ľudu je predsa svätá. Dav je nemilosrdný. Pilát sa zdá byť **zaskočený vyhrážkou**, že ak Ježiša prepustí, obvinia ho z nevernosti cisárovi. A tak **vydá príkaz** Ježiša ukrižovať.

**7)** Na to vykoná **symbolický akt**: pred davom si umýva ruky. Tým sa vzdá všetkej svojej zodpovednosti za príkaz, ktorý vydal. On nie je zodpovedný. Je to vôľa ľudu. Oni sú zodpovední. No boli? Aj áno aj nie. Každý v tom dave iste mal zodpovednosť za to, čo svojimi ústami kričal. No i tak: **rozhodnutie poslať Ježiša na kríž bolo rozhodnutím Pilátovým**. A on bol zaň úplne zodpovedný.

A na toto, po procedúre, ktorá trvala nejaké štyri či päť hodín, bol Ježiš, niekedy okolo poludnia **ukrižovaný**. Pilát bol **rýchly**. Pilát bol **rafinovaný**. Pilát bol **politik**. Pilát **nič nestratil**. Zdá sa, že z toho všetkého **iba získal**. Sv. Lukáš hovorí: *„V ten deň sa Herodes a Pilát spriatelili, lebo predtým žili v nepriateľstve."* (Lk 23,12).

A tak sa zdá, že na konci Veľkého Piatku sa Pilát mohol **pokojne pozrieť za seba** a šťastne si vydýchnuť, pretože toľko toho dosiahol: **kríza je zažehnaná**, vzniklo dôležité **politické priateľstvo**, Veľrada je jeho **dlžníkom**, lebo za nich a pre nich vykonal špinavú prácu. A čo sa týka **ukrižovania nevinného**? Čo na tom. Jeden život sem, jeden život tam! Čakal ho ešte jeden problém - a to je ten ohlásený **ôsmy krok**. Ale s tým si snáď ľahko poradí: jeho **manželka Klaudia**! Čo ak mu pri večeri položí zopár priamych otázok. Ona mala na to iný názor. Mala sen a počas súdneho procesu Piláta varovala. Pilát však dúfa, že sa mu podarí manželku ukľudniť. Veď predsa on sám si neželal, aby to takto dopadlo; robil, čo mohol, no čo mal robiť, keď to dav tak chcel.

Teda záver dnešného dňa je jasný: keď si to všetko podčiarkol a zosumarizoval: **politicky viacej získal ako stratil**. Vlastne nestratil nič. Áno, je pravda, že príkaz ukrižovať Krista vydal on, no umyl si po ňom svoje **ruky**. Teraz ich má teda **čisté**. Osobne bol proti ukrižovaniu. **Politika si jednoducho žiada, aby svoje osobné názory nepredkladal davu ako normu.** Dôležité je čo si myslí dav, a nie on.

Pilát evanjelií je človekom **zručným a obratným v umení politiky**. Niet pochybností, že je chytrý: veď všetky možnosti, ktoré boli pred ním si správne rozrátal a skalkuloval. Mal skúsenosti. Všetko čo robil, robil pre politický úspech. Pre **dobrý politický výsledok**. A to, že zomrie nevinný? Netreba byť emocionálny! Pilát nie je jediný, ktorý takto uvažuje.

To, že takéto správanie by mohlo byť pre niekoho prijateľné, ba niekým dokonca obdivované je svedectvom o vnútornom **mravnom zmätku**. Evanjelisti nepochybovali o tom, že to čo popisujú, je **temný obraz Piláta**. Jeho správanie nie je správaním človeka, ktorý by bol **unášaný** zlosťou a **premožený** nečakanou situáciou. Pilát je **chladnokrvný** a seba i celú **situáciu má pod kontrolou**. Kompromisy, ktoré robí **nie sú jeho kapituláciou**. Sú výsledkom **dôslednej kalkulácie**. Kalkulácie, v ktorej smrť nevinného človeka nie je ničím iným, iba obyčajným práškom na váhe.

Ľudia, a zvlášť politici, ktorí majú náchylnosť pokladať Piláta za nevinného človeka, by sa mali **byť na pozore**. Pilát takým nebol. Mnohí z nich sa chvália, že používajú **vyváženosť**, že sú schopní robiť **rozumné kompromisy** kvôli dôležitým veciam, že majú **talent robiť rozumné koalície**, ak si to situácia vyžaduje. A ak po ceste padne za obeť i zopár princípov, čo na tom? **Politika je už taká.** **Vždy je možnosť si umyť ruky.**

V októbri 2000 pápež Ján Pavol II. vyhlásil **Sv. Tomáša Morusa za patróna politikov**. Aj on bol zbehlý v umení politiky. Občas vedel byť i pragmatický. No nikdy neobetoval na oltári politiky dôležité princípy a pravdu. Nakoniec **radšej ponúkol kráľovi hlavu, než aby zradil pravdu. Pilát obetoval pravdu, aby si zachránil hlavu.**

A preto toto je cesta i pre nás. **Nepotešujme sa, že nie sme vo vysokej politike.** Každý z nás robí nejakú politiku, na tom malom poli, na ktorom sa práve pohybuje. Preto je na mieste otázka: **akým politikom som?** Kto mi je vzorom pre moje rozhodovania?