**Krížová cesta s deťmi**

Pri tejto Krížovej ceste sa budeme pri jednotlivých zastaveniach zamýšľať nad hriechmi, ktorými sme Ježišovi „pomohli“ na kríž. Ježišu, Ty si prijal naše hriechy. Pretrpel si strašné muky kvôli nám, a stále nás rovnako miluješ, aj keď Ťa denne urážame. Už viac nechceme. Prosíme Ťa, pomáhaj nám v ovládaní seba, aby sme Ti viac nespôsobili bolesť.

**1. zastavenie: Ježiš je odsúdený na smrť - Moja pýcha**

*Klaniame sa Ti, Kriste, a dobrorečíme Ti... ...lebo si svojím Svätým Krížom vykúpil svet.*

Aj ja často niekoho nevinne odsúdim, len preto, že nemá také pekné šaty, či dobré známky alebo bohatých rodičov, alebo jednoducho len preto, že to tak urobili všetci.

Pane, prosím Ťa, nech nenapodobňujem Piláta, aby som sa nedala ovplyvniť väčšinou, ale aby som bola vždy spravodlivá.

*Ukrižovaný Ježišu, zmiluj sa nad nami... ...aj nad dušami v očistci.*

**2. zastavenie: Ježiš berie kríž na svoje plecia - Berie ho aj kvôli mne** *Klaniame sa Ti, Kriste, a dobrorečíme Ti... ...lebo si svojím Svätým Krížom vykúpil svet.*

Viem, čo je na tom kríži. Moje hriechy. Ježiš neniesol len ťarchu dreva, ale predovšetkým moju pýchu, klamstvá, neposlušnosť, lenivosť a mnohé iné hriechy.

Ježišu, odpusť, že som to i ja, čo zaťažujem Tvoj kríž neláskou voči Bohu a ľuďom. Ďakujem Ti, že si ma napriek zlu v mojom srdci neodmietol.

*Ukrižovaný Ježišu, zmiluj sa nad nami... ...aj nad dušami v očistci.*

**3. zastavenie: Ježiš padá prvý raz pod krížom - Nesnažím sa zmeniť k lepšiemu**

*Klaniame sa Ti, Kriste, a dobrorečíme Ti... ...lebo si svojím Svätým Krížom vykúpil svet.*

To je strašné - Ty si spadol! Kríž bol až taký ťažký a Ty taký vyčerpaný. Ani si to neviem predstaviť.

Vždy, keď si poviem: „Načo sa snažiť, aj ostatní sú zlí,“ a nechcem na sebe pracovať, vtláčam Ťa, Bože, do zeme a nechávam Ťa padať.

Drahý Ježišu, ktorý si pre mňa padol, dávaj mi silu a odhodlanie, aby som vždy bojoval zo zlom.

*Ukrižovaný Ježišu, zmiluj sa nad nami... ...aj nad dušami v očistci.*

**4. zastavenie: Ježiš sa stretá so svojou matkou - Zarmucujem rodičov**

*Klaniame sa Ti, Kriste, a dobrorečíme Ti... ...lebo si svojím Svätým Krížom vykúpil svet.*

Keď sa Ježiš stretol s Pannou Máriou, muselo to veľmi bolieť oboch. Ako len musela byť Mária zničená, keď videla trpieť svoje jediné dieťa, ktoré nieslo hriechy celého sveta.

A ako trpia moji rodičia, keď ich neposlúcham, nepomáham im a odvrávam.

Ježišu, Ty si bol dobrý syn. Pomôž mi, aby som svojim rodičom robil vždy len radosť.

*Ukrižovaný Ježišu, zmiluj sa nad nami... ...aj nad dušami v očistci.*

**5. zastavenie: Šimon z Cyrény pomáha Pánu Ježišovi niesť kríž - Moja lenivosť a neochota pomôcť**

*Klaniame sa Ti, Kriste, a dobrorečíme Ti... ...lebo si svojím Svätým Krížom vykúpil svet.*

Možno Šimon nebol najochotnejší, ale urobil, čo bolo potrebné. A potom bol určite rád, že Ježišovi pomohol a obetoval preňho kúsok svojho času.

Pri tomto zastavení myslím na tých, čo potrebujú moju pomoc - možno v škole pri učení, doma pri umývaní riadu a upratovaní... Prosím, nech sa už nekamarátim s lenivosťou.

*Ukrižovaný Ježišu, zmiluj sa nad nami... ...aj nad dušami v očistci.*

**6. zastavenie: Veronika podáva Pánu Ježišovi šatku - Moje sebectvo a lakomstvo**

*Klaniame sa Ti, Kriste, a dobrorečíme Ti... ...lebo si svojím Svätým Krížom vykúpil svet.*

Potom prišla Veronika - jednoduchá žena. Dokázala sa prebojovať cez tvrdých vojakov. Urobila úplnú maličkosť, ale s veľkou láskou. Nemyslela len na seba a svoje pohodlie, ale všimla si trpiaceho človeka a vyšla mu v ústrety s pomocnou rukou.

Teraz sa chcem naučiť vnímať, čo prinesie druhým radosť a robiť každodenné skutky lásky obetavo.

*Ukrižovaný Ježišu, zmiluj sa nad nami... ...aj nad dušami v očistci.*

**7. zastavenie: Ježiš padá druhýkrát pod krížom - Ohováranie a klamstvo**

*Klaniame sa Ti, Kriste, a dobrorečíme Ti... ...lebo si svojím Svätým Krížom vykúpil svet.*

Ježiš padol aj druhýkrát. Ale vstal. Tak mi ukázal, že nikdy nemám zostávať v hriechu.

Veľmi častým hriechom ľudí i mojím, je ohováranie a klamstvo. Spôsobuje pád a ubližuje aj druhým Ako Ježiš znovu vstal, môžem aj ja - keď napravím chyby, spôsobené mojím zloprajným jazykom.

Ježišu, strážiť jazyk je tá najťažšia stráž. Bez Tvojich milostí to nezvládnem. Prosím, stoj pri mne.

*Ukrižovaný Ježišu, zmiluj sa nad nami... ...aj nad dušami v očistci.*

**8. zastavenie: Ježiš napomína plačúce ženy - Vyvyšujem sa nad chorých a nevládnych**

*Klaniame sa Ti, Kriste, a dobrorečíme Ti... ...lebo si svojím Svätým Krížom vykúpil svet.*

Tieto ženy mali súcit a nebolo im jedno, že niekto trpí. Ježiš im však vraví, aby nielen plakali nad niečiou bolesťou, ale aby sa snažili nespôsobovať Jemu a druhým trápenie svojimi hriechmi.

A čo ja? Viem pomáhať postihnutým a slabším alebo sa im skôr vysmievam? To by nebolo pekné!

Pane, pomôž mi stať sa dobrým kamarátom aj slabším a chorým, aby som im ochotne pomáhal.

*Ukrižovaný Ježišu, zmiluj sa nad nami... ...aj nad dušami v očistci.*

**9. zastavenie: Ježiš padá tretí raz pod krížom - Vyslovujem Božie meno nadarmo**

*Klaniame sa Ti, Kriste, a dobrorečíme Ti... ...lebo si svojím Svätým Krížom vykúpil svet.*

Je to strašné, aký je Kristus vyčerpaný! Aj pre ľudí navôkol to muselo byť strašné, že Ježiš bol znova pri zemi - nevládny a zdalo sa, že už nemá síl dokončiť krížovú cestu.

Jedným z najčastejších hriechov je, že berieme meno Božie nadarmo. Pána Boha to veľmi uráža, aj preto padá pod krížom. Už Ťa, Pane, nechcem urážať!

*Ukrižovaný Ježišu, zmiluj sa nad nami... ...aj nad dušami v očistci.*

**10. zastavenie: Ježišovi zvliekajú šaty – Nečistota**

*Klaniame sa Ti, Kriste, a dobrorečíme Ti... ...lebo si svojím Svätým Krížom vykúpil svet.*

Pánu Ježišovi násilne strhli šaty. Veľmi ho tým ponížili. Akoby nestačilo, ako ho strašne trpel celý čas.

Aj dnes vidíme všade navôkol - vo filmoch, v časopisoch, v klipoch pesničiek a na mnohých miestach, ako sa ľudia nevhodne obliekajú a nemravne správajú. Ako si nevážia seba a svoje telo, v ktorom chceš Ty prebývať. Pane, v našom svete je veľmi veľa takého zla. Nedovoľ, aby som mu podľahol i ja!

*Ukrižovaný Ježišu, zmiluj sa nad nami... ...aj nad dušami v očistci.*

**11. zastavenie: Ježiša pribíjajú na kríž - Aj ja som Ho pribil na kríž**

*Klaniame sa Ti, Kriste, a dobrorečíme Ti... ...lebo si svojím Svätým Krížom vykúpil svet.*

Keď už Ježiša strašne umučili a navysmievali sa Mu, vzali dlhé klince, ktorými Ho pribili na kríž. Pribitie na kríž bolo trestom smrti pre najväčších zločincov. Svojimi hriechmi som aj ja urobil z Boha zloducha.

Drahý Ježišu, odpusť mi, že som často taký slabý, že beriem klince a kladivo a vrážam ich nie do dreva, ale do Tvojich Svätých rúk a nôh.

*Ukrižovaný Ježišu, zmiluj sa nad nami... ...aj nad dušami v očistci.*

**12. zastavenie: Ježiš na kríži zomiera - Boh umrel aj kvôli mne**

*Klaniame sa Ti, Kriste, a dobrorečíme Ti... ...lebo si svojím Svätým Krížom vykúpil svet.*

Keď Pán Ježiš umieral, celá zem bola „nesvoja“. Slnko sa zatmelo, pukali skaly, ľudia sa báli. Ale vtedy sa do sveta vylialo Božie milosrdenstvo a chce zaplaviť aj mňa, teba, každého človeka.

Bože, veľmi Ti ďakujem za takú obrovskú obetu. Nikdy nepochopím Tvoju veľkú lásku a nikdy Ti ju nebudem vedieť odplatiť. Ale môžem Ti sľúbiť, že sa budem, snažiť stať sa lepším.

*Ukrižovaný Ježišu, zmiluj sa nad nami... ...aj nad dušami v očistci.*

**13. zastavenie: Ježiša skladajú z kríža - Nechce sa mi chodiť do kostola**

*Klaniame sa Ti, Kriste, a dobrorečíme Ti... ...lebo si svojím Svätým Krížom vykúpil svet.*

Pána Ježiša zložili z kríža do lona Panny Márie. Musela vtedy prežívať veľkú bolesť, keď držala v náručí doráňaného Telo mŕtveho Božieho Syna.

Koľkokrát sa museli trápiť a plakať moji rodičia a starí rodičia nad tým, že som odmietol ísť do kostola a tým spôsoboval svojej duši akoby smrť? Veď pri svätej omši nám Boh chce dať toľko dobra!

Keď sa mi nechce ísť na svätú omšu, pomôž mi, Ježišu, premôcť sa a aby sa mi svätá omša zapáčila

*Ukrižovaný Ježišu, zmiluj sa nad nami... ...aj nad dušami v očistci.*

**14. zastavenie: Ježiša pochovávajú - Chcem pochovať všetky svoje hriechy**

*Klaniame sa Ti, Kriste, a dobrorečíme Ti... ...lebo si svojím Svätým Krížom vykúpil svet.*

Obyčajný hrob bol pripravený pre Boha, žiadna krásna hrobka. Ježiša zabalzamovali, natreli masťami, vložili do kamenného hrobu, aj to požičaného od Jozefa z Arimatey, a privalili za ním kameň.

Zo všetkého by bolo najlepšie pochovať vlastné hriechy - raz a navždy. A už nikdy neodvaliť za nimi kameň. Viem, že to nie je jednoduché, ale ja chcem začať už dnes byť o kúsok lepším.

*Ukrižovaný Ježišu, zmiluj sa nad nami... ...aj nad dušami v očistci.*

Milý Ježišu, prežili sme s Tebou 14 zastavení krížovej cesty. Nebolo to ľahké, lebo sme mysleli na hriechy, ktoré Ti spôsobili utrpenie. Bolo to pre nás zahanbujúce. Ale je dobré, že sme si ich uvedomili. Spolu s Tebou môžeme dnes začať odznova, žiť lepší život, v ktorom Ťa už nebudeme zraňovať.