**Úvod**

**Pane nauč nás premieňať HNEV**

Pane Ježišu, pri poslednej večeri si prikázal apoštolom: „ Milujte sa navzájom!“ To platí i pre nás, ale stále to nedokážeme. A predsa si radil:„Učte sa odo mňa.“ Chceme sa tomu dnes učiť pri Tvojej krížovej ceste.

**I. Pán Ježiš je odsúdený na smrť**

Nespravodlivo Ťa odsúdili, Pane, zosmiešnili Ťa, trýznili Ťa a Ty si zostal pokojný. Nauč nás, Pane, premeniť náš hnev, keď nás niekto napadne alebo nespravodlivo posúdi naše konanie.

**II. Pán Ježiš berie kríž na svoje plecia**

Pane, rozsudok smrti bol krutý, a ešte Ti na plecia uvalili ťažký kríž. Ty si ho prijal. Nauč nás nereptať, keď sme unavení. Nech dokážeme niesť ťarchy dňa ako kríž za druhých.

**III. Pán Ježiš padá prvý raz pod krížom**

Bremeno bolo nad Tvoje sily, Pane, a pád pod ním Ti pridal nové bolesti. Ale nevzdal si sa, pretože Ťa na Kalváriu viedla láska. Nauč nás vytrvalosti v začatej ceste, Pane, aby nás ani únava, nevďak alebo naše slabosti neodradili od úsilia pomáhať s láskou všetkým, ktorí to potrebujú.

**IV. Pán Ježiš sa stretá so svojou Matkou**

Matka Ti bola blízko, keď si trpel, Pane. Kto koho asi viac povzbudzoval? Nauč nás, Pane, nemyslieť na svoje utrpenia, ale venovať čas i pozornosť svojim blízkym a čerpať tak i pre seba silu zo vzájomnej lásky.

**V. Šimon Cyrenejský pomáha Pánu Ježišovi niesť kríž**

Si Boh, Pane, a nechal si si pomôcť od človeka. Nauč nás, Pane, nemyslieť na svoje utrpenia, ale venovať čas i pozornosť svojim blízkym a čerpať tak i pre seba silu zo vzájomnej lásky.

**VI. Veronika podáva Pánu Ježišovi šatku**

Rozpráva sa o tom, ako si Veroniku odmenil odtlačkom svojej tváre na šatke, ktorú Ti podala. Nauč nás, aby sme i za malú pomoc ľuďom ďakovali a prejavili svoju radosť.

**VII. Pán Ježiš padá druhý raz pod krížom**

Pane, ani ďalší pád Ťa neodradil od úmyslu zachrániť svet svojou smrťou na kríži. Nauč nás, Pane, aby sme i my mali stále pred sebou poslanie: svojou prácou a životom podľa Tvojej vôle prinášať zmier za hriechy svoje i hriechy sveta a aby sme napriek všetkým chybám, pádom a omylom chceli prísť až do cieľa.

**VIII. Pán Ježiš napomína plačúce ženy**

Tvoja vznešená úloha, Pane, Ti nezakryla pohľad na okolitý svet, na jeho tápanie a neistoty a dokázal si svoju energiu ešte rozdať tým, ktorí ju potrebovali. Nauč nás, Pane, myslieť na potreby ľudí viac než na seba, aby sme ochotne dali svoj čas a sily tým, ktorých nám posielaš do cesty.

**IX. Pán Ježiš padá tretí raz pod krížom**

Krížová cesta vyčerpávala všetky Tvoje sily, Pane, preto si opäť padol. Ale zasa si vstal. Daj, nech na to myslíme, keď už nevládzeme a túžime po odpočinku, a pomôž nám, aby sme slúžili ďalej.

**X. Pánu Ježišovi zvliekajú šaty**

Pane, bol si všetkého zbavený. Šiat, slobody, priateľov … Pripomeň nám to, Pane, keď nás ľudia oberajú o čas, sily, kľud, keď si robia nárok na našu pomoc, ochotu, lásku. Nech im to tiež dokážeme dať!

**XI. Pána Ježiša pribíjajú na kríž**

Vzali Ti možnosť pohybu, Pane, keď Ťa pribili na kríž. Ale Ty si to ešte skôr ponúkol Otcovi ako výkupný dar za ľudí. Pane, daj, nech svoj život slobodne ponúkneme k službe ľuďom a nečakáme, kým nás k tomu donútia okolnosti.

**XII. Pán Ježiš na kríži zomiera**

Dal si Otcovi všetko, Pane! A Tvoj kríž spojil zem s nebom. Pomôž nám pochopiť, Pane, že naše utrpenie prijaté z Tvojej vôle je putom lásky medzi ľuďmi a silou, ktorá vedie k Tebe.

**XIII. Pána Ježiša skladajú z kríža**

Pane, ležal si v matkinom náručí, keď všetci ušli a stratili vieru v Teba. Nech nás Tvoja Matka učí vytrvalosti vo viere, i keď nás okolie provokuje k zbabelosti a keď všetci pokladajú vernosť Tvojmu evanjeliu a nesebecký život za bláznovstvo.

**XIV. Pána Ježiša pochovávajú**

Tvoje telo ukryl hrob. Zdalo sa, že je všetkému koniec. Pane, daj nám pochopiť, že nikdy nie je koniec Tvojej lásky, že žiadna situácia nie je beznádejná, že i naše chyby sa môžu v Tvojej sile rozplynúť, že i naša malá láska môže povyrásť, že i neprekročiteľné hranice medzi ľuďmi môžu padnúť, že i neriešiteľné problémy môžu mať riešenie. Daj, nech sa dávame viesť Tebou a nechávame v sebe priestor pre pôsobenie Ducha Svätého.