#### Kvalitné vzdelanie – investícia do budúcnosti

Gymnázium Gelnica je všeobecnovzdelávacia škola, ktorej hlavným poslaním je príprava študentov na vysokoškolské štúdium. V regióne Hnileckej doliny je jedinou školou svojho druhu a v roku 2012 si pripomenie 64 rokov od svojho vzniku.

Poslaním školy je v spolupráci s rodičmi vychovávať študentov s primeranými vedomosťami a zručnosťami, so zodpovedným prístupom k životu, s osvojenými mravnými hodnotami, ktorí budú schopní viesť plnohodnotný život v neustále sa meniacej spoločnosti.

Škola poskytuje úplné stredoškolské vzdelanie v dvoch typoch štúdia:

**• štvorročné štúdium -**  študijný odbor: 7902 500 gymnázium

- stupeň vzdelania: ISCED 3A

**• osemročné štúdium -**  študijný odbor: 7902 500 gymnázium   
           - stupeň vzdelania: ISCED 2 (pre prímu až kvartu)   
          - stupeň vzdelania: ISCED 3A (pre kvintu až oktávu)

**Osemročné štúdium** je určené pre žiakov končiacich piaty ročník základných škôl. V tejto forme štúdia posilňujeme výuku cudzích jazykov (možnosť výberu z troch cudzích jazykov – ANJ, NEJ, RUJ), študenti a ich zákonní zástupcovia si vyberajú jeden z dvoch profilačných predmetov (športová futbalová príprava, aplikovaná informatika) s časovou dotáciou dve hodiny týždenne.

**Štvorročné štúdium** je určené pre žiakov končiacich deviaty ročník základných škôl. V tejto forme štúdia ponúkame rozšírené vyučovanie cudzích jazykov (ANJ, NEJ, RUJ) a informačných technológií. V 3. a 4. ročníku majú študenti v rámci vlastnej profilácie možnosť výberu voliteľných predmetov (aplikovaná ekonómia, úvod do sveta práce, etické témy súčasnosti, počítačová grafika, latinský jazyk a iné).

V školskom roku 2012/2013 otvárame 2 triedy 4-ročného štúdia a 1 triedu 8-ročného štúdia. Záujemcovia o 4-ročné štúdium budú prijatí bez prijímacích pohovorov na základe získaných bodov (Monitor, prospech – 7., 8., 9. ročník, úspešnosť na vedomostných a športových súťažiach). Záujemcovia o 8-ročné štúdium budú prijatí bez prijímacích pohovorov na základe prospechu v 3., 4., 5. ročníku ZŠ (pri väčšom záujme bude hlavným kritériom lepší priemerný prospech). Prihlášky na obidva odbory štúdia potvrdí do **10. 4. 2012** riaditeľ školy, ktorú žiak navštevuje. Riaditeľstvo gymnázia prijíma prihlášky na štúdium do **20. 4. 2012.**

Vyučovací proces zabezpečuje 25 kvalifikovaných pedagógov. Študenti si môžu rozšíriť svoje jazykové znalosti v detašovanom pracovisku Štátnej jazykovej školy Spišská Nová Ves, ktoré sídli v našej škole a taktiež prostredníctvom výmenných pobytov s nemeckou školou v Offenburgu. Práve v školskom roku 2011/2012 sa uskutočnia oslavy 20. výročia začiatku každoročných výmenných pobytov. Vyučujúci pripravujú pre študentov vzdelávacie exkurzie do miest Európskej únie a organizujú historické a literárne exkurzie, celoškolské divadelné predstavenia, exkurzie do firiem v okolí, taktiež besedy so zaujímavými ľuďmi nášho spoločenského života. Študenti sa zapájajú do rôznych predmetových a športových súťaží.

Gymnázium Gelnica má dlhoročnú tradíciu v zapájaní sa do národných projektov informatizácie. Škola v minulosti slúžila ako počítačové školiace centrum pre učiteľov (v rokoch 2005 – 2009 ako školiace centrum na získavanie IKT zručností učiteľov v regióne v dvoch vlnách projektov PIRŠ a FIT) a v súčasnosti s prestávkami ponúka počítačové kurzy pre širokú verejnosť.

Mimoškolský život v našej škole je veľmi bohatý, kto má záujem, môže sa naplno realizovať. Pod vedením pedagógov pracujú krúžky rôzneho zamerania, najmä triedne a športové. Žiaci sa aktivizujú v rámci Žiackej školskej rady alebo sa zúčastňujú na rovesníckych programoch a ďalších aktivitách, ktoré sú zamerané na prevenciu pred nežiaducimi javmi. Taktiež sa aktívne sa zapájajú do humanitárnych a charitatívnych akcií, organizujú rôzne spoločenské podujatia, reprezentujú školu na spoločenských akciách, prezentujú svoj talent na rôznych súťažiach, skultúrňujú životné prostredie.

Budova školy okrem iného ponúka 3 učebne informatiky, 2 jazykové učebne, učebne prírodovedných predmetov, multimediálnu polyfunkčnú učebňu s interaktívnou výučbou, školskú a cudzojazyčnú knižnicu. Žiaci môžu využívať telocvičňu, posilňovňu, volejbalové ihrisko s umelým povrchom, futbalové ihrisko. Školská jedáleň je zapojená do mliečneho programu a je možné vyberať si z 2 jedál.

Život v našej škole je dynamický. Dôkazom toho je aj projekt podaný na výzvu ESF Premena tradičnej školy na modernú, v rámci ktorého plánujeme modernizáciu vyučovacieho procesu formou moderných didaktických pomôcok a väčšieho zapájania študentov do priebehu vyučovania.

Výber strednej školy je vážne životné rozhodnutie. Veríme, že sa rozhodnete správne.

Tešíme sa na stretnutie s našimi novými študentmi v školskom roku 2012/2013.

Mgr. K. Blahovská, výchovná poradkyňa školy

Kontaktné údaje: Gymnázium Gelnica

SNP 1   
 056 01 Gelnica

**telefón:** 053/4821 296  
 **mobil:**0910/873 025  
 **email: gym@gymgl.sk**