**Cvičenie – literatúra – 1. A**

**V jednotlivých ukážkach určte: literárny druh/literárny žáner/literárna forma/typ rozprávača**

**P.S. pomôcka k lit. žánrom: poviedka, tragédia, báseň/pieseň, román, báseň, bájka**

**Ukážka č. 1 Miroslav Válek – *Jesenná láska* (úryvok)**

*Láska je strašne bohatá, láska tá všetko sľúbi,*

*no ten, čo ľúbil, sklamal sa a ten, čo sklamal, ľúbi.*

*Prach dlhých, smutných letných dní na staré lístie padá,*

*poznala príliš neskoro, ako ho mala rada.*

**Ukážka č. 2 Martin Kukučín – *Rysavá jalovica* (úryvok)**

*Toľko peňazstva ešte nikdy nemal, zdá sa mu, že kešeňa chce sa odtrhnúť od veľkej ťarchy. Hlava sa mu krúti, akoby stál na vrcholci veže a vsadzoval do nej kríž. No na jeho šťastie prišiel rozoliš, i nalial si ho na plný verdúnok. Veď on, chudák, nikdy nevylial, ani nedal si odtrhnúť rukáv pre núkanie.*

**Ukážka č. 3 Jerome David Salinger – *Kto chytá v žite* (úryvok)**

*Starý Spencr sa ma čosi pýtal, ale ja som ho nevnímal. Myslel som na starého Haasa.*

*„Prosím?“ povedal som.*

*„Nemáš žiadne výčitky svedomia, že odchádzaš z Pencey?“*

*„No také menšie výčitky mám, jasné…ale ani veľmi nie. Aspoň zatia ľnie. Myslím, že mi to ešte poriadne nedošlo. Mne vždy chvíľu trvá, kým mi niečo dôjde. Teraz myslím iba na to, jako pôjdem v stredu domov. Asi nie som celkom normálny.“*

**Ukážka č. 4 Sofokles – *Antigona (úryvok)***

*Hľa, Polyneikos! Za to, že som pochovala*

*tvoje telo – táto odmena! Môj drahý*

*braček, Kreontovi sa to zdá byť*

*zločinom a bezočivosťou! A tak ma*

*dáva odvliecť násilím! Ja, panna, ktorá*

*ešte nevie, čo je svadobný spev, čo je*

*manželstvo, čo deti, musím odísť, opustená*

*priateľmi – a za živa! – do ríše mŕtvych!*

*Aký boží zákon som to porušila?*

**Ukážka č. 5 L. Ferlinghetti – *Obrazy zmiznutého sveta***

*„Svet je ohromné miesto*

*kam sa narodiť*

*ak len vám nie je veľmi proti srsti*

*pár mŕtvych mozgov*

*hore*

*alebo pár bombičiek*

**Ukážka č. 6 Ezop – Bájky – *Pes a kúsok mäsa***

*Pes našiel veľký kus mäsa a niesol ho v zuboch, že si ho niekde v pokoji zje.*

*Prišiel k potoku, ponad ktorý viedla lávka, a pustil sa po nej na druhú stranu. Uprostred zastal a pozrel sa dolu. Z vodnej hladiny naň hľadel jeho vlastný odraz.*

*Pes si uvedomil, že vidí seba. Myslel si, že pozerá na iného psa a kusiskom mäsa v pysku. „Jeho mäso je väčšie ako moje,“ pomyslel si závistlivo. „Vytrhnem mu ho a ujdem.“*

*A tak otvoril papuľu a pustil svoje mäso. Mäso čľuplo do potoka a kleslo ku dnu* ***–*** *a psovi neostalo nič.*

***Poučenie:*** *Uspokoj sa s tým, čo máš.*