**Mrcina**  
  
Rozpamätajte sa, čo videli sme, milá  
v to sladké ráno leta raz:  
Mrcina príšerná v zákrute cesty hnila  
na márach štrku mraziac nás.  
  
A slnce pražilo do tejto prašiviny,  
sťa rozpad zrýchliť chcelo by  
a vrátiť prírode pôvodné prvky hliny  
z demontovanej podoby.  
  
A muchy bzučali v hnilobnom puchu brucha.  
Batalióny čiernych lárv  
dali sa na pochod a tiekli husto zdnuka  
z útroby, ktorou hýbal zmar.  
  
To všetko klesalo a stúpalo jak vlna,  
šumelo ľahko výsmech tmám,  
akoby mrcina, tajomným dychom plná,  
znásobovala život sám.  
  
- Ach, takou budete i vy raz celkom iste  
jak puchu plná mrcina,  
hviezdička mojich snov, slniečko moje čisté,  
anjel môj, moja jediná.  
  
Kráľovná krásoty, budete takou i vy,  
úniku z tejto hrôzy niet,  
keď pod rov zídete, čo slizké kvety živí,  
v zmäť starých kostí plesnivieť.  
  
No predsa, ľúbezná, červači recte dolu,  
keď zbozkáva vás do kostí,  
že vylúpol som tvar, podstatu, pravdu holú  
z rozpadu svojich ľúbostí.

Rozbor:

V básni Mrcina môžeme veľmi rýchlo nájsť typické črty symbolickej tvorby. Stačí sa zamerať už len na prvotný dojem z tohto diela. Zanecháva v čitateľovi pocit hnusu a nechutnosti. Ten je spôsobený predovšetkým veľmi úprimnými a presnými opismi *(...v zákrute cesty hnila..., ...muchy bzučali v hnilobnom puchu brucha...)*. Na druhej strane môžeme v básni nájsť krásne opisy ženy a lásky *(...hviezdička mojich snov, slniečko moje čisté, anjel môj, moja jediná...).*Nachádzame tu teda jeden z najtypickejších znakov literatúry tohto obdobia, akúsi harmóniu kontrastov, čiže prelínanie dvoch úplne rozdielnych tém alebo motívov. Samotný význam celej básne spočíva v pominuteľnosti všetkého krásneho *(...kráľovná krásoty, budete takou i vy...)*. Na jednej strane autor opisuje krásnu ženu, na druhej strane hovorí, že aj ona raz umrie a bude ako tá hnijúca mŕtvola pri ceste a nedá sa tomu zabrániť *(...úniku z tejto hrôzy niet,...)*. Môžeme to pochopiť aj tak, že mrcina predstavuje starý svet, niečo čo odchádza a zároveň prichádza niečo nové (čo však nakoniec aj tak raz odíde). Pri básňach a týchto obzvlášť závisí niekedy ich výklad a pochopenie od jednotlivca a čitateľovej fantázie, takže môže na báseň vzniknúť nespočetné množstvo rôznych výkladov.

**IVAN KRASKO – NOX ET SOLITUDO**

- na motívy básní vplýva vedomie básnika spoločenskej a osobnej krízy  
- pocity smútku, samoty, osamelosti, opustenosti, beznádeje, zúfalosti, sklamania  
- obrazy prírody, ktoré vyjadrujú stav jeho duše: čierna noc, havran, šedá hmla  
- svoj život prirovnáva k sivej mútnej kaluži a čiernej noci  
- jeho básne sú hlboko precítené, poznačené životom, vždy písal len o tom, čo osobne prežil, každá báseň je úprimnou spoveďou  
- povedal: „No nikdy nepíš to, čo necítiš, čo v tvojom srdci zrod nemalo.“  
   
*-  témy básní:***ľúbostný cit***(Aminke, Už je pozde, Plachý akord),***spomienky na matku a domov***(Vesper dominicae),***príroda***(Topole, Zmráka sa) a***úvahy nad vlastným životom a osudom.**

**Už je pozde** – obraz prírody, stav duše -tichý, čakajúci, stiesnený; použitie lexikálnych bohemizmov -pozde, pozdný, zrovna, siný, obličaj – je neskoro na zmenenie situácie, láska ostáva nenaplnená, lebo básnika niečo zabrzdilo – pocit viny za to; symboly: mraky – zašlá láska, mesiac – láska, tiene – neplnohodnotní ľudia, trúbenie hlásnika – volanie po láske; opäť využíva prír. motívy, prežíva pesimistické obdobie

**Topole** – symbol utrápených ľudí, smútku

Ľudia majú častokrát ťažký osud, ale stále v sebe prechovávajú hrdosť (ako básnik), majú zlé podmienky na život, ale nevzdávajú sa. *„ošarpaný havran do noci“* – smútok, bolesť, utrpenie, tragizmus. V básni sa prelína osobná tematika s prírodnou, použitá paralela medzi topoľmi a básnikom, ľuďmi. Na začiatku básne sú topole mocné, vysoké, ale postupne sa z nich vytráca život. Úpadok je zdôraznený začiatočnými veršami prvých troch strof. Autor prirovnáva topole k sebe, už nevládze vzdorovať smútku, prepadá mu, duševne sa opúšťa, upadá a zhoršuje sa jeho stav. V básni taktiež nájdeme kontrast medzi výzorom topoľov v prvej strofe a v ďalších dvoch strofách.

**Vesper dominicae** (Nedeľný večer; večer Pána) motív rodného kraja, láska k nemu; *„túli sa k zemi…“* – skromnosť Slovákov, ticho a pokoj v prírodnom prostredí; *„matička moja…“* – spomienka na mamu, úcta a láska k nej; *„čelo vráskami zryté…“* – opis mamy, jej lásky a starostlivosti, ťažký život; *„až dobré oči…“* – motív lásky k synovi *„však stará kniha…“* – sila viery, vie ju znovu utíšiť   
Báseň je úplne osobná (básnik sa snaží vyrovnať s odlúčením od svojho rodného kraja, písaná v čase, kedy bol ďaleko od domova), píše sa v nej o domovine (*„dedinka biela“* – symbol čistoty, lásky, detstva a svetlých spomienok), o matke, ktorá je básnikovým svetlom. Spomienky autora na konci básne matnejú, dedinku zahaľuje súmrak a v jeho duši nastáva pokoj.

      Z formálneho hľadiska má báseň nepravidelné strofické členenie, voľný verš a nepravidelný rým. Kontrast (*v čierňavých horách dedinka biela*), personifikácia (*dedinka biela túli sa k zemi*), inverzia (*vráskami zryté*), epizeuxa (*díva sa, díva*), epitetón (*zažltlé listy; tenuškým hlasom*), pleonazmus (*vždy väčší, hustší*), metafora (*starostí tiene vždy sedia na ňom*).

**Ivan Krasko - Zmráka sa...**  
  
Zmráka sa, stmieva sa, k noci sa chýli.  
Od hory, od lesa tak plače, kvíli ...!  
Výčitky neznámych duše sa chytia.  
... Vyplniť nádeje nebolo sily -  
zapadli, zapadli vo zhone žitia ...  
Oblaky nízko sú, tak letia, letia ...!  
Žaluje zúfale žaloby márne  
ktos´príliš úbohý a šíreho sveta,  
že veril, že čakal, že starne, starne ...  
Zmráka sa, stmieva sa. Zhora i zdola  
havrany veslujú do noci spešne ...  
ktos´príliš úbohý o pomoc volá,  
do tvári hádže nám spomienky hriešne ...  
Zmráka sa, pôjdeme... Noc je už spola.

Tristan Tzara - Manifest Dada

**Návod ako vytvoriť dadaistickú báseň**

Vezmite noviny.

Vezmite nožničky.

Nájdite v novinách článok, aby mal dĺžku, akú chcete

dať svojej básni, článok vystrihnite.

Potom starostlivo rozstrihnite všetky slová, ktoré tvoria

článok a vložte

ich do vrecúška.

Skladajte potom jeden ústrižok za druhým presne

v poriadku, v akom vyšli

z vrecúška.

Svedomite odpíšte.

Báseň sa vám bude podobať.

A vedzte, že ste spisovateľom neskonale originálnej a

očarujúcej citlivosti,

hoci doteraz nepochopený ľudom.