Literárno-historická exkurzia

Dňa 30. 4. 2015 sa študenti septimy a 3.A triedy spolu s triednymi učiteľmi Mgr. K. Blahovskou a Mgr. R. Burčákom vybrali na literárno-historickú exkurziu. Cieľom našej cesty sa stalo mesto Martin.

Výlet sa začal ráno o 6.00 hodine. Po približne trojhodinovej ceste autobusom sme dorazili do Martina a ten nás privítal krásnym slnečným počasím. Našou prvou zastávkou bola Slovenská národná knižnica. Najprv sme si vypočuli výklad pani lektorky a nasledovala aj prehliadka knižnice. Dozvedeli sme sa zaujímavé informácie, keďže SNK realizuje pre klientov množstvo služieb.

Následne sme sa presunuli do centra mesta, kde v historickej budove Matice slovenskej sídli Slovenské národné literárne múzeum. Pani lektorka nám priblížila historické fakty, ktoré sa týkali vzniku tejto celonárodnej inštitúcie a potom sa uskutočnila „exkurzia v čase”, pretože sme v priebehu jednej hodiny prešli jednotlivými literárnymi periódami našej literatúry od jej vzniku vo Veľkej Morave až po 20. storočie.

Nasledovala prehliadka historického centra a obedňajšia prestávka. Potom sme sa pešo presunuli k Národnému cintorínu. Cintorín, ktorý sa nachádza v peknom prostredí, sa stal miestom posledného odpočinku mnohých slovenských spisovateľov a iných osobností národného života.

Poslednou zastávkou v Martine bolo Múzeum slovenskej dediny. Bola to veľmi príjemná prechádzka doplnená o zaujímavé informácie zo života našich predkov. S mestom sme sa rozlúčili približne o 16.00 hodine, kedy už nasledovala cesta domov. Počas nej sme urobili ešte jednu zastávku. Bol to Vojenský cintorín neďaleko Važca. Domov sme dorazili vo večerných hodinách síce unavení, ale spokojní, že sme spoznali kúsok nášho krásneho Slovenska.

Text: Mgr. K. Blahovská, organizátorka exkurzie

Foto: Mgr. R. Burčák