Literárno-historická exkurzia v Martine

Dňa 28. 4. 2017 sa študenti 2.A, sexty a 3.A v počte 40 so svojimi pedagógmi zúčastnili na literárno-historickej exkurzii. Čakala nás dlhá cesta do Martina. Čím viac sme sa vzďaľovali od nášho domova, tým väčšie dažďové kvapky začali padať.

Prvou zastávkou bola Slovenská národná knižnica, kde sme po úvodnej prezentácii pani lektorky mohli nahliadnuť do niektorých priestorov SNK. Výklad bol zaujímavý a my sme sa po viac ako hodine presunuli do Literárneho múzea SNK. Tam sme najprv navštívili národnú dvoranu, následne sme sa pomyselne presúvali jednotlivými periódami slovenskej literatúry a zastavili sme sa pri významných osobnostiach našich dejín. To už naše kroky viedli do Múzea slovenskej dediny pri Martine. Je to prekrásny skanzen, no jeho návštevu nám prekazilo počasie. Nasledoval presun do Martina, prehliadka historického centra a Národného cintorína v Martine. V podvečerných hodinách sme sa vydali na cestu domov.

Žiaci boli disciplinovaní a dochvíľni, za čo im patrí pochvala. Nálada v autobuse bola super. Domov sme prišli síce unavení, ale spokojní.

Text: Mgr. K. Blahovská, vedúca exkurzie

Foto: Mgr. R. Burčák, D. Gajdošová