**4. nedeľa adventná (B)***Lk 1, 26-38:* **HĽA, SLUŽOBNICA PÁNA**

Neviem či ste aj vy nemali niekedy pocit, že k vám hovorí Boh, a pritom bolo jasné, že **to nebol Boh ale zlý**. **Ako rozpoznať, že to, čo v sebe počujeme, je od Boha a teda, že nám to v konečnom dôsledku bude slúžiť k dobru a nie je to od zlého?** Poznáme mnoho ľudí, ktorí o sebe tvrdia, že ich vedie Boh. Nemyslím tu len na rozličné vidkyne a vidcov, ale na ľudí, ktorí sa snažia čítať Božiu vôľu vo svojom živote.

V dnešnom evanjeliu máme odpoveď. No najlepšie ju pochopíme, keď si ju **postavíme do kontrastu** s iným príbehom, ktorý sa na tento evanjeliový podobá, **na príbeh Evy** zo začiatku knihy Genezis. Obe, aj Eva aj Mária počuli výzvy, či lepšie pozvania. No výsledok bol jasne odlišný. Eva priniesla  na seba i na svet kliatbu, kým Mária požehnanie.

Možno, že Eva to nemyslela tak zle, ako to nakoniec vypálilo. Možno, že nemyslela, že ide o pokušenie. Ako rozpoznáme, či ide o pokušenie alebo o požehnanie. Odpoveď: **Podľa pocitu, ktorý ponúka, ktorú dostávame a čo v nás vyvoláva.** Ak ten pocit je pocitom blaha, že budem veľký, ba že budem vládnuť nad druhými, **ide jasne o pokušenie**. Ak naopak ten pocit je **pocitom pokory**, ba strachu a nehodnosti, ide o pozvanie k požehnaniu.

**Eva** v Knihe Genezis zatúžila byť ako Boh. Teda byť veľká, slávna a mocná. Tento pocit jej musel spôsobovať blaho pri srdci. Takto totiž pôsobí pocit velikášstva. **Eve mal byť tento pocit varovaním.** Nebol - preto padla. Mária sa pri pozvaní Božom vyhlásila za služobnicu a tak to aj cítila. Preto sa stala požehnaním.

Ak niekto chápe svoje povolanie ako pozvanie k moci, potom to nie je pozvanie od Boha, ale je to pokušenie od zlého. **Znakom toho, že k nám hovorí Boh je služba a láska.**

Tento fenomén sa tiahne Svätým Písmom ako červená niť. Bol prítomný u prorokov ale aj u falošných prorokov. Tí prví, praví, vždy odpovedali **pocitom nehodnosti**. Tí druhí sa do vecí hrnuli. Mimochodom, viete, kto je v Písme označovaný za najväčšieho proroka SZ? Možno ani neviete, že to bol Mojžiš. A viete, prečo: Lebo mal 5 námietok, keď ho Boh volal...

Možno poznáte knihu *„Klauzúra, vstup zakázaný“*. Hovorí o istej veľkej hviezde, ktorá vstúpila do kláštora neďaleko Los Angeles. Jeden ženský týždenník chcel vedieť niečo viac o nej, no do kláštora bol zakázaný vstup, preto tam poslal jednu zo svojich redaktoriek, aby tam *„vstúpila“*, pátrala, bola redakcii spojkou a potom vo vhodnej chvíli z rehole odíde.... Táto tak urobila a hviezdu hľadala. Jej typom bola istá sestra, ktorá bola extrovert, nadaná a evidentne plná seba... Keď raz prišli za ňou redaktori – bol to zhodou okolností deň otvorených dverí –, ukázala im na svoj typ. Tá novinárom – fotografom – ochotne *„pózovala“.* No nebola to pravda. Tá pravá bola skromná, nepoznaná, nenápadná... Najväčšou iróniou bolo, že naša redaktorka s ňou žila na jednej izbe. Nepoznala ju preto, lebo očakávala, že táto hviezda sa aj po svojom obrátení bude správať ako hviezda. No zabudla, že znakom pravého obrátenia je služba, pokora...  **Služba** **a** **láska** **je** **vždy** **znakom** **plnenia** **Božej** **vôle.**

Možno aj my chceme spoznať, kde je Boh. **Čo sa týka nás,** buďte si istí, ak vás niekto volá k životu a pozíciám lesku, slávy, obdivu... nie ste vedení Bohom. Ak by ste chceli byť kňazom preto, lebo budete mať dobrú pozíciu... nie ste vedení Bohom. Zamestnanie (napríklad vo vodcovskej pozícii), lebo budete mať moc - nie ste vedení Bohom. **Povolanie od Boha je vždy charakterizované túžbou slúžiť.** Nechcem povedať, že sa nemáme uchádzať aj o vodcovské pozície, napríklad v politike. Aj to musí niekto robiť. No znakom, že tam idem na základe Božieho volania je, že chcem slúžiť a zabúdať na seba. Je to pocit pokory a nehodnosti, ale predsa dôvery v Božiu pomoc.

**Čo sa týka iných**, tam platí to isté. Nedajme sa zviesť. Poznávacím znamením, či niekto je vedený Bohom alebo zlým, je túžba slúžiť a milovať. Takto pozerajme na svojich politikov, verejných činiteľov či iných, ktorí sa uchádzajú o vašu priazeň.

Viem, že to nie je také čiernobiele, človek v tom musí rásť. Vždy je v nás zmes všeličoho: túžby po moci i túžby po službe. No je jasné, že ak chceme plniť Božiu vôľu, túžba po službe musí v nás rásť.

4. adventná nedeľa (B) - [Lk 1, 26-38](http://www.pismosvate.sk/suradnice.php?suradnice=Lk+1%2C+26+-+38)

V ostatných rokoch sa do nášho postmoderného sveta vrátila móda veriť na anjelov. Až tak, že sa dá povedať, že ľudia dnes viac veria na anjelov ako v Boha. O anjeloch sa píše vo svetských novinách, rozpráva sa o nich vo svetskej televízii. Rozpráva sa o nich tak, akoby nezávisle na slobode Boha a slobode ľudí určovali beh a dejiny sveta. Osobne som dosť kritický voči tejto módnej prezentácii anjelov, keďže reč o anjeloch v televízii a reč o anjeloch v evanjeliu sa nám zlieva do jednej nedôveryhodnej rozprávky.   
  
Dnes sme opäť čítali z úvodnej kapitoly podľa Lukáša o anjelovi, ktorého poslal Boh, aby priniesol jeho posolstvo dievčaťu Márii. Ako vnímame toto rozprávanie? Ak ho počúvame povrchne, vieme si síce predstaviť scénu s anjelom (napr. podľa známych vyobrazení), ale vnímame ju ako podivnú udalosť, ku ktorej možno zaujať len dva krajné postoje: jednoducho jej veriť alebo nad ňou pokrčiť plecami. Tak by sa nám však stratil skutočný obsah rozprávania. Tento obsah sa nám totiž nevyjaví cez naivnú dôveru v staré príbehy, ani cez skepsu nad všetkým, čo presahuje možnosti nášho súčasného chápania, ale ukáže sa nám len v poctivom prijatí, prežití a meditovaní vlastnej životnej skúsenosti, na základe ktorej po konfrontácii s evanjeliom môžeme s Máriou skromne povedať: Áno, pozdravil ma Boh, zostúpila na mňa jeho láska a urobila so mnou veľké veci. (Lk 1, 49)  
  
V skutočnosti ide totiž o to, že buď môžeme povedať, že aj ku nám prehovoril Boh a urobil s nami veľké veci, alebo sa v našom živote nič božské ani anjelské nevyskytuje. Ale potom by nebolo ani zaujímavé, že také niečo sa kedysi dávno vyskytlo v živote Márie a niekoľkých ďalších ľudí. Keď sa bližšie pozrieme na rozprávanie o návšteve anjela u Márii, všimneme si, že celé rozprávanie má formu rozhovoru. Anjel oznamuje i vysvetľuje, čo urobí Boh v živote Márie, a Mária sa pýta, počúva a napokon vyjadruje ochotu Bohu slúžiť. Táto Máriina ochota slúžiť Bohu je zároveň postoj, ktorý je tu najdôležitejší. Objavuje sa na začiatku Nového zákona ako protiváha k postoju ľudí, o ktorom čítame na začiatku Starého zákona. (Gn 3, 1-6) Kým Eve a Adamovi sa prihovoril zlý duch, tu sa prihovára dobrý duch, kým tam zaznelo, že nebudeme poslúchať Boha, tu znie: Budem poslúchať Pána a jemu slúžiť. Kým tam Boh musel ľuďom oznámiť, že ich čaká nešťastie, tu sa oznamuje, že prichádza záchrana a vykúpenie z nešťastia. Všetko sa pritom deje s rešpektom voči slobode človeka. Poslúchať, naslúchať, slúžiť Bohu môžeme, ale nemusíme. V Starom zákone je človek, ktorý chce prvý naozaj poslúchať Boha, zobrazený v postave Abraháma. V Novom zákone je taký človek zobrazený dievčaťom z Nazareta, Máriou. Abrahám i Mária v istom zmysle dostanú dieťa od Boha, obaja ho majú obetovať, vrátiť Bohu. Rozprávania o Abrahámovi i Márii sú si podobné aj v tom, že obom sa Boh prihovára cez anjelov. Preto cez anjelov, lebo Boha nikto bezprostredne stretnúť nemôže. Môžeme len skúsiť, že sa nás Boh nejako dotkol, že nás oslovil. Preto hovoríme o poslovi a posolstve (angelos a angelion). Anjeli takto vystupujú v biblických príbehoch ako šifry Boha, ako zástupné symboly, ktoré vyjadrujú, ako Boh koná. Boh zostáva v skrytosti, ale ty s ním môžeš mať skúsenosť. Boh zostáva tajomstvom, ty však počuješ a vnímaš, čo s tebou urobí. Ak máš ochotu Bohu slúžiť, aj reálne uvidíš, čo z Božieho pôsobenia a z tvojej ochoty mu slúžiť vzniká.   
  
Teodor Münz je slovenský filozof, ktorému nedávno vyšla kniha o hľadaní skutočnosti a pravdy. (T. Münz, Hľadanie skutočnosti, Kalligram, Bratislava 2008.) Uvažovať a písať o takejto téme je úloha filozofov, ale aj problém. Normálny premýšľajúci človek si uvedomuje, že každá pravda je relatívna, podmienená ním samým i okolnosťami, a predsa dúfa, že sa ju oplatí hľadať. Filozof Miroslav Marcelli v komentári k Münzovi a jeho hľadaniu skutočnosti napísal: „Keby ju nenašiel, nezačal by ju hľadať.“ Zaujímavé. Nenapísal, že „keby ju nehľadal, nenašiel by“, ale „keby ju nenašiel, nehľadal by...“ Pripomenul som si, ako podobne hovorí kresťanská teológia, keď tvrdí: Božia milosť predchádza ľudské konanie. Čiže: Keby sa ťa Boh prvý nedotkol, neuveril by si, nezačal by si ho hľadať. Hľadať a veriť sa tu prekrývajú. Tak hovorí aj slovenské príslovie: Kto hľadá, nájde. O takomto veriacom hľadaní a hľadajúcej viere je príbeh o anjelovi, čo prišiel k Márii. Prajem pred Vianocami nám všetkým, aby sme si aj my podobný príbeh v našom živote všimli a plnohodnotne ho prežili.

# Štvrtá adventná nedeľa

Všade na svete sa veriaci snažia na Vianoce vyzdobiť svoje chrámy. Túžia vytvoriť peknú atmosféru, aby účastníci vianočných liturgií mali pekné zážitky.

Kráľ Dávid mal ešte väčšiu túžbu. Chcel pánovi postaviť chrám.

Prorok Nátan najprv podporuje túžbu kráľa. Neskôr mu však adresuje Pánove slová: **„Pán ti oznamuje, že sám vybuduje dom“.** Pán nechcel byť „zamknutý“ vo svätyni, podobnej veľkým pohanským chrámom. Ale túžil prísť bližšie k človekovi a vybudovať duchovný chrám zo živých ľudí. Tento chrám bude vybudovaný na základe, ktorým sa stane potomok z Dávidovho rodu, Mesiáš.

Táto časť z Druhej knihy Samuelovej nás vovádza priamo do hĺbky dnešného Evanjelia. Kristus je podľa tela potomok kráľa Dávida, ktorý sa narodí z Panny Márie. Panna Mária je tou novou horou Sion, miesto na ktorej Boh postavil novú svätyňu. (Na hore Sion postavil Šalamún chrám, kde bol zvláštnym spôsobom prítomný Boh). To už nie je svätyňa postavená z kameňa a cédrového dreva, ako chrám Šalamúna, ale dokonalá svätyňa Kristovho tela. „Slovo sa telom stalo a prebývalo medzi nami“, čítame v úvode evanjelia sv. Jána. V lone Márie je prítomný Boh skrze svojho Syna.

Vianoce môžem sláviť zmysluplne len vtedy, keď aj naše telo sa stane Ježišovým chrámom. Ak v nás nebude prítomný Ježiš, tak môžeme ísť stanovať k nejakému supremarketu, k chrámu konzumu, a tam plniť svoje telá potravinami a vecami.

Duchovným chrámom by mali byť aj naše rodiny. Určite nestanú sa ním na 24 hodín v roku, ak počas ostatných dní sú miestom bez Boha a rodinnej lásky. Predsa však usilujme sa zvlášť v týchto dňoch, či už sú naše rodiny lepšie alebo horšie, aby bol v nich prítomný Ježišov Duch.

Potom vytvoríme aj pekný duchovný chrám v našom vyzdobenom kostole. Budeme zhromaždení okolo eucharistického Ježiša a okolo jasiel. Budeme mať radosť, že patríme k sebe a tvoríme našu farskú rodinu. Budeme sa modliť jeden za druhého, aby bolo cítiť v našich obciach a mestách, že sme tu a prinášame Krista.

# Všetci od Vianoc niečo očakávame. Prosme v týchto hodinách Ježiša, aby sme očakávali predovšetkým duchovné dary. Sú nimi láska, pokoj, odpustenie, zbožnosť a prítomnosť Ježiša v nás.

    Poznáme príslovie: Človek mieni, Pán Boh mení. Určite každý z nás má skúsenosť, že ho v živote už niečo zastavilo, v dôsledku čoho padla jeho vízia budúcnosti a nemohol viac realizovať svoje predstavy.

    V dnešnom starozákonnom čítaní, ale aj evanjeliu možno objaviť nasledovnú myšlienku: Boh zasahuje do nášho života, a aj keď celkom nechápeme prečo mení naše plány, robí to pre naše dobro, v náš prospech.

    Dávid chcel urobiť krásnu vec: postaviť chrám – dom Boží. Prichádza však prorok Nátan a oznamuje mu, že Pán nechce, aby staval. Dávid dostal nádherný prísľub: Boh sám vybuduje dom tebe a ustanoví ti potomka, ktorý bude pochádzať z jeho útrob a upevní jeho kráľovstvo. Boh mu bude otcom a on bude jeho synom, jeho kráľovstvo bude večné. Vieme, že Dávidov syn Šalamún postavil chrám. Predsa sa však ešte stále nenaplnil prísľub, lebo sám Šalamún na konci života odpadol od viery - nijako teda nemohol byť Bohu synom, jeho kráľovstvo sa po jeho smrti rozdelilo a o niekoľko storočí po dobytí Jeruzalema bol zničený aj chrám. Židia si v Babylonskom zajatí často kládli otázku: ostal Boh verný prísľubu Dávidovi jeho večného kráľovstva? Nemohli tomu porozumieť. Boh mal však toto všetko vo svojom pláne a prostredníctvom prorokov udržuje nádej v neho.

    Zvestovanie Panne Márii otvára cestu k uskutočneniu proroctva. Ako sme počuli v liste Rimanom, až blahozvesť Ježiša Krista nám dáva poznať tajomstvo skryté od vekov. Až v tom, ktorého anjel pri zvestovaní označil Veľkým a Synom Najvyššieho, sa spojí Dávidovský pôvod s Božím synovstvom. Kristovmu kráľovstvu nebude konca. Vtedy zanikne úloha Jeruzalemského chrámu, lebo na Kristovi – uholnom kameni – bude stáť Božia stavba – Cirkev.

    Evanjelium nám bližšie neprezrádza, aké plány mala Najsvätejšia Panna zasnúbená s Jozefom, predsa však sa zarazila nad slovami anjela a pýta sa, ako sa to stane. Ani potom jej nebola odhalená celá budúcnosť, nevedela, čo to celé bude pre ňu znamenať. Očakávala sa od nej úplná dôvera v Božie riadenie. A ona to zverila do rúk verného Boha. Súhlasila s cestou, ktorú jej ukázal Pán. Písmo netají jej položenie. Ako ťažko sa musela cítiť voči tajomstvu svojho materstva pred Jozefom, s ktorým bola zasnúbená. Neskôr, s akou bolesťou znášala hľadanie príbytku, keď nebolo pre nich miesta! A vôbec, aké bremeno na ňu doliehalo celý život, keď sa čoraz zreteľnejšie ukazovalo, že Kristus medzi svojich prišiel a vlastní ho neprijali. Napokon, akú úzkosť prežívala pod krížom zoči voči celej dráme neprávosti Kalvárie. Ale všetko to bolo v Božom pláne, skrze Máriu sme dostali Pôvodcu večnej spásy!

    Kresťan nie je človekom, ktorý už všetkému rozumie, naopak realita života nám ukazuje, ako veľa toho ešte ostáva ukryté. Predsa však vieme všetko to, čo je potrebné pre našu spásu. Pekne to vystihuje list Rimanom, ktorý ku konštatovaniu, že *„nám bolo zjavené tajomstvo“,* pridáva aj to, že ho treba *„vo viere prijať“* do svojho života.

    Dobrodružstvo duchovného života spočíva práve v tom, že to, čo pre nás pripravuje Boh je vždy väčšie a krajšie ako to, čo by sme si priali my. Boh je dokonalejší, ako naše ľudské srdce. Svätci, to sú tí, ktorí dokázali veľkodušne vstúpiť do úžasného dobrodružstva s Pánom, v nádeji, že Boh je verný a nič mu nie je nemožné.

    Tomu sa najlepšie môžeme učiť od Božej Matky – služobnice Pána. Ako sme si ukázali, jej slová vyslovené pri zvestovaní: Nech sa mi stane podľa tvojho slova! stále nanovo vyznievajú v nových momentoch jej života. V modlitbe *„Otče náš“* sa aj my modlíme: *„buď vôľa tvoja“*. Vyjadruje to náš postoj dôvery voči Bohu. Je to prijatie vôle Božej, aj za cenu vzdania sa svojich túžob a predstáv.

    Nie je to tak dávno, čo počas totality boli mnohí prenasledovaní pre ich náboženské presvedčenie. Najstrašnejšie to bolo azda v Rusku. Mnohí kresťania a medzi nimi početní katolíci boli presídlení na Sibír, do Kazachstanu a na iné odľahlé miesta, kde boli zaradení do väzenských pracovných táborov. Mám nezabudnuteľný zážitok zo stretnutia s jedným misionárom pôsobiacim v Kazachstane, ktorí tu našiel práve tých, ktorí sa sem dostali násilnou deportáciou. V tejto pravoslávno-moslimskej krajine žije ani nie 2 % katolíkov, no napriek tomu ich tu poznajú a mnohí aj obdivujú pre ich utrpenie a šľachetnosť. Po dlhom čase adventu nastúpila nová jar katolíckej Cirkvi, zavŕšená v septembri 2001 návštevou už teraz Svätého Otca Jána Pavla II. Prenasledovanie, ktoré bolo čiernou škvrnou dejín a toľkých obralo o budúcnosť, sa obrátilo na osoh evanjeliu.

    Život bez Božieho riadenia by bol skutočne nezmyselný. To, čo má veriaci naviac od neveriaceho, je blaživé vedomie, že nad všetkým je Boh. A ten sa nám v Kristovi ukázal ako skutočný Emanuel – Boh s nami. V rámci adventu – času očakávania – nás dnešná posledná adventná nedeľa učí v dôvere rátať s Božou prozreteľnosťou.