**Lk 11,37 – 41 - Dajte almužnu a všetko vám bude čisté. -15.10.2019po**  
Pán profesor skončil prednášku a ako obvykle sa opýtal: Má niekto otázku? Jeden študent sa opýtal: *“Pán profesor, v čom vidíte zmysel života?”* Mnohí odchádzajúci študenti sa usmiali. Profesor po chvíli vybral z tašky okrúhle malé zrkadielko a povedal: *“Počas vojny som bol malý chlapec. Našiel som na ceste rozbité zrkadlo. Schoval som si z neho kúsok. Uvedomil som si, že ním môžem zamieriť lúč svetla, kam ja chcem. Do tmavého kúta, do trhlín, do dier. Keď som dospieval, zistil som, že to nie je detská hra, ale metafora toho, čo môžem v živote robiť. Vlastním úlomok zrkadla, ktoré ako celok nepoznám. Ale aj s tým malým kúskom môžem poslať svetlo pravdy a lásku do temných kútov ľudského srdca. Môžem tým pomôcť niečo v človeku zmeniť. Možno ma uvidia druhí a budú to robiť tak ako ja. V tom je pre mňa zmysel života.”*  
Ježiš zaujal miesto pri stole u farizeja. Divil sa, že si Ježiš neumyl ruky. Preto Kristus povedal: *“Vy, farizeji, čistíte čaše a misu, ale vaše vnútro je plné zloby. Nepríjemné slová. Koľkým z nás by veľmi pristali.”* Giovanni Albanesse píše: *“Chceš vedieť, čo majú ľudia v srdci? Všímaj si, o čom rozprávajú. Kto rozpráva o peniazoch je lakomec; kto o kariére, je karierista. Kto o politike, je nervovo chorý, nevšímaj si ho. Kto rozpráva o druhých zle, má v srdci jed, nedôveruj mu. Ak si chceš urobiť úsudok o spisovateľovi, pozoruj, čo píše. Chceš poznať režiséra? Pozri jeho filmy. Čo chceš, aby mal v srdci človek, ktorý vie rozprávať, písať iba o oplzlostiach, cudzoložstvách, drogách, násilí, škandáloch?”* Zamierme aj my zrkadlom pravdy Božieho Slova do svojho srdca, do jeho najtemnejších záhybov. Neváhajme, neodkladajme našu zmenu. Vytrhnime burinu farizejstva zo svojho srdca, ináč ho zaplaví celé. Sami to určite nedokážeme. Iba pomocou Božej milosti a sviatostí, ktoré nám Pán ponúka.