Ježiš povedal: „Jeruzalem, Jeruzalem, (...) koľko ráz som chcel zhromaždiť tvoje deti (...) pod krídla.“ Lk 13,31-35;   
Farizeji a zákonníci mali dosť Ježišovho učenia a ešte viac zástupu, ktorý na ňom lipol. Bola v tom aj istá dávka závisti – Ježiš im predsa „kradol“ pracovné miesto. Aby nevyzerali ako ľudia, ktorí ho sami vypudzujú, zamiešali do svojich snáh Herodesa. Ibaže Herodes, ako je jasné z Ježišovej trpkej výčitky, nie je partner pre Mesiáša. Ježiš putuje do Jeruzalema, ktorý mal byť hlavným mestom Mesiáša. Nestalo sa tak. Teraz mohol Ježiš využiť chvíľu a utiecť na vidiek, kým sa situácia ako-tak upokojí. Vedel, že ide do Jeruzalema, v ktorom mu väčšina ľudí povie: „Nie!“ Aj toto „nie“ však rešpektuje. Ale nemá pocit nenávisti a pomstychtivosti. Práve naopak, vzápätí vidíme Ježišove slzy, smútok nad tým, že málokto je ochotný prijať jeho ponuku. Rešpektuje „nie“, a predsa nie je schopný nemilovať. Človek sa môže obrátiť k Bohu alebo inej bytosti chrbtom, ale nemôže zabrániť, aby ho mal Boh či niekto iný rád. Sloboda jedného končí pri srdci druhého.