31. utorok - (Lk 14,15-24)

Človek, ktorý sedel s Ježišom za jedným stolom a cítil sa v jeho blízkosti veľmi dobre, si vzdychol: *„Blahoslavený, kto bude jesť chlieb v Božom kráľovstve.“* Možno v tom povzdychu bola túžba *„dostať sa tam“* a zároveň obava *„či sa tam dostane“*. Či prejde výberom. Obava z poznania vlastnej narušenosti. Strach zo zatratenia. Presvedčenie, že do Božieho kráľovstva prejdú len tí bezchybní. Tento človek sa domnieval, že Božie kráľovstvo je odmenou za podaný morálny výkon. Možno nezbadal, že **Nebo** je v duši toho človeka, ktorý sa v Božej blízkosti cíti dobre a že **Peklo** spočíva v tom, keď sa človek z **Božej blízkosti** neteší a naopak prežíva ju ako strach a hrôzu.   
    Zabúdame na to, že by sme sa do Božieho kráľovstva priamo narodili, bez vlastných zásluh, keby sa prví rodičia nerozhodli ísť cestou svojvôle. Veď Božie Slovo jasne hovorí, že keď Boh stvoril prvých ľudí, usadil ich v **Raji**, nečakal na nejaké zvláštne Adamove zásluhy a urobil ho hneď účastným svojej milosti a svojho Ducha. Azda to jediné, čo sa od Adama očakávalo, bolo: **„strážiť si toto spoločenstvo s Bohom“**. Strážiť svoju vieru, nádej a lásku. Strážiť si Božiu milosť, priateľstvo s Bohom. Priamo v Adamovom srdci bol **Raj**, dokiaľ veril Bohu. Adam si mal v srdci strážiť **Raj**, ktorý spočíval práve v tom, že sa v Božej blízkosti cítil dobre - dokiaľ nezhrešil. Akonáhle prestal dôverovať Bohu, stratil **Raj**, hoci ešte stále žil v Rajskej záhrade. Zrazu začal prežívať strach. V jeho srdci nebol Raj od okamihu, keď prestal veriť s absolútnou istotou Bohu, ktorý ho stvoril.   
    Aj odpoveď Pána Ježiša poukazuje týmto smerom. *„Istý človek pripravil veľkú hostinu a pozval mnoho ľudí.“* Tento človek je obrazom Boha, Stvoriteľa. On je ten, ktorý všetko pripravil. Pozvaní sa nemusia obťažovať tým, že by si mali niečo so sebou priniesť. Je potrebné doniesť len **seba samého.** Je potrebné prijať dar pozvania a prísť. „Keď nadišla hodina večere, poslal svojho sluhu, aby povedal pozvaným: *„Poďte, už je všetko pripravené.“*  
    Tragédia tohto príbehu spočíva v tom, čo nasledovalo: *„A naraz sa začali všetci vyhovárať. Prvý mu povedal: „Kúpil som* ***pole*** *a musím si ho ísť pozrieť. Prosím ťa, ospravedlň ma!“ Druhý povedal: „Kúpil som päť záprahov* ***volov*** *a idem ich vyskúšať. Prosím ťa, ospravedlň ma.“ A ďalší povedal: „****Oženil*** *som sa, a preto nemôžem prísť.“* Je pravda, že Boh stvoril tento svet a daroval ho človeku, ale nie ako trvalé bydlisko, ale ako prechodné, dokonca môžeme hovoriť o vyhnanstve, lebo žijeme ďaleko od Pána. **Hriech človeka spočíva v tom, že niekomu alebo niečomu dávame prednosť pred Bohom.**    Možno si myslíme, že sa toto podobenstvo týka len toho, kto cítil pozvanie stať sa rehoľníkom alebo kňazom. Ale ono sa týka každého kresťana v okamžiku smrti. Rehoľný stav je len snahou byť slobodným pre toto stretnutie, snahou zomrieť v duši skôr, ako budem nútený zomrieť v tele. Snahou prekuknúť viditeľný svet a presne tak, ako to vyjadrujeme v liturgii, **učiť** **sa na viditeľných veciach láske / k neviditeľným skutočnostiam.** Všetko, čo poznávame v tomto hmotnom svete, sú len predobrazné skutočnosti. Pravá skutočnosť je to, do čoho vstupujeme v okamihu svojej smrti.   
    Boh sa zjavuje ako **Pozvanie**. Boh je **Láska**. Boh je otvorená náruč Ukrižovaného. Láska je večné pozvanie. Najväčšia bolesť Lásky je odmietnutie. Všimnite si, že v mnohých podobenstvách hovorí Ježiš jedno a to isté, že Boh nás nepozýva prednostne k súdu, ale k svadobnej hostine. Dokonca i to, čo nazývame *„Posledný súd“*, je pozvanie. Aký je to súd? Pre tých, ktorí konali skutky milosrdenstva znie jednoznačné pozvanie: *„Vtedy sa pred ním zhromaždia všetky národy a on oddelí jedných od druhých, ako pastier oddeľuje ovce od capov. Ovce si postaví sprava a capov zľava. Potom Kráľ povie tým, čo budú po jeho pravici: „Poďte, požehnaní môjho Otca, zaujmite kráľovstvo, ktoré je pre vás pripravené od stvorenia sveta.“*  
    Teda Božie kráľovstvo nie je žiadna výberová rekreácia pre tých najsilnejších vyvolencov. Do Božieho kráľovstva sú pozvaní všetci, ale ak tam niekto nevojde, je to preto, lebo málo túži po Bohu. Tak to Pán Ježiš zjavil aj jednej svätici, ktorá videla veľké množstvo duší v očistci a pýtala sa Ho, prečo je tak veľa duší v očistci. Dostala zvláštnu odpoveď: ***„Lebo málo túžia po Bohu!“***   
    Podobenstvo hovorí aj o **súde**, ale **súd** sa týka tých, ktorí odmietli **pozvanie** na svadobnú hostinu. Trest spočíva v tom, že Boh rešpektuje slobodnú voľbu človeka. Jedine Boh vie, akú úžasnú hostinu nachystal pre nás. Dôvody odmietnutia účasti zo strany človeka sú rôzne, zdajú sa významné, **pole, voly, ženba.** V podstate sa za všetkými týmito výhovorkami skrýva **láska k stvoreniu pred Stvoriteľom**, slabý záujem alebo nezáujem o Hostiteľa. Niečo také, ako keď chlapec navlečie prsteň na ruku svojej milovanej a ona uchvátená krásou daru v tej chvíli zabudne na toho, kto jej ho dáva, i na zmysel prsteňu, ktorým je vzájomné odovzdanie v láske. Nezáujem o Boha, ktorý ma stvoril a ktorý ma miluje. Hrozná predstava, že moje šťastie môže byť aj mimo neho. Dáva sa prednosť **čomusi** *pred* spoločenstvom s Bohom.  Keď som pred rokmi externe pracoval v nemocnici, staral som sa o pacienta, ktorý mal rakovinu a bol už len kosť a koža, a môžem povedať, že trpel. Keď som ho povzbudzoval, nechcel sa dať zaopatriť, bál sa spovede. Predsa sa nakoniec vyspovedal a prijal Pána Ježiša. Po spovedi a po svätom prijímaní bol šťastný ako malé decko a za pár dni, zmierený s Pánom Bohom, šťastne dokonal. A vtedy som si povedal: „Tento človek štyridsať rokov vzdoroval vlastnému šťastiu, odmietal pozvanie na svadbu. Boh ho pozýval na svadbu a on nechcel. Milšie mu boli pozemské lopoty, ako svadobné veselie. Dával prednosť svojím smútkom pred radosťou, ku ktorej ho pozýval Boh. Ale nakoniec predsa prijal pozvanie.“  
    To, k čomu nás Boh pozýva, je láska *„nado všetko“*, *Láska k Láske*. Príchod k Bohu i za cenu bolesti, ktorá sprevádza našu smrť. Sv. Ján Evanjelista to vyjadruje vo svojom liste, keď hovorí*: „Nemilujte svet, ani to, čo je vo svete. Ak niekto miluje svet, nie je v ňom Otcova láska. Veď nič z toho, čo je vo svete, ani žiadostivosť tela ani žiadostivosť očí ani honosenie sa bohatstvom nie je z Otca, ale zo sveta. A svet sa pominie, aj jeho žiadostivosť. Kto však plní Božiu vôľu, ostáva naveky.“*    Čo je správnou odpoveďou na otvorenú Božiu náruč? **Viera.** Viera ako základný životný postoj. Dôvera voči Bohu, ktorý nás stvoril. Túžba byť s ním i za cenu svojej smrti. Jedine toto nás ospravedlňuje. **Veriť a prísť**. Nie, netúžime po smrti pre samotnú smrť, ale tužíme po smrti pre Život s veľkým Ž, ktorým je sám Boh a ku ktorému kráčame aj cez bránu svojej smrti.  
    **Sv. Cyril Jeruzalemský** vo svojich katechézach hovorí: „Viera súvisí s duševným osohom, ako hovorí Pán: „Kto počúva moje slová a verí tomu, ktorý ma poslal, má večný život a nepôjde na súd.“ A opäť: „Kto verí v Syna nie je súdený, ale prešiel zo smrti do života.“ Aká veľká je Božia dobrota voči ľuďom! Lebo spravodliví sa veľa rokov namáhali, aby sa páčili Bohu. A to, čo oni dosiahli tým, že veľa rokov ochotne a usilovne slúžili Bohu, to dáva tebe Ježiš za jedinú hodinu. Lebo ak veríš, že Ježiš Kristus je Pán a že ho Boh vzkriesil z mŕtvych, budeš spasený a prenesie ťa do raja **Ten**, ktorý **ta** voviedol zločinca. A nepochybuj o tom, či je to možné, lebo ten, ktorý na tejto svätej Golgote spasil zločinca za vieru jednej hodiny, spasí aj teba, keď uveríš.“

28. nedeľa „A" – (Iz 25,6-10; Mt 22,1-14)

    To, čo sme počuli v prvom čítaní je radostná zvesť o tom, že Boh pripravuje pre nás ľudí hostinu, teda nie peklo a zatratenie ale hostinu. Takúto budúcnosť nám chystá Boh. Dokonca i márnotratný syn, ktorý sa rozhodol vrátiť, má prisľúbenú hostinu. A podľa proroka to bude hostina s mnohými šťavnatými jedlami a s najjemnejším výborným vínom, teda nie nejaké diétne sucháre. Ak má človek zdravý žalúdok a zdravú chuť, tak sa mu už pri počúvaní tohto opisu začínajú robiť slinky.   
    Ježiš k tomu dodáva, že táto hostina nebude len nejakým obyčajným posedením, ale pôjde o svadobné veselie. Pôjde o svadbu Boha so svojím stvorením. Boh sa predstavuje ako Ženích a my tvoríme Nevestu. Podľa biblického zjavenia je zmyslom celého stvorenia svadba Boha s človekom (ľudstvom). Jeden z prvých príbehov Písma hovorí o stvorení ľudského manželstva a jeho posledná kniha hovorí o svadbe Baránka. Ideme od svadby ku svadbe. Je to pôvodný Boží zámer, je to zmysel židovského Šabatu - siedmeho dňa stvorenia, zmysel soboty. Boh sa tohto svojho plánu nezriekol ani napriek ľudskému zlyhaniu.  
    Izaiáš dokonca predpovedá, že Boh: „Strhne na tomto vrchu závoj, ktorý zahaľoval všetkých ľudí a prikrývku, čo zakrývala všetky národy." Tak ako medzi nevestou a ženíchom to najkrajšie sa odohráva v úplnej intimite, tak aj Boh strhne závoj, ktorý bráni v tom, aby sme ho mohli bezprostredne poznávať. Nepoznáme pravú Skutočnosť, pretože nevnímame Boha. Žijeme vo viere a v očakávaní, ale Boh nás pozýva k tomu, aby sme žili v nazeraní. On spôsobí, že ho uvidíme v celej jeho Nádhere.   
    A udeje sa ešte viac vecí. Boh: „Zničí smrť navždy; zotrie Pán, Boh, slzu z každej tváre a hanbu svojho ľudu odstráni z celej zeme." Boh zničí smrť, lebo prišla na svet závisťou diabla, On ju neučinil. Smrť, voči ktorej sa búrime, bude zničená, lebo aj naša hanba, náš hriech bude odstránený. A v ten deň budeme môcť povedať: „Hľa, náš Boh, v neho sme dúfali a on nás spasí. On je Pán, v ktorého sme dúfali. Jasajme a radujme sa z jeho spásy."   
    Toto pripravuje Boh. Ale ako sa zachová človek. O tom hovorí Ježiš v podobenstve o kráľovskej svadbe. Čo nám chce a má povedať toto podobenstvo? Na jednej strane hovorí o radosti, ktorú pripravuje pre nás Boh a na druhej strane hovorí o našom nerozume, keď dávame prednosť svojím starostiam, pred úžasným životom, ktorý nám pripravil Boh. Šialenstvo, ktoré sa nám zdá v norme, spočíva v tom, že dávame prednosť sebe pred Nekonečne Úžasnejším.  
    Pán Ježiš v podobenstve o kráľovskej svadbe ukazuje, že existujú ľudia, ktorí si natoľko zvykli na neviditeľnosť Božiu, že im prestal chýbať, že ho prestali hľadať a, že im celkom vyhovuje jeho neprítomnosť, pretože ich skutky sú zlé. Dnešné podobenstvo má na mysli tých, ktorí sa v tomto svete cítia dobre, ľudí, ktorých Boh nevzrušuje a nezaujíma.   
    Ako sme už povedali, človek má sláviť zásnuby s Bohom, je stvorený pre Boha, pre spoločenstvo s ním. Pre toho, kto toto svoje určenie uznáva a prijíma, je to radostná zvesť. Pre toho, kto chce žiť len sám pre seba, je to hrozba, ktorá sa naplní. Proroci pripomínajú toto ľudské poslanie, ale človek ich svojím nezáujmom, alebo agresivitou zabíja. Je to absurdné. Nielenže človek nechce odovzdať výsledky svojej práce Bohu, ale človek dokonca neprijíma ani pozvanie k láske, na svadbu, k odpočinku s Bohom, k modlitbe, k sviatostnému životu. Človek vzdoruje svojmu vlastnému šťastiu.   
    Nepoznávame sa v tomto podobenstve? Keď som pred rokmi pracoval v nemocnici, staral som sa o pacienta, ktorý mal rakovinu a bol už len kosť a koža, a môžem povedať, že trpel. Keď som ho nahováral, nechcel sa dať zaopatriť, bál sa spovede. Predsa sa nakoniec vyspovedal a prijal Pána Ježiša. Po spovedi a po svätom prijímaní bol šťastný ako malé decko a za pár dni, zmierený s Pánom Bohom, šťastne dokonal. A vtedy som si povedal: „Tento človek štyridsať rokov vzdoroval vlastnému šťastiu, odmietal pozvanie na svadbu. Boh ho pozýval na svadbu a on nechcel. Milšie mu boli pozemské lopoty, ako svadobné veselie. Dával prednosť svojím smútkom pred radosťou, ku ktorej ho pozýval Boh. Ale nakoniec predsa prijal pozvanie.“  
    Možno si povieme, toto podobenstvo sa nás netýka, týka sa Ježišových súčasníkov, Židov. Ale ono sa až bolestne týka aj nás. V každej svätej omši, pred svätým prijímaním počujeme výzvu: „Blažení tí, ktorí sú pozvaní na hostinu Baránkovu!" Pozvaní ste všetci, ale koľkí z vás skutočne prídu. Mnohí možno aj roky vydržia bez Božieho zásahu do svojho života. Kto miluje Krista, pristupuje a prijíma. Neveríš, že Boh ťa úplne zadarmo pozýva do radosti? Chce len, aby si svoju Spásu prijímal a uskutočňoval. Aby si sa jednoducho nechal spasiť. Už prorok nás pozýva: „Čerpajte vodu s radosťou, z prameňov spásy". Sviatosti cirkvi sú týmito prameňmi spásy. Ježiš vydobyl spásu, ale ona je skrytá vo sviatostiach cirkvi. Sviatosti sú miestom, na ktorých sa stretáme s Kristom stále žijúcim, ktorý uzdravuje všetky oblasti ľudského života.   
    Aby sme správne pochopili záver dnešného podobenstva, musím vysvetliť, že v Oriente na kráľovských hostinách bolo vecou hostiteľa pripraviť svadobné rúcho hosťovi. Teda, ak sa niekto napriek tomu objavil nesprávne oblečený, bol to zasa len znak určitej arogancie voči hostiteľovi. Kto miluje viac svoje hriechy ako Boha, príde síce na svadobnú hostinu – na svätú omšu, ale v nesprávnom odeve. Nieje zaodetý do Božej milosti. Sviatosť zmierenia je tým miestom, kde sa udeľujú svadobné šaty.   
    Na domácu úlohu si zmerajte teplotu vášho srdca vo vzťahu k Bohu. Skúste si položiť otázku: Milujem Boha alebo svoj hriech? Som pozvaný k tomu, aby som večne žil v spoločenstve s Bohom, teším sa na to, alebo sa toho hrozím? Ako sa dívam na svoju smrť? Beriem ju ako možnosť prechodu k Bohu, alebo nesúhlasím s tým, aby som bol z tejto hriešnej existencie vytrhnutý a oslobodený? Zamiloval som si stav bezbožnosti, alebo nariekam a plačem kvôli Bohu?