Lk 15,1-10

Už ste isto počuli podobný príbeh. Otec príde domov a nájde svoj dom v plameňoch, v ktorých sú uväznené aj jeho tri deti. Susedia mu vravia, že už sa nedá nič robiť. On sa však vrhá do plameňov, prechádza ohňom z izby do izby a zachraňuje najskôr prvé, potom druhé a napokon aj tretie dieťa. Ako môže niekto urobiť čosi také bláznivé? Odpoveď je jednoduchá: láska robí bláznivé veci. Láska ochraňuje, láska hľadá druhého, láska vytrvá vo všetkom. Láska riskuje odmietnutie a dokonca aj zranenie pre dobro milovaného. V podobenstve o stratenej ovci nám Ježiš ukazuje, koľko energie vynakladá náš nebeský Otec na to, aby hľadal a našiel svoje stratené deti. Veď Boh zašiel tak ďaleko, že poslal svojho jediného Syna do pazúrov smrti len preto, aby sme sa mohli k nemu vrátiť.

Vzdialil sa niekto z tvojich milovaných od viery? Váha jedno či aj viac z tvojich detí s prijatím života, ktorý dostávame v krste? Ak áno, potom je dnešný deň pre teba dňom veľkej nádeje. Predstav si toho človeka ako stratenú ovečku. Náš nebeský Otec vie, že sa stratila a neúnavne ju hľadá – a to aj teraz! Tak ako otec, ktorý sa vrhol do horiaceho domu, ani Boh sa nezastaví pred ničím, aby našiel tvojich milovaných a priviedol ich bezpečne k sebe. A čo môžeš medzitým urobiť ty? Modli sa. Ešte viac sa modli. A ešte intenzívnejšie sa modli. Buď Ježišom pre týchto ľudí vždy, keď k tomu máš príležitosť. Buď k nim milý, povzbudzuj ich, miluj ich. Predstavuj si, ako ich Otec už našiel. Predstav si tú hostinu, ktorá sa bude konať v nebi, keď sa k nemu vrátia. Svätá Monika sa modlila za svojho syna Augustína mnohé roky pred jeho obrátením. No nikdy počas tých rokov nestrácala nádej. Vytrvala v modlitbe, kým ho Ježiš nepriviedol k sebe domov.