**4. pôstna nedeľa – v roku C**

Otrasnú skutočnosť, o ktorej hovorí dnešné evanjelium, poznáme veľmi dobre, lebo v určitých obmenách sa stále opakuje. Hádam ani neexistuje rodina, v ktorej by sa rodičia nesklamali v dieťati či v deťoch. Stáva sa, že dieťa celkom vypadne zo spoločenstva rodiny, spreneverí sa jej duchu, premárni aj časť našetreného majetku rodičov, ale časom sa vráti. Návrat však môže byť rôzny: jedno sa vráti s pokorou a ospravedlnením, druhé drzo, akoby sa nič nestalo, pričom si myslí, že povinnosťou ostatných členov rodiny je prijať ho späť.

Tu sa dostávame k prvej ťažkosti podobenstva. Sú ľudia, ktorí vypadli zo spoločenstva veriacich, ale nedá sa o nich povedať, že stratili aj vieru. Kedykoľvek sa však začne rozprávať o kresťanstve, majú svoj šláger, totiž, dnešné podobenstvo. Najtvrdšími výrazmi dokážu opisovať zvrhlosť syna a na tomto pozadí poukazujú na neprirodzené správanie sa otca. Nielenže ho vybozkáva, ale ešte aj tomu „zvrhlíkovi“ chystá hostinu, zabije teľa a správa sa k nemu ako k hrdinovi.

Buďme úprimní, že častokrát podobne zmýšľame aj my. Veď uznajme, ktorý otec by sa takto správal? Možno ešte matka, ktorá slepo verí synovi, lebo stále v ňom vidí svojho malého synčeka, ale rozumne a triezvo zmýšľajúci otec, ten by si poriadne rozmyslel svoj postoj k synovi, ktorý mu premrhal majetok. Určite by mu nebežal v ústrety, vypočul by si jeho vyznanie, ale zvážil by úprimnosť jeho slov a po chvíli ťažkého boja so sebou, by povedal: *Dobre, uvidíme, či budeš sekať dobrotu, a potom sa ukáže, čo bude ďalej. Máme aj ďalšie deti, o ktoré sa treba postarať. Ty si nás potupil a to treba napraviť!* Asi takto by konal dobrý a veľkodušný otec a my by sme mali pocit, že jeho prístup k synovi je správny.

Prečo potom Ježiš nám stavia pred oči úplne iný vzor otca? Podobenstvom nám totiž potreboval čosi vysvetliť, lebo on sa pravidelne stretával s mýtnikmi a hriešnikmi, sedával s nimi za jedným stolom, čím sa postavil proti vtedajším zvyklostiam a vedel, že farizejov to pohoršuje. Potreboval však zdôrazniť, že prvým aj posledným postojom Boha k hriešnikovi nie je spravodlivosť, ale milosrdenstvo. On postupuje inak ako otec rodiny, postupuje ako nebeský Otec, Otec milosrdenstva.

Túto skutočnosť pekne znázorňuje Rembrandtov (1606-1669) obraz *Návrat márnotratného syna,* ktorý iste všetci poznáme. Skutočným stredom obrazu sú otcove ruky, v ktorých sa nachádza odpustenie, zmierenie, uzdravenie a cez ne pokoj, nielen unaveného syna, ale aj utrmácaného otca. Sú to Božie ruky. Otcova ľavica je silná a svalnatá, ktorá zviera síce pevne, ale s nehou. Pravica nezviera, ale je mäkká, nežná, chce hladiť a ponúka súcit. Je doslova materská a znázorňuje ruku ženy. Jedna ruka ochraňuje syna a druhá posilňuje jeho odvahu a túžbu pokračovať v živote. Zaujímavý je aj otcov červený plášť, ktorý znázorňuje ochranné krídla matky.

Ľudia, ktorí svoju náboženskú ľahostajnosť ospravedlňujú dnešným podobenstvom Bohu nikdy neutečú. Je možné sa pred ním schovať ako Adam a Eva, vyhýbať sa mu ako Kain, dokonca žiť bez neho ako ateista, ale on, koho už raz uvidel, na toho nezabudne. A vidí každého z nás, má nás v evidencii, nosí nás vo svojom srdci.

Druhou ťažkosťou dnešného podobenstva je správanie sa staršieho syna. Zachoval sa správne? Jeho postoj však chápeme. Otec mu pekne hovoril: *Syn môj, ty si stále so mnou a všetko, čo ja mám, je tvoje.* Ale to mu nestačí, má totiž pocit nedostatku lásky zo strany otca. Veď tvrdo pracoval celý život, snažil sa rodine robiť česť, pričom nemal žiadne osobitné nároky. A teraz, keď prišiel mladší brat, ktorý premrhal ten majetok, ktorý aj on pomáhal zveľaďovať, otec mu urobil hostinu, zabil teľa, a jemu nedal ani kozľa, s ktorým by sa pohostil s kamarátmi. Každý musí uznať, že mal pravdu. A uznal to aj otec. Synovi však chcel všetko vysvetliť. Chcel mu povedať asi toto: *Synak, máš pravdu! Lenže pravda bez lásky je chladná. Odvolávaš sa na spravodlivosť, lenže spravodlivosť bez lásky je krutosť. Hovoríš, že to nie je v poriadku, ale poriadok bez lásky je puntičkárstvo. Tvoj brat sa previnil proti nášmu majetku, ale majetok bez lásky je lakomstvo. Tvoj brat opustil vieru, ale viera bez lásky je fanatizmus!*

Prečo všetci máme porozumenie pre staršieho brata? Pretože to sme my! Vidíme svoje zásluhy, chceme spravodlivú odmenu a zasadzujeme sa za poriadok, akoby sme nikdy neurobili chybu. Poučme sa dnes od láskavého otca, že lepšie ako blúdiť je žiť v bezpečí domova, lepšie ako utiecť a všetko premárniť je, vytrvať.

Keď ruský spisovateľ Fiodor Michajlovič Dostojevskij (1821-1881) ležal na smrteľnej posteli, poprosil svoju ženu Annu, aby zavolala deti. Keď sa zhromaždili, dal si čítať podobenstvo o márnotratnom synovi. Potom im povedal: *Deti, toto miesto dáva kresťanom najväčšiu útechu. Keď hrešíme, ignorujeme Božie prikázania, ale Boh nás aj tak miluje. Keď sa vrátime na správnu cestu a oľutujeme svoje hriechy, prijme nás a jeho radosť je o to väčšia, čím bolo väčšie nebezpečenstvo, v ktorom sme boli, a z ktorého sme vyviazli. Nikto si nemusí zúfať, že je stratený.*

Je dobré, keď sme statoční, verní, vytrvalí a obetaví, ale bez šperku lásky to stále nie je ono. Otcova láska a milosrdenstvo nám dáva lekciu k dosiahnutiu dokonalosti a veľkosti pred Bohom aj ľuďmi. Buďme teda k ľuďom láskaví a milosrdní aj my, lebo lásku a milosrdenstvo potrebujeme aj od Boha!