Ježiš povedal*: „Kto je verný v malom, je verný aj vo veľkom, a kto je nepoctivý v malom, je nepoctivý aj vo veľkom.“* Lk 16, 9 – 15, Rim 16, 3 – 9. 16. 22 – 27; Ž 145   
Mnohí ľudia hovoria o čakaní na veľkú príležitosť. Čakajú, čakajú a môže sa stať, že „vyložená gólová šanca“ nikdy nepríde. Niežeby neprišla, ale niekedy sa veľké príležitosti skladajú z tisícov drobných a nenápadných. Ten, kto berie len veľké veci, môže ľahko prehliadnuť, že v obyčajnom človeku sa preň schovával Ježiš, ktorého chcel veľkolepo stretnúť. Keď do miestnosti vstúpila s veľkou pompéznosťou a treskotom dverí dáma, ktorá chcela vedieť, ako sa stať svätou, František Saleský jej povedal: „Začnite potichu zatvárať dvere.“ Od tichého zatvárania dverí sa človek môže prepracovať k tichu v sebe. Nehovoriac už o tom, že mnohé veľké objavy, ktoré zachránili mnohých ľudí, sa uskutočnili poctivým sledovaním obyčajných vecí v živote. Ani Ježiš nezačal svoje poslanie „vo veľkom“, ale peši križoval krajinu, aby si medzi davmi všímal tých, ktorých si nevšimol nikto. Už je to možno trochu ošúchané, ale o to platnejšie: Menej je niekedy viac. Ak nie všetko.