(Ježiš) povedal: „Tak aj vy, keď urobíte všetko, čo sa vám prikázalo, povedzte: ,Sme neužitoční sluhovia; urobili sme, čo sme boli povinní urobiť.‘“   
Lk 17, 7 – 10,   
Ježiš priniesol cestu urobenia niečoho navyše. Kým Zákon hovoril: „Oko za oko, zub za zub,“ (por. Mt 5, 38) Ježiš hovoril: „Milujte svojich nepriateľov.“ (por. Mt 5, 44) Keď Zákon hovoril, že je treba brániť svoj majetok a územie, Ježiš hovoril o tom, že je potrebné nastaviť aj druhé líce, k šatám pridať aj plášť a k míli pridať ešte jednu (por. Mt 5, 39 – 41). Ježiš dovolil učeníkom vziať na cestu aspoň jedny šaty (por. Lk 9, 3), svätý František sa zriekol aj tých. Keď esesák vyberal ľudí do bunkru hladu, Maximilián Kolbe sa mohol ticho modliť a prežiť. Ponúkol sa však namiesto svojho spoluväzňa. Giorgio Perlasca počas nacistického obsadenia Poľska si ako Talian mohol zachrániť život. Namiesto toho sa vydával za španielskeho konzula, aby zachránil mnoho Židov. Takisto úradník Nicholas Winton nemusel organizovať vlaky, ktoré zachránili 669 detí od istej smrti. A práve títo ľudia, ktorí vykonali oveľa viac, ako museli, o sebe neraz pokorne hovorili ako o neužitočných ľuďoch.

Skúsme povedať čašníkovi v kaviarni, že je neužitočný sluha. Nielenže nás zaraz vyhodí za golier na ulicu, ale nebude to ani pravda. Každý, kto akýmkoľvek spôsobom slúži, je užitočný. A slúžia všetci ľudia. Už len tým, že sú pre iných príkladom. Jedni príkladom toho, akým byť, druhí príkladom toho, akým rozhodne nebyť. Ježiš slovom „neužitoční“ nezrážal sebavedomie učeníkov. Na to si stačili sami. Vyjadrenie „neužitoční“ má v sebe nedokonalosť, neukončenosť, pnutie byť lepším a užitočným. Svätci si nikdy nehovorili: „Tak a už som svätý!“ Naopak, boli to práve oni, kto si hovoril, že je neužitočný a nehodný. Tento prízemný postoj ich motivoval ísť vždy ďalej, vyššie alebo hlbšie, vždy sa zdokonaľovať, neustrnúť na svojej pozícií, neustále hľadať. Ježiš je provokatér. Svojimi narážkami sa snaží vo farizejoch, ale aj v učeníkoch vydolovať to najlepšie, čo v sebe majú. Podobne je to aj s „neužitočnosťou“. V tej chvíli to bolo to najužitočnejšie, čo im mohol povedať.