Ježiš povedal: **„A keď sa (tvoj brat) aj sedem ráz za deň prehreší proti tebe a sedem ráz sa vráti k tebe a povie: ‚Ľutujem,‘ odpusť mu.“** Lk 17, 1 – 6; Tit 1, 1 – 9; Ž 24   
BS – Ježiš nám dnes hovorí o odpustení ako veľkej úlohe a príležitosti. Každý sa ocitne na jednej aj druhej strane pomyselnej deliacej čiary. Niekedy potrebujeme byť veľkorysí a odpustiť, inokedy zase pokorní a prosiť o odpustenie. Na jednej strane odpustenie môže bolieť, nemusí byť jednoduché a bude vyžadovať čas. Na druhej strane, ak človeku ide o skutočné pokánie, nestačí povedať nutne: „Prepáč.“ Verbálne vyjadrená ľútosť je totiž iba vrcholcom ľadovca. Väčšia časť prosby o odpustenie spočíva **v zmene postoja**, v snahe **neopakovať chyby a rany**, vytvoriť prostredie, v ktorom by došlo k opätovnému zblíženiu. Platí to v intímnych vzťahoch, aj vo vzťahoch medzi národmi či cirkvami. Po tichých, ale aj slávnostných žiadostiach o odpustenie preto musia nasledovať skutky, ktoré ukazujú na to, že sme zmiernu pravicu podali opravdivo. Keď všetka snaha zhasne pri slovách, potom to môže byť pohoršujúce. Možno preto sú Ježišove slová o pohoršeniach a odpustení tak blízko seba. Kňaz Guy Gilbert sa raz stretol s otcom, ktorého jedinú dcéru ktosi znásilnil a brutálne zavraždil. Otec nemohol spať, odišiel zo zamestnania, čakal, že sa dozvie, kto je ten netvor, ktorý spáchal ten údesný čin, aby sa mohol pomstiť. Guy Gilbert mu vtedy povedal: „Patrick, ten netvor zabíjal dvakrát – tvoju Angeliku a teba. (…) Nenechaj toho zloducha, aby ťa pohltil.“ A skutočne, Patrick sa pomocou lásky svojej ženy vymanil z okov pomstychtivosti. Sú prípady ako je tento, pri ktorých je ťažké nekompromisne hovoriť o kresťanskom odpustení. Možno Patrick nikdy celkom neodpustí, ale nenechal vraha, aby pokračoval v opakovanom a pomalom zabíjaní. Postavil hrádzu zlu, zriekol sa pomsty a už to je nesmierny krok. V odpustení nejde o to, aby sa zahladili stopy a naoko bolo všetko v poriadku. Odpustenie je bariéra, zabránenie tomu, aby jeden zlý skutok vzal pokoj mnohým ľuďom a neustále narastal, až prekvasí celé okolie. Odpustenie je Ježišov kvas (por. Lk 13, 2 – 21).