V tú chvíľu prišla aj (prorokyňa Anna), velebila Boha a hovorila o ňom všetkým, čo očakávali vykúpenie Izraela.   
Lk 2, 36 – 40, 1 Jn 2, 12 – 17; Ž 96   
  
V mnohých rozprávkach a filmoch odchádzali princezné aj menej urodzené ženy po smrti svojho muža do kláštora, aby tam v smútku za ním dožili svoj život. Prorokyňa Anna žila po smrti manžela celé desiatky rokov v chráme. Nemusela. Nerobila to kvôli svojmu smútku a zúfalstvu. Podľa Anselma Grüna je všetko okolo nej plné symboliky. Anna znamená „Bohom obdarená“. Má dar proroctva a múdrosti. Význam mena Fanuel je „pred Božou tvárou“. Anna teda hľadí do Božej tváre a má priamy zážitok s Bohom. Pochádza z Aserovho kmeňa, čo v preklade znamená šťastie. Anna našla životnú múdrosť, a preto našla šťastie. Bola vydatá sedem rokov – je to číslo premeny, ktorú zakúsila skrze lásku k mužovi. Osemdesiat predstavuje večnosť a nekonečnosť, transcendentnosť. Štvorka predstavuje štyri elementy. Anna je opakom ududranej, večne nahnevanej a hádavej ženy. Je to prototyp múdrej stareny, ktorá podobne ako Simeon nedá na prvý dojem, ale na vnútro. A preto spoznáva Mesiáša aj v „obyčajnom“ dieťati.