**Lk 21,5-11 - To všetko sa pominie**Pán Ježiš svojich poslucháčov asi dosť šokoval. Práve vo chvíli, keď sa radovali z krásy jeruzalemského chrámu, ktorý bol pre židov veľkou radosťou a pýchou, on povedal: To všetko sa raz pominie. Nezostane kameň na kameni... Asi sa nie jeden z prítomných na neho za túto vetu celkom nahneval. Skôr či neskôr sa táto Ježišova veta naplnila. Naplnila sa asi 40 rokov po tej predpovedi, keď v r. 70 po Kr. prišli Rimania a chrám zrovnali zo zemou. Z celej tej nádhery zostalo stáť akurát tak jedna stena, ktorá v Jeruzaleme stojí dodnes, a ktorú aj mi poznáme pod názvom *„múr nárekov“.*

Toto rozprávanie evanjelia môžeme však dnes premietnuť do ďaleko hlbšej roviny. Vieme, že Biblia hovorí, že i naše telo je chrám. Naše telo je chrámom Ducha svätého. Veľmi dobre vieme, ako si mnohí ľudia na svojom tele zakladajú. Ako si chlapi zakladajú na svojich svaloch, na svojej sile obratnosti, ako si ženy zakladajú na svojej kráse, ktorú si často ešte vylepšujú rôznymi šminkami a zlatom a najnovšou módou. I o tomto chráme nášho tela nám Ježiš môže povedať, že to všetko sa raz pominie. A Ježiš to nielenže  povedal, ale on to človeku i ukazuje: S pribúdajúcimi rokmi človek stráca silu, stráca šikovnosť, stráca figúru. Narastie bruško, objavia sa šedivé vlasy, objavia sa vrásky, začnú sa triasť ruky...a pod.

A príde chvíľa, kedy žiadny omladzovací krém už tie vrásky neprekryje, príde chvíľa, kedy na triašku už žiadne prášky nepomôžu, príde chvíľa, keď miesto najnovších módnych doplnkov človeku postačí košieľka *„andelíček“* a plienky pre dospelých. I o tomto chráme ľudského tela, ktoré bolo predtým skutočne krásne Pán Ježiš hovorí: To všetko pôjde preč - sa jednoducho pominie. Ale - pripomína ľudskú dušu, ktorú je treba zachrániť trpezlivosťou a vytrvalosťou. Na koľkých miestach evanjelia hovorí Pán Ježiš, ako je dôležité byť pripravený na stretnutie s ním na večnosť. Čím je človek starší, tým je táto myšlienka naliehavejšia.

Ku tejto pripravenosti na našu večnosť si vypočujem krásny príbeh, ktorý bol pôvodne určený pre deti, ale môže dobre poučiť i nás dospelých. Tento príbeh nesie názov **Kráľov šašek**: V kráľovských službách na kráľovskom dvore bol istý šašek – blázon. Jeho úlohou bolo kráľa zabávať rôznymi humorným kostýmami a žartíkmi. Raz sa však kráľ na šaška kvôli nemiestnym žartom rozhneval a dal mu do ruky vetvičku zo stromu ako žezlo zo slovami: *„Vezmi si to! Bude to tvoje žezlo a budeš ho nosiť, dokiaľ nenájdeš väčšieho blázna, než si ty sám. Potom mu ho môžeš darovať“*. O niekoľko rokov kráľ ťažko ochorel. Cítil, že smrť sa už blíži, a tak si zavolal šaška, ktorého mal v skutočnosti veľmi rád. A povedal mu: *„Odchádzam na dlhú cestu.“ „Kedy sa vrátiš? Za mesiac?“* *„Nie,“* odpovedal kráľ. *„Už sa nevrátim.“ „A ako si sa na tú cestu pripravil?“* spýtal sa ho šašek. *„Nijak,“* znela smutná odpoveď kráľa. *„Ty odchádzaš navždycky, a nič si si nepripravil?“* zadivil sa blázon. *„Tak si vezmi toto žezlo pretože teraz som našiel niekoho, kto je hlúpejší než ja“.*