**33. nedeľa C – Lk 21,5-19 Vytrvať do konca znamená prekonať strach a dosiahnuť radosť**  
  
Keď pravidelne počúvame príhovory a kázne, chceli by sme vždy počuť niečo, čo nás osloví. Niečo, čo nás dokáže povzbudiť, potešiť, čo nám dodá odvahu k vyznávaniu našej viery. Čo náš život urobí o čosi šťastnejším. Bohužiaľ, liturgické texty dnešnej nedele nám asi náladu nezdvihnú. Približujeme sa k záveru liturgického roka, a preto aj čítania nám hovoria o posledných veciach života nás samých či samotného ľudstva. Téma dnešného evanjelia je naozaj desivá: koniec sveta, prenasledovanie, nepokoje, vojny, mučenie, smrť, zrada zo strany najbližších. Dokonca Ježiš povie o Jeruzalemskom chráme: „Prídu dni, keď z toho, čo vidíte, nezostane kameň na kameni; všetko bude zborené.” A prorok Malachiáš pridáva k týmto Ježišovým slovám, že všetci namyslenci a tí, čo páchajú neprávosť, budú ako plevy, z ktorých nič nezostane. Človek môže reagovať na tieto slová aj nasledovne: Nestrašte ma. Nehovorme o tom, lebo sú to len dohady a nikto z nás nevie, ako to vlastne bude.  
  
Odkiaľ pramení tento strach, ktorý je niekedy taký zrejmý? Iste má na tom podiel aj to, že sme sa zrejme priveľmi upli len na tento svet. Veľakrát premýšľame o tom, čo sme nadobudli a keď si pomyslíme, že to všetko budeme musieť raz opustiť, je nám ťažko. Alebo neveríme celkom, že s osobami, na ktoré sme si tak veľmi zvykli, sa uvidíme vo večnosti, ba že si budeme ešte bližší, ako teraz. A možno je tam strach aj preto, lebo sme si vedomí chýb, ktoré sme nenapravili, ktoré nám stále „visia”. Jedno je isté, že prílišný strach napovedá, že niečo nie je v poriadku. Niet pochýb, že dnešné časy sú ťažké. Stačí si pomyslieť na národy, v ktorých je vojna, v ktorých zomierajú ľudia od hladu alebo nebezpečenstvo hrozby atómovej bomby a veľa ďalších vecí. Nepodobajú sa tieto veci „znakom“, o ktorých hovorí Ježiš v Evanjeliu? Pozrime sa ešte raz na Ježišove slová: „Národ povstane proti národu a kráľovstvo proti kráľovstvu. Budú veľké zemetrasenia a miestami hlad a mor, budú hrôzy a veľké znamenia na nebi.“ Tieto slová nie sú plánom do ďalekej budúcnosti. Opisujú dnešný svet.  
  
Kde teda hľadať radosť? Kde hľadať šťastie, ak vieme čo všetko nás čaká. Liturgia nám nepredkladá len akýsi hrôzostrašný plán, ale dáva nám aj východisko. Boh sa vždy pozerá na jednotlivého človeka, na jeho život. A preto aj prorok Malachiáš môže dať svojmu ľudu radostnú nádej, že pre tých, čo sa boja Pánovho mena, vyjde slnko spravodlivosti. A aj Ježiš hovorí, že nás budú nenávidieť pre jeho meno, ale ak vytrváme, zachránime si život a ani vlas sa nám z hlavy nestratí. Kedy teda dosiahneme trvalé a dokonalé šťastie tu na zemi? Krásne sme to počuli v úvodnej modlitbe dnešnej svätej omše: „Trvalé a dokonalé šťastie dosiahneme iba vtedy, keď budeme vždy slúžiť tebe, Bože, pôvodcovi všetkého dobra. Bohoslužba slova sa vo svätej omši končí spoločnými modlitbami veriacich. Dovoľte mi, drahí bratia a sestry, aby som aj ja zakončil môj príhovor jednou prosbou z dnešnej nedele, ktorú sa budeme o malú chvíľu modliť, a aby som sa ju pomodlil za nás všetkých: „Pane, zbav svojich veriacich úzkosti a strachu a naplň ich radostnou nádejou na tvoj slávny príchod.“ Amen.

**33. nedeľa “cez rok” – C -** Lk 21, 5-19 - **Choď do hĺbky**

**Ako sa cítite teraz, v tejto chvíli?** Skúste sa na okamih do seba ponoriť a zistiť, ako sa cítite. Možno niektorí ste **napätí**, niektorí **nahnevaní**, **deprimovaní**. No iste medzi nami nechýbajú ani takí, ktorí sú **v dobrej nálade**, **spokojní** a **vyrovnaní**. Ono to všetko závisí od toho, čo práve vo svojom živote prežívate. Ak ste prežili niečo zlé, nepríjemné, potom sa necítite dobre. Ak naopak niečo dobré, potom ste prirodzene v dobre nálade. **Oba stavy, či pocity sú súčasťou bežného života. Naša nálada a vnútorné pocity sa menia. Je tomu tak preto, lebo náš život a jeho obsah sa mení.**

Dnešné evanjelium je v tomto zmysle pre nás dobrou školou. Ježiš mal pred sebou **Židov, ktorí boli vo veľmi dobrej nálade**. Ukazovali mu na svoj **chrám**. Bola to nádherná stavba. Architektonicky vydarená, ozdobená vzácnymi kameňmi a pamätnými tabuľami. Navštevovaná množstvom ľudí. Chrám bol znakom stability a pohody židovského národa. Aj keď im strpčovala život myšlienka na Rimanov, ktorých bolo vidieť všade ako národ boli predsa v pohode. **Chválili sa. Boli hrdí. Kto bol viac?**

**No Ježiš, bez toho, že by im bol chcel pokaziť ich radosť či dobrú náladu, ich vedie do hĺbky.** To, čo vidia, a čo im spôsobuje taký dobrý pocit, tu nebude naveky. Nech sa pozrú na svoje dejiny. Tento chrám, ktorý je pred nimi, je už štvrtý v poradí. Tie predchádzajúce boli spustošené. Tiež boli krásne a tiež boli pýchou ich súčasníkov. No prišla pohroma a bolo po nich. A tento dopadne podobne. **Na chráme a na jeho kráse nemožno teda stavať svoju existenciu a svoju istotu.** Prameňom istoty je niekto iný. Ten, ktorý tu je večne a kto sa vo svojej existencii nekláti a nemení. Je to Boh. Kto si toto neuvedomí, koleduje si o nepohodu, nestálosť a sklamanie.

**A toto isté bratia a sestry, chce Ježiš povedať aj nám.** To, **aby sme boli pripravení** na nepohodu. Nie, nemyslime si, že Ježiš **nám chce otráviť radosť**, ktorú práve prežívame. To určite nie jeho zámer. Skôr nás volá k tomu, aby sme boli realistami, lebo nepohoda je nutnou súčasťou nášho života, a teda keď príde, aby sme s nej namiesto problémov mohli radšej čosi vyťažiť.

O aké nepohody môže ísť? **Evanjelium menuje niekoľko podôb nepohody**, ktorá sa u človeka objavujú a aj nebezpečenstvá, ktoré z nej môžu pochádzať. Prvou je **zrútenie sa toho, čím sme sa tak veľmi chválili,** na čom sme si zakladali, na čo sme boli tak hrdí. Prídu momenty, kedy sa nám – obrazne náš chrám ”ozdobený vzácnymi kameňmi a pamätnými darmi” zosype na hlavu, ako domček z karát. **Že sa nám úplne z neznámych dôvodov Boh z nášho života zrazu akoby vzdiali. Ježiš – bude sa nám zdať -, ako keby bol úplne ticho, pochovaný v hrobe. Modlitba sa stane suchou a namiesto radosti, ktorú sme s nej zvykli cítiť sa stane bremeno. ”[Z našej bývalej spirituality] nám nezostane kameň na kameni všetko bude zborené.”**

Alebo sa môže stať, že **naše posvätné miesto, ktoré sme si tak vážili a na ktorom sme si tak zakladali, a na ňom lipli sa stane „znesväteným“ málo svätým, alebo dokonca nezmyselným.** Môže to byť naše manželstvo, naše kňazstvo, naše povolanie k rehoľnému životu, alebo nejaké iné miesto, kde sa realizujeme, naše povolanie, naše zamestnanie, náš stav. Toto miesto sa nám bude zdať, **ako keby z neho odišiel Boh, akoby stratilo pre nás ten predchádzajúci charakter posvätnosti**.

V takýchto situáciách je nesmierne dôležité, aby sme počúvali, čo nám radí Ježiš:

”Dajte si pozor, aby vás nezviedli. Lebo prídu mnohí, a budú hovoriť: Ja som to [ten alebo to, čo hľadáš]! a: Ten čas je už blízko. Nechoďte za nimi.”

**Takéto chvíle sú naozaj nebezpečnými chvíľami a momentmi.** Oni iste prídu do každého šťastného manželstva, ku každému vnútorne spokojnému kňazovi, pokojnému rehoľníkovi alebo vyrovnanému človeku. Volania a ponuky, ktoré nám v takomto momente prichádzajú, **sú zvyčajne spojené s odvedením nás od správnej cesty, od vernosti k Bohu a tým, ktorým sme sa zaviazali, a ktorí nás milujú.** A sú nebezpečnými preto, lebo **sú to chvíle, kedy sme špeciálne zraniteľní**.

**Ďalšou skúškou alebo navštívením, v ktorom sa bude nebo triasť ”hrôzou a veľkými znameniami” budú zrady a kompromisy voči nám.** To sú chvíle, kedy máme pocit, že naši bývalí priatelia, dokonca naši blízki príbuzní sa obracajú hlučne proti nám, a že nás nechápu. Ježiš ide až tak ďaleko, že tieto chvíle predstavuje a popisuje: ”Budú vás zrádzať aj rodičia, bratia, príbuzní a priatelia...”

To, ako v takýchto chvíľach zareagujeme, ako na to odpovieme, **nemôže byť vopred nacvičené alebo pripravené.** Pripraviť sa na zradu jednoducho nie je možné. K tomto typu problémov sa treba postaviť inak ako k tým predchádzajúcim. S tými predchádzajúcimi treba počítať a teda vopred sa na ne pripraviť. No s týmito počítať a teda sa na ne pripraviť nemožno. Ak by tomu tak bolo, potom **by sme žili vlastne v ustavičnej upodozrievavosti voči svojmu manželskému partnerovi, svojej rodine, svojej rehoľnej komunite. A je jasné, že takýto život by za veľa nestál.** Preto Ježiš hovorí:

”Zaumieňte si, že sa nebudete vopred pripravovať, ako sa brániť. Lebo ja vám dám výrečnosť i múdrosť, ktorej vaši protivníci nebudú môcť odolať ani protirečiť... Ak vytrváte, zachránite si život.”

Sú tu naznačené **dve formy reakcie.** Prvá je **spontánna.** Človek má byť otvorený voči tomu, čo sa proti nemu hovorí. Ale má byť otvorený aj voči Duchu Svätému, ktorý mu **hovorí**, v jeho vnútri. Ak toto nezaberie, nasleduje **ďalší krok**, ktorý je v evanjeliu vyjadrený poslednou vetou. Tá nám naznačuje, že našou konečnou odpoveďou a reakciou na zlomyseľné skutky zo strany tých, ktorým sme dôverovali a verili bude **ticho**. Avšak bude to ticho **plné sily, vernosti a dôstojnosti**. Tak ako tomu bolo u trpiaceho Služobníka Pánovho z proroka Izaiáša, teda u Ježiša na kríži. Ak vytrváte, zachránite si život. Alebo ako táto veta znie v latinskom preklade: *”in patientia vestra possedebitis animas vestras”* – „vo svojej **trpezlivosti** budete vlastniť svoje duše“.

Bratia a sestry, želám nám všetkým takúto trpezlivosť; trpezlivosť ktorá by nám v našich vzťahoch umožnila nie strácať, ale naopak pevnejšie vlastniť svoju dušu. Amen.