**Učiteľ, kedy to bude a aké bude znamenie…? (…) Ak vytrváte, zachováte si život. (Lk 21, 7.19)**  
  
Učiteľ, kedy to bude a aké bude znamenie…? Poslucháči očakávajú od Ježiša odpovede, ale on nedáva odpovede. On sám je odpoveďou. Nedáva odpovede na naše „krátkozraké“ (alebo banálne) otázky, lebo on sám je Odpoveďou na tie najpodstatnejšie otázky, ktoré v sebe nesie každé ľudské srdce. Je odpoveďou na otázku o pôvode a príčine: „Všetko povstalo skrze neho a bez neho nepovstalo nič z toho, čo povstalo“ (Jn 1,3). Je odpoveďou na otázku o cieli: Všetko je stvorené skrze neho a pre neho“ (Kol 1,16). Je odpoveďou na otázku o spôsobe, ako cieľ dosiahnuť: „Učte sa odo mňa“ (Mt 11,29). „Ja som cesta, pravda a život“ (Jn 14,6).   
  
Pýtať sa ho „kedy“ a „aké bude znamenie“ je takisto hlúpe ako pýtať sa svetového odborníka na prevenciu proti rakovine, koľko je hodín a aké nosí číslo topánok. Správne položená otázka ohľadne znamenia neznie: „ Aké bude znamenie…?, ale skôr: „Som ja pre druhých znamením?“ Prípadné nepohodlie, prenasledovanie, protivníci, protirečenia… môžu slúžiť ako indikátor, či moje svedectvo za niečo stojí a či je moje znamenie čitateľné.

Bratia a sestry Chesterton raz stál na rohu londýnskej ulice a tu k nemu pristúpil jeden novinár. „Pane, dopočul som sa, že ste sa nedávno stal kresťanom. Môžem sa vás niečo opýtať?“ „Áno“ odvetil Chesterton. „Keby sa tu náhle objavil vzkriesený Kristus a postavil sa vedľa vás, čo by ste urobili?“ Chesterton sa upriamene pozrel novinárovi do očí a odpovedal: Ale on tu stojí“. – toto je najreálnejší fakt nášho života toto je náš život.