**Streda 1. veľkonočného týždňa**   
Sk 3, 1-10; **Lk 24, 13-35**

[Dvaja zronení učeníci, nevediaci ešte, že Ježiš vstal zmŕtvych, sa vracali domov do Emauz vo veľkonočné ráno. Ježiš sa k nim priblížil a kráčal spolu s nimi. Rozprával im o Písmach, no oni ho nepoznali. Keď prišli do Emauz pozvali Ježiša k sebe na večeru.] „Keď sedel s nimi pri stole, vzal chlieb a dobrorečil, lámal ho a podával im ho. Vtom sa im otvorili oči a spoznali ho." (Lk 24, 30-31)

V príbehoch stretnutia sa so vzkrieseným Ježišom sú učeníci opakovane neschopní spoznať ho. Emauzskí učeníci si mysleli, že ich spoločník je nejakým osamelým cestujúcim. Učeníci na brehu jazera si zasa mysleli, že muž, ktorého vidia je nejakým plážovým tulákom.

Je pre mňa ťažké spoznať vzkrieseného Krista v dnešnom svete? Ak áno, prečo?

V Emauzskom príbehu tri veci prispeli k tomu, že Ježiš bol rozpoznaný: zlomené srdcia dvoch učeníkov, zlomené slovo Písma, (ro)zlomený chlieb eucharistie. (Anonym)

Bratia a sestry nestačí len čítať Bibliu. Nestačí len naše myslenie a náš osobný výklad toho, čo počujeme. Ježišovi učeníci poznali Starý zákon a predsa si nevedeli dať dohromady miesta z Písma, ktoré sa vzťahovali na Ježiša, pretože ľudsky sa to zdalo nepravdepodobné. Božie slovo v nás sprítomňuje udalosti, ktoré sa stali a ktoré sa Božou prítomnosťou stávajú realitou v našom živote. Ježišovo zmŕtvychvstanie nie je len historická skutočnosť, ale je to skutočná prítomnosť – realita, ktorá sa dotýka každého z nás TU a TERAZ. Prežime teraz v tejto krátkej chvíli, v duchu a pravde, vo viere a láske, naše stretnutie s Kristom. V tom dnešnom Emauzskom príbehu tri veci prispeli k tomu, že Ježiš bol rozpoznaný: zlomené srdcia dvoch učeníkov, zlomené slovo Písma, /ro/zlomený chlieb eucharistie. Jemne a v pokoji sa dotknime teraz jeho rán na nohách a nechajme si uzdraviť svoje srdce jeho prítomnosťou. V tichu a v dôvere.