(Ježiš) im začal hovoriť: „Dnes sa splnilo toto Písmo, ktoré ste práve počuli.“   
Lk 4, 16–30; 1 Sol 4, 13–17; Ž 96   
Ježiš bol na začiatku svojej kazateľskej „kariéry“. Najkrajšie slová a najväčšie zázraky ho ešte iba čakajú. A predsa hneď na začiatku tvrdí, že už sa splnilo slovo Písma, že zajatí a utláčaní sú už prepustení, slepí vidia a chudobným sa už zvestuje evanjelium. Teológovia hovoria, že Boh je „večné dnes“. A od chvíle, keď Ježiš vstúpil do sveta, toto „dnes“ trvá a nikdy nepominie. Zároveň, ako píše bývalý pastor S. Karásek: „Je tam súčasnosť, ale aj naliehavosť – teraz alebo nikdy, je nutné sa rozhodnúť.“ Rozhodnúť sa pre toto dnes, v ktorom slepí vidia, väzni sú prepúšťaní a chudobným sa hlása perspektíva života. Toto všetko má trvať (do)dnes a nikdy nemá skončiť. Preto by sa o to mali zasadzovať všetci, čo si hovoria, že prevzali Kristovu štafetu. Platí to aj o nás, tu a dnes. Je však zaujímavé, že aj keď sa my, kresťania, rozhodneme proti Božiemu „dnes“, ono sa predsa uskutočňuje. Prostredníctvom tých druhých. Preto nie je delenie na kresťanov a nekresťanov také jednoduché.

Všetci (Ježišovi) prisviedčali. (…) Keď to počuli, všetkých v synagóge zachvátil hnev.   
Lk 4, 16–30, 1 Kor 2, 1–5; Ž 119   
  
Autor Lukášovho evanjelia potrebuje na vykreslenie zlomu od priateľského pokyvovania hlavou a potľapkávania po pleci až po atentát 7 veršov. Čo popudilo Ježišových rodákov k takému krátkemu procesu? Ježiš sám pomaly prilieval olej do ohňa. Najprv anticipoval to, že prorok nie je vítaný vo svojej vlasti. Potom to podtrhol príkladom zo života excelentných prorokov Eliáša a Elizea a prirovnal sa k nim. Takýto opovážlivý nárok sám o sebe otvára nožíky vo vreckách poslucháčov. Za tým, že sa poslucháči rozhodli kazateľovi ukončiť život, ale musí byť niečo hlbšieho. Biblista L. T. Johnson tvrdí: „Nie je prijateľný vo svojej vlasti, pretože jeho pôsobenie siaha za hranice jeho vlasti.“ Keby sme Ježišove argumenty aplikovali na cirkev, zneli by asi takto: „Mnoho zbožných bolo v cirkvi, ale Boží Syn bol poslaný k ľuďom z ateistických rodín.“ Jedinou možnosťou, ako Ježišovo posolstvo nedostať na okraj priepasti, je dopriať ho každému. A to znamená vždy si s Petrom hovoriť: „Som človek hriešny.“ (por. Lk 5, 8c)

Keď to počuli, všetkých v synagóge zachvátil hnev. Vstali, vyhnali (Ježiša) z mesta. Lk 4,16–30; 1 Kor 2,1–5; Ž 119,97–102   
  
Ešte pred chvíľou „mu všetci prisviedčali a divili sa milým slovám, čo vychádzali z jeho úst.“ Čo zrazu zmenilo ich názor až do takej miery, že s ním chceli spraviť krátky proces? Či už na miestach v synagóge alebo chráme sedeli Ježišovi rovesníci alebo jeho nasledovníci, jedno sa zrejme nezmenilo. Ľudia potrebujú veľkolepého, tajomného, neznámeho, neprístupného Boha. A tento Ježiš čoby boží vyslanec je zrazu taký obyčajný! Ešte pred pár rokmi Nazaretčanom vyhobľoval nábytok a teraz by mal byť Bohom? To je predsa nemožné! Boh tesár, obyčajný mladý parobok v ľanovej košeli? Pomiatol sa! Rúha sa! Patrí na psychiatrické oddelenie! Sklamal!   
Ale odkiaľ dodnes berieme istotu, aký Boh má byť, čo má robiť a skrze čie ústa má hovoriť? Nesklamal teda Ježiš, ale ľudské predstavy o ňom. Porucha nie je v jeho „prijímači“, ale v „prijímačoch“ tých, čo ho počúvajú. Darmo, zlaté teľa je zlaté teľa. Mladík s tesárskou učňovkou nemôže byť božím poslom a basta! Škoda. Ježiš odchádza uzdravovať do Kafarnauma (por. Lk 4,31–41).