**Lk 4,24-30 – Zatvrdnutosť**

Bratia a sestry – drahý v Kristovi v dnešnom evanjeliu vidíme, že v Nazarete sa prejavilo to, čo v malej alebo väčšej miere môžeme pozorovať v malom uzavretom prostredí kde žijú ľudia - zatvrdnutosť. Tam kde sa ľudia poznajú, pomáhajú si a istým spôsobom sa aj rešpektujú. Ale neznášajú sa, ak niekto pred druhým v niečom vyniká. A často si to dajú aj navzájom veľmi silno pocítiť. City závisti sa veľmi ľahko prebudia a nadobudnú až nepríčetné rozmery. Východný autori nazývajú závisť patologickým smútkom. Závisť prináša vnútorný smútok a je to zvláštny pocit. Ak sme smutný, tým vyjadrujeme presvedčenie, že by niečo nemalo byť, že by sme robili všetko pre to a hlasovali za to, aby to nebolo. Je to akýsi druh nenávisti. Kresťan má nenávidieť zlo a hriech. Ale keď sa ho dopúšťa je smutný. Ak je smutný preto, že niekto nad neho vyniká, je to opak lásky. Bratia a sestry Nazaretčanov by bola doviedla takáto nenávisť až k vražde. I nás sa zmocňuje často neľúbosť nad úspechom blížneho. Je preto dôležité, aby sme sa im nepoddávali.

a ešte jednu myšlienku by som chcel zdôrazniť

**Ale on prešiel pomedzi nich a odišiel**

Bratia a sestry - ako sa máme zachovať, keď nám niekto závidí, keď sme mu bezdôvodne nesympatický, keď nás nenávidí? Čo robiť? Isteže to každého mrzí, a citliví ľudia sa preto zvyknú trápiť. Ale je na mieste, aby sme sa spytovali, či sme ten postoj sami nezavinili. Ak áno - dá sa veľmi veľa napraviť. Ale ak prídeme k záveru, že skutočne nie sme vinný, urobme to, čo urobil Ježiš. Prejdime stredom týchto ľudí a pokračujme vo svojej ceste ďalej a nerušene. Autor Nasledovania Krista T. Kempenský ako sa zdá, prežil mnoho nezávidenia hodných krívd, preto opakuje slová starej múdrosti: „Nie si väčší, keď ťa chvália, ale taktiež nie si menší preto, že ťa hania.“ A pre tých, ktorých sa to hlboko dotýka, môžeme povedať: „Čo iného sú slová než slová. Lietajú vzduchom, ale kameňom nepohnú.“ Keď ide o útoky, ktoré by nás mali odviesť od dobrého, je dobré byť necitlivým kameňom a šetriť si city pre lepšie veci v živote.