(Ježiš) zostúpil s (Dvanástimi) dolu a zastal na rovine.   
Lk 6, 12 – 19, Ef 2, 19 – 22; Ž 19   
  
Keby Ježišovi do voľby apoštolov hovorila legislatíva Európskej únie, ich zoznam by vyzeral úplne inak. EÚ by zrejme požadovala, aby medzi jeho vyvolenými bol aspoň jeden farizej, jeden zákonník, jeden saducej, jeden Samaritán, aspoň štyri ženy a zopár ľudí, na ktorých by pri voľbe bolo možné uplatniť pozitívnu diskrimináciu. Ježiš, ktorý sa nepozeral na rodovú, národnú či genderovú príslušnosť ani na farbu pleti, si vyberal podľa vlastného kľúča. A tým bola skutočnosť, že pôjde o ľudí, ktorí v ňom vidia Božieho vyslanca. A potom – v mori neustáleho boja s farizejmi a zákonníkmi hľadal ostrov priateľov (por. Jn 15, 15), v ktorom sa môže cítiť prijímaný a milovaný. A napokon, vybral si obyčajných ľudí, ktorí veľmi dobre vedia, čo je to ťažký všedný život. Boli to ľudia, ktorí nespočetne mnohokrát nechápali, o čo Ježišovi ide, a viedli žabomyšie vojny o to, kto z nich je väčší. Vyviedol ich na rovinu, aby všetci ľudia videli, že tu nejde o exkluzívny klub vyvolených, ale o obyčajných ľudí. Ako my.