**Lk 6,12 – 19 - Modlil sa celú noc. Vyvolil si z nich Dvanástich a nazval ich apoštolmi**  
  
Harold Fickett vo svojej knihe *„Pokračuj, pokračuj!”* opisuje jednu ženu, ktorá trpela následkami srdcovej príhody. Zatvorená vo svojom dome, cítila sa znechutená a neužitočná. Sťažovala sa kňazovi: *„Túžila by som konať niečo užitočné pre Pána!”* Poradil jej, že Slovo Božie nás učí, že modlitba má veľkú moc. Uvoľňuje duchovné sily a Božiu moc, ktorá potom pôsobí kladným spôsobom v životných situáciách ľudí. Zväzuje tiež moc zla a diabla, marí jeho skutky. Táto žena poslúchla a stala sa veľkým požehnaním pre mnohých. Našla radosť a nový zmysel svojho života. Služba modlitbou je dnes veľmi zanedbávaná, ale mimoriadne potrebná.  
  
Počuli sme, ako postupoval náš Pán pri výbere svojich apoštolov. Vyšiel na horu modliť sa a modlil sa k Bohu celú noc. Potom si z nich vyvolil Dvanástich a nazval ich apoštolmi. Tým nám chcel naznačiť postup pri odstraňovaní našich problémov, starosti a bied. Dal nám príklad. Nie čo do kvantity modlitby, ale kvality. Boh nie je účtovník, nepočíta naše slová, ale pozerá či vychádzajú z čistého srdca. Neskúma čo hovoríme a koľko, ale ako to hovoríme. Načo sú Bohu naše hlboké myšlienky, ak je naše srdce tvrdé? Giovanni Albanesse v knihe Nový kvas píše: „*Keď sa chceš modliť, odpútaj sa od všetkého a predovšetkým od seba, zbav sa všetkého, ale najmä seba, zabudni na všetko a nemysli na seba. Vytvor si v sebe púšť, tak ti nebude nič prekážať ísť k nemu, a tak na svojej ceste stretneš iba Jeho.”* Odpusť nám naše roztržité, uponáhľané, unavené modlitby. Odteraz chceme podľa Tvojho príkladu vytrvalo prosiť, hoci nám hneď nevyhovieš. Veríme, že Otec je dosť mocný a dobrý, aby vyslyšal naše modlitby.

**Lk 6,12 - 19**

Dnešné stretnutie s Božím slovom nám poskytuje pohľad na Ježiša v rôznych situáciách. Najprv je sám v modlitbe s Otcom. Celú noc sa modlí pred závažným rozhodnutím. Potom ho ráno vidíme uprostred učeníkov, s ktorých si vyvolil dvanástich apoštolov. A o niečo neskôr je okolo neho ešte väčší zástup ľudí, ktorých poučuje a uzdravuje. Vychádzala z neho uzdravujúca sila a každý sa ho chcel dotknúť. Všimnime si, ako sa postupne objavuje okolo Ježiša stále početnejší zástup ľudí a stále viac úloh. Tým viac vyniká ona nočná samota v modlitbe v spojení s Bohom, ktorá všetkému predchádzala.

Práve modlitba a dôverné prebývanie v Božej blízkosti sú tým najmocnejším prameňom sily, zrelého rozhodovania a schopnosti zvládnuť i veľké a náročné úlohy. Ten, kto tvrdí, že na modlitbu nemá čas, veľmi klame sám seba. Mal by ďaleko viac času, keby sa modlil, a nemá čas len preto, že sa nemodlí. Práve modlitba vnáša jas do nášho života, oslobodzuje a uvoľňuje nás od zbytočných záťaží a stresov, ktorým sa celkom isto nevyhne nikto, kto si razí cestu na vlastnú päsť. Kto pohrdne modlitbou, namáha sa ďaleko viac. To preto, že nemôže vidieť svoju vec Božou optikou, ktorá umožňuje ďaleko lepší a jasnejší prehľad i nadhľad.

Ranná modlitba je príležitosťou k dobrému štartu, než sa rozbehne náš pracovní deň. Umožňuje stručne a jasne prizvať Pána do všetkého, čo nás čaká. Už dopredu si máme uvedomiť, že on takéto pozvanie nikdy neodmietne a bude nám vždycky na dohľad i na dosah vo všetkom, čo nás stretne. A i keď nás čaká perný deň, nebudeme pohltení starosťami, uponáhľanosťou a únavou. I my môžeme ľudom, s ktorými sa stretáme, poskytnúť aspoň onen *„dotyk Pána“,* z ktorého vychádza uzdravujúca sila.