**Lk 6,27-38 - Buďte milosrdní, ako je milosrdný váš Otec.**  
  
Ku ťažko chorému starčekovi zavolali kňaza. Ten poznal dobre pomery v tomto dome. Vedel o dlhoročnom hneve so susedmi. Pýtal sa starkého: „Modlite sa každý deň?” „Samozrejme,” odpovedal. „A Otče náš?” „Pravdaže, aj niekoľkokrát.” „Modlite sa ho celý? Aj tú časť odpusť nám naše viny?” „Áno, pravidelne.” Kňaz sa odmlčal a po chvíli povedal: „Denne sa modlíte, ale hneváte sa so susedom. Podmienka, aby vám Boh odpustil je aj vaše odpustenie. Ak vy odpustíte, aj vám Boh odpustí! Možno už veľa času nemáte.” Starký chvíľu sedel a rozmýšľal: „Dobre, odpúšťam mu, ak by som mal zomrieť, ale v prípade, že budem ešte žiť, ostane všetko po starom!” Aký obrovský omyl je v nás. Odpustím, ale…  
  
Ježiš povedal učeníkom. Buďte milosrdní, ako je milosrdný váš Otec. Odpúšťajte a odpustí sa vám. Zdá sa nám to prehnané? Uvažujme. Ježiš dáva Nebeského Otca za vzor. On nás má všetkých nesmierne rád. Dobrých aj zlých. Nikoho nevymedzuje zo svojej lásky, ak to neurobí človek sám. Na to, aby sme sa Bohu podobali, mali radi všetkých ľudí, potrebujeme lásku nadprirodzenú: Tu nestačí hovoriť dlhé prejavy o láske. Láska je v podstata chcieť dobro blížneho, starať sa o dobro blížneho, pracovať pre blížneho, venovať sa iným, obetovať sa za iných, odpúšťať im, píše o tom Giovanni Albanesse v knihe Nový kvas. Poznávacím kritériom kresťana by mala byť láska a odpustenie. To od nás požaduje Ježiš. „Milujte svojich nepriateľov, dobre robte tým, čo vás nenávidia, dobrorečte tým, čo vás preklínajú, a modlite sa za tých, čo vás osočujú.” Dokázať to uskutočňovať v živote, znamená kráčať cestou do Nebeského kráľovstva.

Ježiš povedal: „Buďte milosrdní, ako je milosrdný váš Otec!“   
Lk 6, 27 – 38, Kol 3, 12 – 17; Ž 150   
  
Veriaci všetkých „abrahámovských“ náboženstiev – judaizmu, kresťanstva a islamu – veria v jedného Boha. Z hľadiska otázky: „V akého Boha veríme?“ sa však môžeme dostať až k šiestim miliardám bohov. Niekto verí v Boha-policajta, niekto v Boha, ktorý si zapisuje každý pohyb, niekto si Boha predstavuje ako svojho pozemského otca, ktorý neustále vyťahuje remeň z nohavíc. Niekto zatína zuby a verí v Boha pomsty. A tak ďalej. Hovorí sa, že Boh je dokonalý. A práve tam, kde evanjelista Matúš vyzýva: „Buďte dokonalí, ako je dokonalý váš nebeský Otec“ (por. Mt 5, 48), evanjelista Lukáš vyzýva: „Buďte milosrdní, ako je milosrdný váš otec!“ Boh, ktorého predstavil Ježiš, je dokonalý prostredníctvom svojho milosrdenstva. Nalomenú trsť nedolomí, hasnúci knôtik nedohasí (por. Mt 12, 20). Márnotratného syna ani lotra na kríži neodoženie od dverí. Často sa hovorí o tom, čo zvláštne dávajú kresťania svetu. Skvelé by bolo, keby čím viac dávali svetu milosrdného Boha. Skrze vlastné milosrdenstvo.