**9. nedeľa v roku „C“ - (Lk 7,1-10)**

    V závere dnešného evanjelia sme počuli z úst Pána Ježiša tento výrok: **„Hovorím vám, takú vieru som nenašiel ani v Izraeli.“** Z celého evanjelia môžeme pochopiť, že viera sa Pánu Ježišovi páči, že ju od nás očakáva a je smutný, keď ju nenachádza. Pokúsim sa spolu s vami zamyslieť nad tým, čo to viera je, čo spôsobuje, prečo je tak dôležitá?   
    Keď prichádza nový človek na tento svet, keď sa v okamihu počatia objaví nová bytosť, prináša si so sebou úžasný Boží dar, ktorý psychológia nazýva *„prvotná dôvera“*. Základný postoj práve počatej ľudskej bytosti môžeme nazvať *„dôvera“.* Viera sa tu javí, ako najzákladnejší pozitívny vzťah ku skutočnosti, do ktorej sme svojím stvorením vstúpili. Prvotná dôvera spôsobuje, že naša duša je úplne obnažená a priechodná. Bez tohto základného pozitívneho postoja by v nás neexistovala žiadna otvorenosť a žiadne prijímanie. A vieme ako je zvlášť rozvíjajúci sa život odkázaný na prijímanie. Dokiaľ je tu viera, je tu aj otvorenosť a je tu schopnosť prijímať. To, čo na prvý pohľad vyzerá ako duchovná úvaha, sa týka tých najzákladnejších skutočností ako dýchanie, pitie materského mlieka, prijímanie potravy, uvoľnenosť v náruči matky, otca, ale aj vzdelávania sa a fyzického i duchovného rastu. V tomto zmysle môžeme vieru definovať ako bytostnú otvorenosť, ktorá umožňuje prijímanie a z neho vyplývajúci rast.   
    Katechizmus učí, že: *„Stvorenie má svoju vlastnú dobrotu a dokonalosť, ale nevyšlo z rúk Stvoriteľa úplne dokončené, je stvorené tak, že je „na ceste“ (In statu via) ku konečnej dokonalosti k akej ho Boh určil: tú však má postupne dosiahnuť.“* Predovšetkým to platí o samotnom človeku, ktorý je pozvaný na cestu dokonalosti, pre ktorú sa má slobodne rozhodnúť. Sv. Pavla v liste Ef 1,6: **„Boh nás svojím dobrotivým rozhodnutím predurčil, aby sme sa skrze Ježiša Krista stali jeho deťmi (mali tú istú prirodzenosť) na chválu a slávu jeho milosti, ktorou nás obdaril vo svojom milovanom Synovi.“** Pôvodná ľudská prirodzenosť je teda prirodzenosť bohočloveka. My všetci sme pozvaní k zbožšteniu. Skutočná dokonalosť a veľkosť človeka je v Bohu. Spása je obnovou prvotného spoločenstvo človeka s Bohom, ktoré prežívali prví ľudia v raji. Spása spočíva v tom, čo Ježiš celou svojou bytosťou zjavuje, spojenectvo, Nová zmluva človeka s Bohom uzavretá v ľudskom tele a krvi.   
    Hoci človek, tak ako vyšiel z Božích rúk, bol obdarený prvotnou dôverou a všeobecnou láskou, hriech v jeho duši zatemnil obraz Boha a začal sa v ňom objavovať strach. Človek od chvíle, ako zhrešil, nemá žiadnu istotu. Svet, do ktorého a akého sme sa narodili ako dedičia Adamovej viny, má tendenciu nivočiť našu vieru. Hriech vedie k zážitku zla, ktoré spôsobuje, že sa ľudská bytosť uzatvára. Sv. Augustín výstižne definuje hriešnika ako *„homo incurvatis in se“*, teda človek skrútený do seba, do seba uzatvorený. Hriech zastavuje náš rast. Nekajúci hriešnik sa podobá sochárskemu torzu, ktoré bráni sochárovi pokračovať v diele a kritizuje nehotovú prácu a uráža tak umelca.   
    Viera ako otvorenosť je nutná k uzdraveniu tejto do seba uzatvorenej bytosti. Vstupnou bránou do Božieho Kráľovstva je viera. Keby bolo Bohom stanovené, že touto bránou je nevinnosť, alebo nejaká iná čnosť, mohli by sme namietať: *„To nie je pre mňa, lebo nemám túto požadovanú čnosť."* Nám však je ohlasované: **„Kto uverí a dá sa pokrstiť, bude spasený"**. Avšak v kresťanskej viere ide ešte o väčšiu otvorenosť ako je schopnosť uveriť Slovu. Ide o bytostnú otvorenosť voči Božiemu Duchu. Ide o to, stať sa priechodným, priestupným pre Boha. Prijať do seba Kristovu plnosť. Ide teda o vieru ako o privlastnenie si. Takto to píše sv. Pavol v liste Korinťanom: **„Kristus sa podľa vôle Boha stal našou múdrosťou a spravodlivosťou, posvätením a vykúpením.“** (1 Kor 1,30).   
    Keď človek stratil Božie priateľstvo, stratil Božieho Ducha, Bytostnú Dobrotu. Kto vierou neprijme Božie Slovo, nemôže prijať ani Ducha Svätého. Múdrosť a spravodlivosť sú Božími vlastnosťami, človek môže mať na nich účasť, len keď sa otvorí Bohu ako Slovu a Duchu. Viera umožňuje nádych Božej lásky. Sv. Anton Paduánsky tvrdí, že *„Láska je dušou viery“*, teda základom, z ktorého viera vyviera. Boh je Láska a základná odpoveď Bohu je uveriť v Lásku. Dokiaľ v ňu neuveríme, nebudeme sa môcť z nej tešiť. Viera je ako otvorená náruč, bez ktorej nie je možné prežiť priblíženie Boha. Bez viery nie je prijatie a bez prijatia neexistuje objatie a skúsenosť.  
    Ako je to s vierou a spásou. Niekto sa domnieva, že Spása je odmenou za dobrý život na tejto zemi a Cirkev sa zgrupuje z vybranej elity. Pravda je však taká, že Cirkev je Božím ústavom Spásy pre hriešnikov a Spása je božou operáciou, ktorú potrebuje každý človek, keď chce vojsť do neba. Spása je ovocím odovzdanosti a tá pochádza z viery. Človek sa nemôže sám spasiť, ale môže sa dať spasiť.   
    V tomto týždni sme oslavovali Tajomstvo Tela a Krvi Krista. Sv. Tomáš Akvinský takto uvažuje nad týmto tajomstvom: *„Keď nás chcel jednorodený Boží Syn urobiť účastnými na svojej božskej prirodzenosti, prijal našu prirodzenosť a stal sa človekom, aby ľudí urobil bohmi. A okrem toho všetko, čo si vzal z nášho, použil pre našu spásu. Lebo svoje telo priniesol na oltári kríža Bohu Otcovi na obetu za naše zmierenie a svoju krv vylial na výkupnú cenu a zároveň očistný kúpeľ, aby sme boli vykúpení z biedneho otroctva a očistili sa od všetkých hriechov.   
    A aby nám zostala trvalá pamiatka tohto veľkého dobrodenia, zanechal svoje telo za pokrm a svoju krv za nápoj, ktoré majú veriaci prijímať pod spôsobmi chleba a vína. Aká vzácna a obdivuhodná hostina, spásonosná a preplnená každou dobrotou! Čo môže byť ešte vzácnejšie ako táto hostina, na ktorej sa neje mäso teliat a capov, ako kedysi v zákone, ale predkladá sa nám za pokrm Kristus, pravý Boh?! Čo je obdivuhodnejšie ako táto sviatosť?! Nijaká iná sviatosť nie je spasiteľnejšia ako táto, ktorou sa očisťujú hriechy, zveľaďujú čnosti a myseľ sa napĺňa hojnosťou všetkých duchovných darov. V Cirkvi sa obetuje za živých i mŕtvych, aby osožila všetkým, lebo bola ustanovená na spásu všetkých.“* Zopakujem ešte raz: *„Keď nás chcel jednorodený Boží Syn urobiť účastnými na svojej božskej prirodzenosti, prijal našu prirodzenosť a stal sa človekom, aby ľudí urobil bohmi.“* Môžeme teda právom povedať, že Eucharistia je sviatosťou nášho Zbožštenia.