**2. nedeľa pôstna 2007 (C)** - *Lk 9, 28b-36:* **Tvár**

**Tvár je veľmi dôležitým komponentom človeka.** **Pamätať si niekoho znamená pamätať si jeho tvár.** To je dôvod, prečo na fotky zachytávame tváre a nie iné časti tela. Pred pár rokmi som krstil jedno dieťa v Prešove a na krst prišli príbuzný a priatelia. A tu mi zrazu jeden z nich, *konkrétne populárny spevák na Slovensku* hovorí: *„Niekde som ťa už videl. Tvoja tvár mi znie známo."* Všetci sa smiali. Tvár znie známo, ako zvuk. No je to možné: povieme tvoja tvár vo mne rezonuje, niečo vo mne oslovuje. **Ak si nevieme vynoriť tvár človeka, človek zostane pre nás tieňom.** Koľkokrát sa to stane: počujete meno, a neviete si vynoriť tvár...

**Je zvláštne, čo všetko je možné vyčítať z ľudskej tváre.** To je dôvod, prečo sa istí ľudia tak radi venujú štúdiu tvárí. Myslím, že hlavne herci by mali byť schopní zvládnuť schopnosť vyjadriť v tvári rozličné emócie. Podľa toho povieme, či herec je alebo nie je dobrým hercom. **Naša tvár ľuďom okolo dokáže presne vyjadriť, kto sme a aké stopy život na nás zanechal.** Máte ľudí, ktorí sú neustále zamračení, a zasa naopak máte ľudí, ktorých tvár sa usmieva, aj keď sa v skutočnosti neusmievajú. Niektoré výrazy našej tváre sú jednoducho danosťami, s ktorými sa rodíme, lenže aj človek s najusmievavejšou tvárou, ak nedokáže zrelo spracovať svoje negatívne zážitky, ba naopak dovolí im, aby ho nahlodávali, **sa časom zmení**. Alebo človek, ktorý zmení svoj životný štýl, **časom sa z rozžiarenej, čistej tváre stane tvár hulvátska, zničená, zlomyseľná, zákerná.** Spomeňme si na známu legendu o **Leonardovi da Vincim**, ako maľoval poslednú večeru v Miláne a ako hľadal tváre pre postavy na nej. A ako podľa jedného a toho istého človeka namaľoval tvár aj Krista a po rokoch aj Judáša. Život človeka sa medzi tým tak veľmi zmenil, že jeho tvár už bola úplne iná. A perfektne vyjadrovala jeho vnútorný stav. **Toto nám vysvetlí dôvod, prečo tak často používame slovo *„tvár",* keď hovoríme o  ľuďoch.**

Povieme napríklad: *„Mal si vidieť jej tvár, keď mi to hovorila!****"* Inými slovami, na tvári ľudí môžeme vidieť, čo cítia vo svojom vnútri, aký v skutočnosti sú - či sú smutní alebo šťastní, šokovaní alebo ľahostajní.** Keď zomrel slávny manager futbalového klubu Manchester United FC Matt Busby, jedného z hráčov sa pýtali, ako je jeho najvýraznejšia spomienka na neho. On odpovedal: *„Mojou najvýraznejšou spomienkou na neho, na ktorú nikdy nezabudnem bola jeho tvár v ten večer, keď sme vyhrali Európsky pohár."*

Často používame termíny ***„stratiť tvár"*** a ***„zachovať si tvár"****.* To, čo je pri týchto vyjadreniach v sazke je **povesť človeka**. Niekto v nejakej situácii obstojí podľa svojej povesti, nespreneverí sa svojim zásadám. Iný zasa urobí niečo, čo je v protive k tomu, ako ho ľudia poznali. A ľudia sú v rozpakoch. O niektorých ľuďoch, možno sú to často ľudia, ktorí čím ďalej tým viac strácajú tvár, povieme že **majú *„dve tváre"****.* Ak toto o niekom povieme, musí to byť s ním veľmi vážne. Znamená to, že niekto podvádza. Alebo môžeme o niekom povedať, že **je *„bez tváre"****.* To je človek, ktorý nie je presne a jasne definovaný alebo zaradený. Nie je výrazný ničím. Alebo to môže znamenať, že takýto človek sa schováva za iných alebo za systém a je príliš zbabelý, aby vystúpil z tieňa a prevzal zodpovednosť za to, čo robí.

**Každý z nás máme veľa tvárí.** **Postupne, podľa toho, v čom a kde sa nachádzame si obliekame tvár šťastia, alebo smútku, odvahy alebo strachu, pokoja alebo nepokoja, šťastia alebo zúfalstva, únavy alebo oddychu, radosti alebo bolesti, priateľstva alebo nevraživosti...** Nie je na tom nič zvláštne ani zlé. Je to súčasť toho, že sme ľudia.

**Jediná tvár, za ktorú by sme sa mali hanbiť, by mala byť *„falošná tvár".*** Všetky naše ostatné tváre sú skutočné. **Každá z nich hovorí o pravde, ktorú v sebe nosíme.** Samozrejme, tým sa nechce povedať, že by sme sa mali s nimi uspokojiť. Nakoľko, ako sme si povedali, tvár presne vyjadruje to, ako sa cítime buď momentálne, alebo dlhodobo, prípadne cez čo prechádzame alebo čo sa v nás deje, ak náš vnútorný stav nie je dobrý, treba na tomto stave popracovať. To, že som momentálne napríklad smutný a že moja tvár to vyjadruje, nie je nič zlé. Vyjadruje to skutočnosť, v ktorej sa nachádzam a druhí aspoň vedia, ako som na tom a môžu mi pomôcť tento smútok niesť, prípadne sa mi vyhnúť, ak si ich účasť neželám. **Lenže niekedy ten vnútorný stav je deštruktívny a moja tvár to iste aj vyjadrí.** Potom by som mal počúvať, čo si iní o mne a o výraze mojej tváre hovoria a mal by som vidieť v tom výzvu. **Falošná tvár však nie je vyjadrením toho, čo cítim.** Je klamstvom. A je veľa tých, ktorí takto klamú.

**Môžeme sa pýtať: prečo tak veľa ľudí nosí falošnú tvár, vlastne masku?** O čo im ide. Dôvodom môže byť to, že chcú oklamať ľudí a získať si ich dôveru a vo vhodnom čase ich **využiť**. Mnohí sme takto dopadli. No dôvodom môže byť aj to, že mnohí z nás **máme strach ukázať sa vo svojej slabosti**. Preto aj keď budeme prežívať smútok alebo doslova bolesť, budeme sa usmievať. Samozrejme, toto môže byť aj dobrý znak. Veď nemusím vždy chodiť ako pohrebný voz. **No predsa v istých prostrediach alebo pred istými ľuďmi nebudem cítiť potrebu tváriť sa inak, než ako sa cítim.** Kvôli sebe, aj kvôli nim.

Evanjelista Lukášnám dnes v evanjeliu hovorí, že **vzhľad Ježišovej tváre sa zmenil** a iní evanjelisti dopĺňajú, že **mu žiarila, ako slnko.** Mohli by sme sa pýtať: **čo to bola za tvár, ktorú Ježiš pred svojimi apoštolmi v tejto chvíli ukázal?** Bola to tá najzákladnejšia Ježišova tvár, **základom, z ktorého všetky jeho ostatné tváre vychádzali.** Ježiš mal veľa tvárí, ako máme my, samozrejme okrem tej falošnej. Boli chvíle, kedy na jeho tvári bolo vidno únavu, sklamanie, hnev, láskavosť, súcit, smútok, strach, úzkosť, bolesť a bol bledý a zmrazený, keď stál tvárou tvár smrti. Všetky tieto tváre Ježišove boli jeho skutočnými tvárami. Za všetkými týmito tvárami sa nachádzala skutočná osoba Ježiša, človeka ako je každý jeden z nás. Lenže **Ježiš bol aj Boh a to, čo apoštoli mali možnosť vidieť dnes, boli záblesky jeho Božskej tváre.** Ježiš sa v tej chváli, pri svojom premenení na vrchu, dostal do kontaktu so svojou najpodstatnejšou tvárou, s tvárou Božskou, ktorá sa nachádzala v jeho jadre. Ježiš v tej chvíli svojim apoštolom ukázal, kým vlastne je.

A toto je dôležité vedieť i pre každého z nás, lebo i my máme podobnú schopnosť a podobné poslanie, ako Ježiš. **Aj keď tvár nazývame oknom do duše, predsa je pravdou, že každá jedna naša tvár viacej skrýva ako odkrýva.** To, čo je na človeku **najpodstatnejšie** zostáva neviditeľné. Každý jeden človek zostáva tajomstvom. **No aj v nás sa nachádza Božská identita.** Boli sme predsa stvorení na Boží obraz. A sme i deťmi Božími a bratmi a sestrami Ježišovými. Boli sme totiž pokrstení. To je dôvod, prečo v nás prebýva Boh. Naša identita, **naše jadro, to je Boh v nás**. A našou úlohou je dostávať sa do kontaktu s týmto Bohom v nás, v našom jadre. Tak, ako to vyjadril Pavol, keď povedal, že *„nežije už on, ale že v ňom žije Kristus"* (por. Gal 2, 20). Ak by sme toto robili, táto naša podstata by začala žiariť na našej tvári. A všetky naše tváre by boli prekryté touto našou najpodstatnejšou tvárou - tvárou Božou.

Toto je naša úloha, toto je cieľ našej spirituality, **o tomto je celá naša duchovná cesta**.