(Lk 9,46-50)

V dnešnom evanjeliu sa učeníci dohadujú medzi sebou: *„Kto z nich je väčší?“* Je to neriešiteľný problém, lebo všetci máme svoje dôvody pre vlastnú veľkosť, ktoré okrem nás málokto uznáva a chápe. Ale Ježiš poznal zmýšľanie ich srdca, vzal dieťa, postavil ho vedľa seba a povedal: *„Kto je medzi vami najmenší, ten je veľký.“* Božie Slovo nám zjavuje, že Božie myšlienky sú úplne iné ako naše ľudské. Podľa Neho pravá veľkosť človeka nespočíva v povýšenosti a tvrdosti, v sile a schopnosti, **ale** v ochote pomôcť a poslúžiť. Boh Ježiš sám je nám vzorom, ktorý umýva apoštolom nohy. Robí službu posledného otroka, ale nie ako otrok, ale ako milujúca matka. Takýto je náš Boh a nepochopíme ho a ani sa mu nepriblížime, keď ho chceme hľadať vysoko vo hviezdach, pretože On sa nám dá skôr poznať, keď pokorne slúžime slabším.  
    Človek odvodzuje svoju veľkosť podlá nejakej svojej kvality, ale naša pravá veľkosť a hodnota spočíva v tom, že sme milovaní Bohom. Prečo? Láska sa nepýta prečo. Láska dáva cieľ i zmysel všetkému. Láske nachádza zmysel sama v sebe. Človek sa hodnotí podľa rôznych stupníc, či už podľa veľkosti inteligencie, sily, krásy alebo šikovnosti. Ale jedine Boh má správny prístup k človeku a hodnotí ho podľa jeho ochoty slúžiť druhému, podľa lásky, meria naše srdce. Pravá veľkosť človeka je v láske. Vtedy sa začíname podobať svojmu ...   
    Po prečítaní dnešného evanjelia, by sme konečne mali pochopiť, že pred Bohom vôbec nieje rozhodujúce aký hierarchicky stupeň sme dosiahli v spoločnosti alebo v cirkvi, ale to, ako sme na každom mieste slúžili. Boh si nás necení podľa dosiahnutých hierarchických stupňov. Nemôžem si namýšľať, že som azda bližšie k Bohu, len preto, že som kňaz. Ale k Bohu sa blížim podľa ochoty zodpovedne prijať službu.  Zaujmime dobrovoľne miesto služby a svoju veľkosť hľadajme v ochote slúžiť. Učme sa od toho, ktorý sa pre nás stáva chlebom živote, aby nás sýtil.