**Logika, operácie logického myslenia**

**Logika –** veda o myslení.

**Myslieť** znamená aj uvažovať, premýšľať, uskutočňovať vedomé myšlienkové operácie.

**Myslenie** sa spája s rečovou činnosťou.

**Myšlienkové operácie** – sú postupy, ktorými človek dosahuje cieľ.  
**Myšlienkové operácie →↓**

**Analýza** – postupné rozčleňovanie, rozkladanie celku na jednotlivé časti a komponenty (napr. slovná úloha z MAT).  
**Syntéza** – je opak analýzy. Je to myšlienkové spájanie, zjednotenie častí do celku (napr. zo slov vytvorím vetu).  
**Analýza a syntéza** ako základné myšlienkové operácie sa navzájom prelínajú a ovplyvňujú.  
**Porovnávanie** – **komparácia,**  bezprostredne súvisí s analýzou. Je to myšlienková operácia, pomocou ktorej zisťujeme podobnosť, príp. zhodnosť a odlišnosť medzi viacerými predmetmi a javmi. Porovnávaním predmetov a javov človek získava možnosť správne sa orientovať v okolitom svete, reagovať rovnako na to, čo je zhodné a konať diferencovane podľa rozdielov medzi týmito predmetmi a javmi, napr. porovnávam 2 huby, pečiarku poľnú (šampiňón a muchotrávku zelenú)

**Indukcia** – myšlienkový postup od jednotlivých faktov k zovšeobecneniu, napr. v troch básňach majú žiaci hľadať spoločné znaky, potom učiteľ zovšeobecní znaky daného literárneho obdobia, napr. romantizmu.

**Dedukcia** – opak indukcie, keď od všeobecného (napr. z poučky) vyvodíme konkrétne znaky, napr. učiteľ žiakom povie všeobecné znaky romantizmu a potom ich žiaci aplikujú na konkrétnej básni.  
**Zovšeobecňovanie** – v najjednoduchšej forme znamená zoskupovanie javov, objektov podľa spoločných vlastností a znakov predmetov a javov do istých skupín, či tried. Pri zovšeobecňovaní poznávame čo majú javy a predmety spoločné a na základe toho ich spájame do jedného celku, napr. klasifikácia živočíchov do druhov.  
**Abstrakcia** – vyčleňovanie podstatných znakov predmetu alebo javu, pričom si nevšímame ostatné znaky. Abstrakcia je nevyhnutnou podmienkou kategorizácie. Abstrakciou zjednodušujeme rôznorodosť predmetov a javov. Vznikajú pojmy ako napr. pojem človek, strom, mesto a pod. Opakom je konkretizácia.

---------------------------------------------------------------------------------------------------------------

**Formy myslenia**  
V psychológii rozoznávame tri formy myslenia: **pojem, súd a úsudok.** Sú výsledkom procesu myslenia.  
**Pojem** – môže sa chápať ako spoločná najčastejšia reakcia na podnety, ktoré majú spoločnú charakteristiku. Podľa stupňa zovšeobecnenia rozlišujeme pojmy konkrétne a abstraktné. Človek si v procese učenia osvojuje pojmy už vytvorené, alebo sám vytvára myslením nové. Pojem ako forma myslenia sa vyjadruje slovom.

**Súd** – vyjadruje vzťah medzi dvoma pojmami. Rozlišujeme súdy pravdivé a nepravdivé, súdy všeobecné a konkrétne.

**Úsudok** – Odvodzuje sa z niekoľkých súdov. Tie tvoria predpoklady, z ktorých plynie záver alebo dôsledok.

Súd (predpoklad) SOKRATES JE ČLOVEK.

Súd (predpoklad) ČLOVEK JE SMRTEĽNÝ.

Úsudok (záver) SOKRATES JE SMRTEĽNÝ.