**MEDZINÁRODNÝ DEŇ DETÍ**

Pôvod tohto sviatku vznikol na Svetovej konferencii pre blaho detí, ktorá sa konala vo Švajčiarsku v Ženeve v roku 1925.  Na tejto konferencii zástupcovia 54 krajín schválili deklaráciu, ktorá sa zaoberala chudobou, [detskou prácou](https://sk.wikipedia.org/wiki/Detsk%C3%A1_pr%C3%A1ca), vzdelaním a inými otázkami týkajúcimi sa detí na celom svete. Po konferencii viacero vlád zaviedlo v svojich krajinách takýto deň, s cieľom urobiť deťom radosť a zároveň poukázať na problémy týkajúce sa detí vo svete. Nie je úplne jasné, prečo práve 1. jún bol vybraný ako MDD. Avšak tento dátum je na svete najobľúbenejší, oslavuje sa vo viac ako 21 krajinách.

**U nás sa Medzinárodný deň detí slávi od roku 1952** . Pri jeho zrode stáli organizácie, ktorých poslaním bolo obhajovať práva detí - Medzinárodná federácia žien, Odborové združenie učiteľov a Svetová federácia demokratickej mládeže. Už dávno to nie je sviatok spojený s komunistickou minulosťou našej krajiny, pretože v období predošlých rokov po páde komunizmu u nás naberá jeho význam úplne nové rozmery. Je to deň venovaný našim najmenším. Deň, ktorý dospelí venujú detskému svetu, detským hrám a detským radostiam.

*Deti sú kvety zeme, treba ich pestovať, starať sa o ne, nedovoliť im zahynúť.*