**PREŠOVSKÁ UNIVERZITA V PREŠOVE**

**FILOZOFICKÁ FAKULTA**

**INŠTITÚT FILOZOFIE**

**Cesta bez cieľa**

**Pokrok človeka – Maratón do prázdnoty**

(Na motívy diela Éra prázdoty – Gilles Lipovetsky)

**Seminárna práca**

**Predmet:** Filozofia moderného človeka

**Vyučujúci:** doc. Mgr. Peter Kyslan, PhD.

**Študijný program:** Filozofia

**Forma štúdia:** denná

**Akademický rok:** 2022/2023

**Semester:** letný

**Ročník:** I.

**Študijná skupina:** FILM

**Prešov 2022**

**Bc. Dominik Valeš**

**Úvod**

Moderný človek. Je zaujímavé a rozporuplné pomenovanie ľudskej bytosti nachádzajúcej sa v dome 21. storočia. Časté otázky o tom, či človek smeruje k lepšiemu alebo k horšiemu. V tejto práci sa pokúsim nastoliť 3 z mnohých problémov modernej spoločnosti a to, tendencia egoizmu, inkomensurabilita hodnôt a normované a dogmatické presvedčenia. Predstavím čo je mienené pod pojmom maratón do prázdnoty a to akým spôsobom môžeme uvažovať na ceste k riešeniu. Je dôležité zdôrazniť to, že tento text bude mierený výlučne na problémy moderného človeka. Netvrdím, že je to všeobecné platné ide o väčšinové zahrnutie s akceptovaním mylnosti zovšeobecňovania.

**Tendencia egoizmu**

V prípade moderného človeka sa stretneme s niečím, čo sa vplyvom rôznych faktorov vyvinulo v istý aspekt charakteristiky pojmu „človek“. Egoizmus však v tomto prípade nechápeme ako striktne negatívny pojem, ale pri zvažovaní musíme zohľadniť aj jeho pozitívne aspekty. To o čom hovorím je tendencia človeka zavrhnúť všetko čo sa ho bytostne netýka. V 21. storočí sa čoraz viac prejavujú u ľudí myšlienky nihilizmu či ich obmena. Dalo by sa tu možno skôr hovoriť o ľahostajnosti ako o egoizme, ale v konečnom dôsledku ľahostajnosť a egoizmus idú ruka v ruke.

V tomto aspekte človek moderného sveta dostal možnosť nevyjadriť sa, alebo prebrať názor niekoho iného. Vplyvom nesprávneho výberu z ľahostajnosti napríklad pri voľbách vznikajú nefungujúce systémy nepremyslených krokov. Tendencia starať sa len o seba v určitých situáciách nie je negatívnou vlastnosťou avšak nikto neurčil normatívnu hranicu, ktorá by bola všeobecne platná. Preto sa vo väčšine prípadov moderného človeka stretneme buď s niekým kto má názor na všetko, alebo naopak s tím komu je všetko jedno a nemá názor na nič. Mňa sa to netýka, mňa to nebaví a pod., sú výroky, ktoré počujeme od dnešného človeka častejšie ako vetu dobrý deň. Tendencia egoizmu niektorých ľudí by nebola problém, keby nešlo o ľudí ktorý majú dosah a môžu negatívne ovplyvňovať svoje okolie.

Ďalším prejavom tejto tendencie je namýšľanie si, že ja a len ja vlastním pravdu. Hoci je to v modernom svete klišé hovoriť o škodlivosti sociálnych sietí, predsa len to spomeniem. Sociálne siete ako aspekt modernej komunikácie poskytol dokonalú pôdu takmer bez hraníc na to aby mohol ktokoľvek vravieť čokoľvek. Často sa na internete môžeme stretnúť s prázdnymi a nikam nesmerujúcimi diskusiami, ktoré vedú ľudia neznalý v danej diskutovanej oblasti. Ale títo ľudia často utvárajú názor väčšej skupiny ľudí, ktorí nemajú rozvinuté kritické myslenie ani logické uvažovanie. Takto sa vytvára moderný človek ovplyvnený médiami sociálnymi sieťami, ale i samotným komplexom informácií zdieľaných na internete. Práve v tomto momente keď si človek na základe neoverenia informácií a neuvažovania o tom čo číta, píše, alebo vidí prichádza k úsudku že názor ktorý má je správny a neakceptuje žiaden iný. Na tomto mieste sa tendencia egoizmu vysoko zvyšuje. Človek, ktorý si uvedomuje potrebu akceptácie rôznych perspektív moderného sveta dokáže vytvárať aj vo svete plnom dezinformácií štipku pravdy.

**Normy a moderná dogma**

Na jednej strane sú pravidlá čo utvára istý systém v rámci spoločenského života, ale i rámci vnímania sveta, na druhej strane práve pravidlá a normy či dogmatické myšlienky, tvoria ďalší z problémov identifikácie moderného človeka. Problémom normalizácie je predovšetkým zovšeobecňovanie individuálnych prvkov na globálnu úroveň. V tomto prípade je proces normalizácie problémovým faktorom pri utváraní moderných politických náboženských a sociálnych myšlienkových prúdov. Nedodržiavanie noriem v rámci spoločnosti politiky či zákona je väčšinou istým spôsobom potrestané. Nedodržiavanie noriem je spôsobené absenciou tolerancie a akceptovania, ktoré nadväzujú na vyššie spomínanú tendenciu egoizmu. Doba postmoderny priniesla nielen nové vynálezy a pokrok v rámci vedeckých kruhov či informácie o tomto svete, ale aj nové pravidlá, normy a taktiež zosilnenie dogmatických myšlienkových prúdov. Vo svete 21. storočia preto vzniká chaos ktorý je primárnym dôvodom toho, prečo pravidlá a normy väčšina ľudí obchádza a často porušuje. Práve na tomto mieste začíname ako spoločnosť maratón, ktorý mieri bohužiaľ do prázdnoty. Na jednej strane moderný svet podporuje individualitu, na druhej strane normy a pravidlá, ktoré vznikajú a je vyžadovaná ich akceptácia sú zovšeobecnené a často platné len pre úzku skupinu obyvateľstva. A takto sa moderný človek dostáva k problému nielen akceptovania a dodržiavania noriem ale aj k samotnému vytváraniu ktoré sa stáva podkladom pre myšlienkové uchopenia sveta, ktoré nevedú nikam.

Je bohužiaľ pravdou, že v posledných 20 rokoch zosilnela aj dogmatická stránka. Nielen už v nám známych religióznych prvkov (náboženstvá a sekty), ale aj dogmatizmus politických strán a dogmatizmus predstavy o svete. Moderný svet je plný hlasov, ktoré kričia o svoje práva neakceptujúc možnosti a predpoklady, ktoré moderná spoločnosť môže ponúknuť. Tento maratón na dlhú trať, kedy až zúfalo čakáme na to, že človek bude schopný akceptovať rozdielnosť, sa pomaly ale isto ponára do prázdnoty latentného pojmu.

**Inkomensurabilita hodnôt**

Posledným a zdá sa jedným z najfatálneších problémov moderného človeka v kontexte tolerancie a akceptovania, sú hodnoty. Problém samotného pojmu spočíva v jeho spájaní s pojmom cena. Avšak samotnú hodnotu a hodnotový rebríček definujeme ako niečo, čo ovplyvňuje našu osobnosť a tak aj samotnú našu podstatu. V tomto prípade ďalej idú diskurzy ohľadom ceny bokom. Hovoríme o nesúmerateľnosti hodnôt. V tomto modernom svete kde chaos vytvoril možnosť nerovnomernej hierarchizácie, diferenciácie a odsudzovania sú často hodnotové rebríčky nastavené tak, že porušujú nielen normy a pravidlá dané spoločenským systémom, ale aj tak, že nedokážu v žiadnom prípade akceptovať inú hierarchiu hodnôt. Tento problém znova a opäť naráža na tendenciu človeka, ktorá vylučuje toleranciu aj akceptáciu.

Diskurze modernej akademickej obce často rezonuje otázka materializmu a ľudskej tendencie, dávať materiálnym veciam vyššiu váhu než samotnej existencii a empirickým skúsenostiam. Je pravdou že spoločnosť ktorá vzniká je orientovaná materiálne a konzumne. Tu vstupuje hodnotenie, ktoré však príliš objektivizuje hodnotu a cenu určitých aspektov života pre moderného človeka. Moderný svet totiž ponúka človeku možnosť náhrady a to v akejkoľvek sfére. Táto možnosť voľby a vlastne aj možnosť urobenia chyby bez následkov vytvára dojem, že niečo také ako akceptáciu či toleranciu môžeme vylúčiť, a orientovať sa výlučne na náš pragmatický účel. Extrémy moderného sveta ako je altruizmus alebo naopak tvrdý egoizmus sú predmetom diskusií zaoberajúcimi sa definíciou človeka v kontexte dobra a zla. Tento diskurz však môžeme brať, len ako diskusiu subjektívnych empirických a mimo empirických znalosti o tom, čo je prirodzenosť človeka moderného sveta.

Absencia ľudských takpovediac prirodzených aspektov psyché ako je napríklad empatia, tvorí základný problém aj moderných, resp. pred moderných konceptuálnych názorov. Na problém nesúmerateľnosti hodnôt naráža aj koncepcia svetonázoru respektíve myšlienkové prúdy kozmopolitizmu, ktoré sa stali vo svete 21. storočia istou formou utopického zmýšľania o svete.

Teoretické základy teórií moderného človeka sa opierajú o istý fenomén latentnej ba až iracionálnej viery v dobro človeka. Človek kontexte moderného sveta začína nadobúdať povahy stroja. Ďalším nepochopiteľným aspektom moderného vnímania hodnôt, ale aj samotného človeka na základe axiologického hodnotenia, je paradox, ktorý vzniká v zmýšľaní modernej civilizácie. Ku príkladu hoci nechceme vojnu a hlásame mier stále vyrábame viac a viac zbraní. Znova sa vraciame k metafore maratónu ktorý mieri do prázdnoty. Na metaforu cesty ktorá nemá konečný cieľ. História nás učí že teoretický základ na to aby sa niečo zmenilo jednoducho nestačí. Ak si ale moderný človek buď normy dodržiava až príliš alebo ich ďalej nedodržiava vôbec. Nejedná sa v tomto prípade len o hodnoty, ale aj o empatiu, zákon a už spomínanú toleranciu. Hoci to môže znieť tak, že moderný človek nie je hodný žitia na tejto planéte ani vlastnej existencie nie je tomu úplne tak.

Keďže som v úvode kritizoval normalizáciu a diferenciáciu pravidiel, dovolím si povedať, že ani ja nebudem zovšeobecňovať moderného človeka, ako niečo čo je inštanciou pravdy. Podľa môjho názoru isté skupiny ľudí obdarené kritickým myslením a logickým uvažovaním, stále môžu istým spôsobom ovplyvniť to. ako sa moderný človek bude ďalej vyvíjať.

Je dôležité uvedomiť si, že hoci nám moderná doba priniesla mnoho možnosti, pokrok a taktiež aj neodmysliteľnú zmenu myslenia, je potrebné stále zvažovať a prehodnocovať, či nie je lepšie pre určité aspekty spoločnosti pokrok vynechať. Spomenuté problémy, s ktorými sa potýka otázka moderného človeka, smerujú do neistoty, ktorú som vyjadril metaforickým pomenovaním maratón do prázdnoty.

**Záver**

Moderný človek a jeho filozofické uvažovanie je v dnešnom svete ovplyvňované faktormi, ktoré z historického hľadiska ani neexistovali. Je dôležité si tento fakt uvedomiť a ak chceme spoločnosť uchovať zlepšiť a nedovoliť pokroku aby vytvoril iba technickú dokonalosť, musíme logicky prehodnocovať a kriticky uvažovať o tom, čo sa skrýva pod pojmom moderný človek, a aké problémy s ním vznikajú.

**Zoznam použitej literatúry**

CASSIRER, Ernst. *Esej o člověku*. Bratislava: Pravda, 1977. Filozofické odkazy.

Grenz, S. J.: Předmluva. Star Trek a postmoderní generace. In: Grenz, S. J.: Úvod do postmodernizmu. Praha: Návrat domů 1997.

KANT, Immanuel. *K večnému mieru: filozofický náčrtok*. Bratislava: Vydavateľstvo politickej literatúry, 1963.

MIHINA, František, ed. *Kríza filozofie a metafyziky - Zrkadlo filozofie krízy*. Prešov: Filozofická fakulta PU v Prešove, 1998. ISBN 80-88885-54-X.

RENFREW, Colin. *Prehistória: Formovanie ľudskej mysle*. Bratislava: SLOVART,spol.s.r.o., 2009. ISBN 978-80-8085-663-2.

LIPOVETSKY, Gilles. *Éra prázdnoty: úvahy o současném individualismu*. V českém jazyce vyd. 4. Přeložil Helena BEGUIVINOVÁ. Praha: Prostor, 2008. Střed (Prostor). ISBN 978-80-7260-190-5.

SISÁKOVÁ, Oľga. *Človek v pluralite perspektív súčasnej filozofie*. Prešov: Prešovská univerzita v Prešove, 2013. ISBN 978-80-555-0976-1.

SUVÁK, Vladislav. *Foucault: Od starosti o seba k estetike existencie a ešte ďalej*. Bratislava: P+M, 2021. ISBN 978-80-89913-63-3.