Maturita za dverami...

Čas veľmi rýchlo plynie a opäť sa blížia maturitné skúšky. V rámci preventívnych aktivít sme dňa 21. 3. 2012 pripravili pre našich maturantov dve aktivity.

Najprv sa konala prednáška pracovníčky Úradu práce, sociálnych vecí a rodiny Spišská Nová Ves dr. Melikantovej, ktorá poskytla študentom mnoho praktických informácií týkajúcich sa ukončenia stredoškolského štúdia a služieb tejto inštitúcie (napr. kedy sa evidovať na ÚPSVaR, absolventská prax, odchod do zahraničia, dávka v nezamestnanosti, dávka v hmotnej núdzi a pod.)

Nasledovala prezentácia a prednáška na tému Mentálne mapovanie pred maturitou. Cieľom tejto aktivity, ktorú pripravila výchovná poradkyňa, bolo poskytnúť niekoľko psychohygienických zásad týkajúcich sa efektívnej prípravy na ústne maturitné skúšky.

Veríme, že slová a rady si vzali naši štvrtáci k srdcu. Od maturity nás delí ešte niekoľko týždnov a stále je dosť času na začatie  prípravy. Veríme, že maturitné výkony budú pre všetkých zúčastnených iba príjemným zážitkom.

Text: Mgr. Kamila Blahovská, výchovná poradkyňa

Foto: Mgr. Radúz Burčák