**Mediálna výchova**

*...ako sme počas roka tvorili naše časopisy*

V rámci predmetu SJL v 3. ročníku už niekoľko rokov vyučujeme mediálnu výchovu. Jej cieľom je najprv získať teoretické poznatky a tie následne využiť pri tvorbe vlastných mediálnych produktov. Počas celého školského roka boli jednotlivé aktivity naplánované: vznik redakčných tímov (vlastný výber žiakov), tvorba názvu a loga časopisu, vytváranie 5 časopisov, ktoré mali tematické zameranie – vianočné, valentínske, veľkonočné, maturitné a prázdninové vydanie.

A ako to fungovalo v 3.A? Žiaci vytvorili 4 redakčné tímy – Gulášik, Atletik, Premudratý, Nesme. Rozdelili si prácu, ktorú zastrešoval šéfredaktor, komunikovali spolu počas vyučovacích hodín, tvorili, vymýšľali, kontaktovali známych ľudí, vytvárali rozhovory, fotili a dávali svoje časopisy do konkrétnej grafickej podoby. V stanovenom termíne odovzdávali vyučujúcej pracovnú verziu a po kontrole vytlačili konečnú podobu časopisu... To však nebolo všetko. Nasledovalo sebahodnotenie celého redakčného tímu, kde sa jednotliví členovia vyjadrovali k systému práce, ku vzájomnej komunikácii a navrhovali, kto si zaslúži/nezaslúži, aby bol klasifikovaný známkou.

Najšikovnejšie tímy Gulášik – K. Hudáková, S. Vojtková, L. Dravecká, V. Body, D. Blahovský a Atletik – L. M. Rejdovjanová, S. Brutovský, M. Falatko, B. Brettschneider, L. Jenčík boli zapojení do súťaže, ktorú vyhlásila Fakulta masmediálnej komunikácie UCM v Trnave s názvom ***Onlinové dezinformácie – výzva pre školskú výučbu: príklady dobrej praxe výučby mediálnej výchovy na základných a stredných školách.*** V  rámci nej boli odmenení certifikátom o účasti a prístupom k onlinovému vzdelávaniu s názvom ***Kriticky v DIGILANDE.*** Vzdelávanie sa uskutoční v dňoch 27. – 28. júna 2023 v 2 lekciách, zameraných na rozpoznanie pravdy vo svete falošných správ (hoaxov).

Výsledky práce redakčných tímov je možné vidieť na slovenčinárskej nástenke. Som veľmi vďačná za týchto šikovných žiakov, pretože im počas celého školského roka na časopisoch záležalo. A ako oni sami skonštatovali, dôležité boli: vzájomná komunikácia, zodpovednosť každého člena v skupine, ale aj šéfredaktora , časový manažment, rešpektovanie iného názoru, vzájomná pomoc a spolupráca.

Text a foto: Mgr. K. Blahovská