***Mediálna výchova...***

***alebo ako sme tvorili časopisy***

Konečne... Po neľahkom pandemickom období sme sa spolu so žiakmi 3.A triedy v rámci rozširujúcej vyučovacej hodiny mediálnej výchovy pustili do práce – tvorby triednych časopisov. Tej však predchádzala dôsledná príprava.

Žiaci sa najprv rozdelili do štyroch redakčných tímov, nasledoval návrh a realizácia loga, vytvorenie názvu, rozdelenie pozícií v rámci každého tímu, no a v závere tejto fázy bola prezentácia pred spolužiakmi. Vydať prvé číslo sme naplánovali na december, a preto jeho téma znela jednoznačne: Vianoce. Až vtedy začala novinárska práca... splniť stanovený rozsah, zaplniť jednotlivé strany konkrétnym obsahom, nezabudnúť na predstavenie jednotlivých členov redakčného tímu, na rozhovor či anketu, samozrejme, zostal priestor na vlastné nápady a kreativitu žiakov. Posledným krokom bola tlač vianočného vydania, odovzdanie v stanovenom termíne a sebahodnotenie redakčného tímu.

Tretiaci ma milo potešili... Splnili jeden z čiastkových cieľov (ešte ich čaká práca na štyroch ďalších vydaniach), no najdôležitejšie bolo to, že fungovala tímová práca, komunikácia a vzájomné akceptovanie.

Teším sa na ďalšiu spoluprácu, tretiaci!

Text a foto: Mgr. Kamila Blahovská