**Mgr. Kamila Blahovská, Športová 19, 056 01 Gelnica**

Titl.

Okresný súd Spišská Nová Ves

ul. Stará 3

052 80 Spišská Nová Ves

Vec

**Vyjadrenie matky k vyjadreniu otca zo dňa 9. 7. 2020**

Dobrý deň,

dňa 13. 7. 2020 mi bolo doručené písomné vyjadrenie otca k návrhu na zvýšenie výživného. Dovoľte mi reagovať na dané vyjadrenie, v ktorom sa nachádzajú aj nepravdy a klamstvá zo strany Jána Blahovského. Budem sa k nim postupne vyjadrovať, tak, ako sú uvedené v danom vyjadrení:

a) **Mojím dôvodom na zvýšenie výživného nebol odchod J. Blahovského pracovať do zahraničia.**

**Zdôvodnenie:** Z rodinného domu, v ktorom sme ako rodina žili, som ja s mojimi deťmi odišla dňa **29. septembra 2017**. V  tom čase sme ešte neriešili rozvod, preto sme sa s J. Blahovským ústne dohodli na tom, že mi bude na maloletého Daniela prispievať sumou **100 eur mesačne** na výživné. Až o rok, dňa **13. 9. 2018,** sa konalo rozvodové konanie, kedy súdom bola stanovená výška výživného na syna **100 eur,** takže **v septembri 2020** to budú tri roky, čo je výška sumy na výživné rovnaká. Myslím si, že z časového hľadiska je moja požiadavka na zvýšenie výživného oprávnená.

b) **Vo vyjadrení J. Blahovského sa niekoľkokrát spomína, že ON mi platí hypotéku, že ON mi kúpil byt, a tým zabezpečil nadštandard mne a môjmu synovi. Chcem podotknúť, že tieto vyjadrenia J. Blahovský používa často a sú zavádzajúce a nepravdivé.**

**Zdôvodnenie:** Po sobáši **dňa 20. 4. 1996** som sa presťahovala k môjmu vtedajšiemu manželovi do starého a schátraného rodinného domu v dedine Žakarovce, ktorý bol postavený v 50.-tych rokoch 20. storočia, vlastníkom ktorého bola jeho matka (nebohá Mária Blahovská, tá ho zdedila po svojich rodičoch) a s ňou sme bývali spoločne. Naša dohoda s vtedajším manželom bola, že v dome budeme krátky čas a kúpime si byt v Gelnici. Niekoľko mesiacov po svadbe sa situácia radikálne zmenila a on sa rozhodol, že dom budeme opravovať. Nebola som s tým stotožnená, no na druhej strane som si uvedomila, že pre deti (v tom čase sme deti ešte nemali, ale plánovali sme ich) to bude lepšie riešenie ako panelákový byt. Musím povedať, že oprava domu bola zdĺhavá – začala sa vysporiadavaním pozemkov, ktoré neboli v poriadku, nasledovalo odkupovanie pozemkov, finančné vyrovnanie s jeho dvoma sestrami, nasledovala komplikovaná niekoľkoročná rekonštrukcia. Na to, aby sme ju mohli realizovať, sme si vzali **3 úvery – dva úvery z Prvej stavebnej sporiteľne a jeden úver zo Štátneho fondu rozvoja bývania.** Obaja spoločnými silami sme sa veľmi snažili splácať, čo sa nám za 10 rokov podarilo, popri tom sme svojpomocne realizovali mnohé rekonštrukčné práce. 15 rokov sme nepoznali slovo dovolenka, výlet, víkendový pobyt, kultúrne vyžitie...Všetky zarobené peniaze sme investovali do domu. No a keď už bol dom podľa predstáv hlavne J. Blahovského, tak to prišlo...

Dňa **23. 7. 2017** mi po návrate z dovolenky oznámil, že sa chce rozviesť. Bol to šok, pre mňa, pre deti. Dal mi na výber, buď zostanem ja s deťmi v rodinnom dome alebo kúpime byt v Gelnici a odsťahujem sa doň aj s deťmi. Dňa **29. 9. 2017** sme sa presťahovali so synmi do 3-izbového bytu do Gelnice, ktorý bol zakúpený za sumu **44 100 eur**. A teraz sa dostávam k podstate veci. Výlučnou majiteľkou bytu som ja (prikladám kópiu **kúpno-predajnej zmluvy**), taktiež prikladám kópiu **Notárskej zápisnice zo dňa 23. 8. 2017,** ktorou sa **zákonne zužuje rozsah bezpodielového spoluvlastníctva o predmetnú nehnuteľnosť –** teda o spomínaný3-izbový byt.

Ďalší fakt, ktorý s týmto súvisí, bol ten, že na kúpu spomínaného bytu boli potrebné peniaze. Tie boli získané **hypotékou (**kópiu **Zmluvy o úvere na bývanie v hodnote 35 000 eur** prikladám). Keďže príjem bývalého manžela bol nízky, stala som sa spoludlžníčkou. Nebola som s tým stotožnená, ale nemala som inú možnosť, inak by sme nemohli z domu odísť. Ako zábezpeka na získanie úveru bol použitý rodinný dom, v ktorom sme bývali. Majiteľkou domu, ako som už spomínala, bola matka J. Blahovského, ktorá mu rodinný dom **darovala formou darovacej zmluvy** (prikladám kópiu **Zmluvy o zriadení záložného práva na nehnuteľný majetok**)**. Súdny znalec z odboru stavebníctva vo svojom súdnoznaleckom posudku z augusta 2017 vyčíslil hodnotu domu na 120 000 eur. Nasledovala konzultácia s právnikom, ten odporučil deliť túto sumu na tri časti (Mária Blahovská, Ján Blahovský, Mgr. Kamila Blahovská), čiže moja tretina v hodnote 40 000 eur bola vlastne finančným vyrovnaním sa J. Blahovského so mnou. Prikladám** kópiu **Dohody o vysporiadaní bezpodielového spoluvlastníctva manželov zo dňa 19. 7. 2019. V tejto dohode sa okrem iného uvádza, že *záväzok vo výške 36 115, 20 eur ku dňu rozvodu zo Zmluvy o úvere na bývanie – Hypotéka č. 0000000000436172 – uzatvorenej s Prima Banka Slovensko, a. s. , Hodžova 11, 010 11 Žilina, IČO: 31 575 951 preberá do svojho výlučného vlastníctva a v plnom rozsahu splní v dohodnutých splátkach účastník dohody Ján Bahovský.***

**Dňa 11. 6. 2020** ma telefonicky vyzvala Prima Banka, aby som prišla do pobočky banky v Gelnici podpísať **súhlas s predčasným splatením úveru, o ktoré požiadal J. Blahovský k dátumu 4. 9. 2020 z vlastných zdrojov** (prikladám kópiu **Žiadosti o zmenu podmienok úveru**). Pravdepodobne má J. Blahovský dostatok vlastných zdrojov na predčasné vyplatenie úveru. Ak by rodinný dom predal, čo je pravdepodobné, myslím, že zvýšenie výživného by preňho nemal byť problém.

Faktom je aj to, že na webovej stránke TOPREALITY je už viac ako rok na predaj rodinný dom, v ktorom sme žili ako: **ŽAKAROVCE Gelnica – nadštandardný rodinný dom v krásnom prostredí za sumu 110 000 eur.**

Chcela by som ešte zdôrazniť, že počas nášho spolužitia, ktoré trvalo 21 rokov, som s výnimkou dvoch krátkych materských dovoleniek celý čas pracovala ako stredoškolská učiteľka na Gymnáziu v Gelnici. Za ten čas som do spoločnej rodinnej kasy priniesla značnú sumu peňazí. Myslím si, že toto finančné vysporiadanie (**suma 44 100 eur**) je adekvátne.

Čo sa týka maľovania nového bytu, maľovali sme ho spolu, pomáhala aj moja sestra, synovia a Samkova priateľka. Nábytok nám pomohol kúpiť lacnejšie, ale zaplatila som ho sama. Skladanie nábytku je jeho práca, tak je to normálne, že ho poskladal svojim deťom a vtedy ešte svojej manželke. Novú manželskú posteľ mi kúpil preto, že v rodinnom dome zostala naša takmer nová manželská posteľ aj s drahými  ortopedickými matracmi.

V byte bývame už takmer 3 roky, stále ho zveľaďujeme, dokupujeme si postupne jednotlivé kusy nábytku, v roku 2018 som kúpila nové spotrebiče do kuchyne – indukčná varná doska, umývačka riadu, elektrická rúra, digestor, tento rok som zakúpila sedenie na balkón. V júli 2020 som kúpila cyklotrenažér (spinner) v hodnote 579 eur, aby syn mohol trénovať aj doma. Nechcem tu vymenúvať všetko, čo som kúpila v priebehu troch rokov, len chcem zdôrazniť, že aj ja mám výdavky, nielen J. Blahovský.

c**) Nie je pravda, že ja som *,,doslova spracovala“* mladšieho syna, aby sa s Jánom Blahovským nestretával.**

**Zdôvodnenie:** Za to, že mladší syn Daniel sa s otcom nechce stretávať, si môže J. Blahovský sám. Syn mal v čase nášho rozchodu 12 rokov a vlastný otec mu spôsobil psychickú traumu, veľmi ho sklamal a spôsobil mu hanbu, na ktorú nezabudne do konca života. Podrobnejšie sa k tomuto vyjadrím neskôr.

d) **Nie sú úplne pravdivé fakty, ktoré sa týkajú našich osobných automobilov.**

**Zdôvodnenie:** Pravdou je, že sme vlastnili 2 osobné motorové vozidlá. Najprv sme si kúpili na lízing (asi v roku 2012?) úplne nové auto **KIA SPORTAGE v hodnote 22 000 eur**, ktoré sme spoločne splatili v priebehu dvoch rokov. V roku 2015 mi bývalý manžel kúpil ojazdený osobný automobil **PEUGEOT 107** **za 4 200 eur** (prikladám kópiu **kúpno-predajnej zmluvy**). Neviem, odkiaľ má J. Blahovský informáciu o nehode a následnom znehodnotení môjho automobilu. Nie je to pravda, automobil som predala **dňa 10. 3. 2019**  **do AUTOCENTRA AAA AUTO, a. s., Košice, v sume 1077 eur** (prikladám kópiu **kúpno-predajnej zmluvy**). V čase predaja malo auto 11 rokov. Pribúdali technické problémy. Bezpečnosť mojich detí a moja bezpečnosť sú prioritné, preto som **dňa 5. 4. 2019 kúpila nový automobil HYUNDAI i20, za ktorý splácam mesačne splátku 206 eur mesačne po dobu 8 rokov.**

**Opäť opakujem tvrdenie J. Blahovského, že ,,on si auto zaslúžil“ (KIA SPORTAGE ), takže sa podľa toho zariadil, bez vysvetlenia a komunikácie so mnou.**

e) **Je klamstvom tvrdenie, že môj plat je aj jeho zásluhou.**

**Zdôvodnenie:** To, že som **v roku 1994 absolvovala s červeným diplomom Pedagogickú fakultu v Prešove UPJŠ Košice** je len a len moja zásluha a výsledok môjho snaženia. Za to, že jeho neprijali na vysokú školu, ja nemôžem. **V roku 1998 som vykonala 1. atestáciu** a **v roku 2014 2. atestáciu**. Obe skúšky som vykonala na Metodicko-pedagogickom centre v Prešove, čo je štátna inštitúcia, v ktorej sa za atestácie neplatilo. Kreditové vzdelávania som získavala priebežne, najčastejšie v Prešove alebo aj na mojom pracovisku na gymnáziu v Gelnici. **To, že vo vyjadrení mi vytýka, že ma vozil na skúšky, je veľmi smutné, veď aj ja som s ním chodievala na pracovné pohovory, myslím, že je to medzi manželmi normálne, byť si morálnou oporou v náročnejších chvíľach.**

f) **Dovoľte mi vyjadriť sa dôvodu nášho rozvodu. To, čo uvádza J. Blahovský vo svojom vyjadrení, ma veľmi ranilo. Myslela som si, že, tak, ako na primeranej úrovni prebehol náš rozvodový súd, bude aj tento súd o zvýšenie výživného na korektnej úrovni. Ja som si nechala niektoré fakty pre seba, za čo mi bezprostredne po rozvode niekoľkokrát poďakoval, teraz sa však musím brániť a tým chrániť aj svojho mladšieho syna Daniela.**

**Zdôvodnenie:** V bode c) som spomínala psychickú traumu, ktorú spôsobil mladšiemu synovi. Skutočným dôvodom jeho rozhodnutia rozviesť sa so mnou bola **homosexuálna orientácia J. Blahovského.** Samozrejme, ja som o nej **nevedela**. Začalo sa o nej ,,šuškať“ v Gelnici po odchode mňa a mojich synov do bytu. Naraz sa začali objavovať indície, ktoré tomu nasvedčovali. Nakoniec svoju homosexuálnu orientáciu priznal aj pred svojím starším synom s pripomienkou, že nemal odvahu povedať to priamo mne ako svojej manželke. **O jeho homosexualite vedela aj jeho matka, takže náš sobáš a naše manželstvo boli klamstvom a z jeho strany účelové.**  Veľmi ma toto poznanie ranilo, **v septembri 2017** som pod vplyvom všetkých týchto udalostí – zrada manžela, sťahovanie do bytu, vybavovanie náležitostí, zlý psychický stav synov, život v malom meste, kde nás každý poznal a každý hovoril o našom rozchode a jeho homosexualite, skolabovala  fyzicky aj psychicky. Bola som hospitalizovaná a následne som musela pozbierať všetky svoje sily, aby som vedela začať žiť odznova. Čo sa mi podarilo. **Takže toto je môj dôvod, že žiadna komunikácia s J. Blahovským nie je a ani nikdy nebude. Všetko, čo sa týka mladšieho syna, budem riešiť výlučne právnou cestou.**

**A ešte jedna situácia, ktorú moje deti, synovia Samuel a Daniel, Samuelova priateľka, zažili na Vianoce 2018. Ich otec si veľmi prial, aby prišli na Štedrý deň k nemu na návštevu do domu, v ktorom sme predtým žili. Mladší syn sa zdráhal, ale keďže boli Vianoce, tak som mu povedala, že nech ide otcovi popriať sviatky. Deti však zažili nemilé prekvapenie, keď ich v dome privítal nielen ich otec, ale aj jeho homosexuálny partner. Bolo to od ich otca veľmi netaktné, môj straší syn s priateľkou boli zaskočení a mladší syn sa následne v noci začal budiť s tým, že sa bojí, že bude homosexuál ako otec. Trvalo to niekoľko dní, kým som mu to vysvetlila a on sa následne upokojil. Takže vtedy som sa rozhodla, že do domu v Žakarovciach mladší syn nepôjde, pretože mu to psychicky neprospievalo. Stretnutia s otcom som mu dovolila mimo rodinného domu. Daniel o stretnutia nemal záujem.**

g) **Ďalej by som sa tiež vyjadrila k tvrdeniu J. Blahovského k tomu, že bol s  deťmi na materskej dovolenke, že chodil s deťmi k lekárke....**

**Zdôvodnenie:** Ja v žiadnom prípade nespochybňujem starostlivosť J. Blahovského o svoje deti, keď boli malé. Samozrejme, pomáhala mu v tom jeho matka, ktorá bola invalidná dôchodkyňa. Čo sa týka mňa, bola som s oboma synmi doma na materskej dovolenke krátko a hneď ako to bolo možné, vrátila som sa do práce. K lekárom sme chodili približne rovnako, záviselo to od okolností v mojej práci. Nebola to výlučne jeho povinnosť.

**Jediným dôvodom môjho rýchleho návratu do práce bol môj plat, ktorý bol neporovnateľne vyšší ako plat bývalého manžela.** **Ako som už spomínala vyššie, splácali sme 3 úvery, takže to bolo náročné obdobie. Nehovoriac o tom, že J. Blahovský pracoval počas celého nášho manželstva na skrátený úväzok a poberal opatrovateľský príspevok na svoju invalidnú matku.**

h) Ďalej by som sa chcela k časti, kde sa spomína, že **,,*matka dieťaťa so synom*** ***si dopraje výlety, dovolenky, ona sa s kamarátkami stretáva na káve, jednoducho má priestor, čas a zjavne aj prostriedky k tomu, aby si mohla dopriať aj voľnočasové aktivity.“***

**Zdôvodnenie:** Áno, doprajem si a doprajem to aj obom mojim deťom, pokiaľ budem zdravá a pokiaľ budem mať možnosti, pretože si to zaslúžime všetci traja. Nefajčím, nepožívam alkohol, kávu si doprajem najmä v spoločnosti mojich synov alebo mojej sestry.

Boli sme v jeho dome len lacnou pracovnou silou, deti pri práci neboli chválené, neučil ich manuálnym zručnostiam, neukázal im, ako sa daná činnosť vykonáva, všetko riešil krikom a nadávkami, pretože len on robil všetko najlepšie. Neviedol ich k športu, nenaučil ich plávať, nehral s nimi futbal, nečítal im rozprávky, neučil ich poznávať naše hory, hrady, nepozeral s nimi futbalové zápasy, nič... Aj dnes mladší syn často povie, že otec ho nič nenaučil.

Podotkla by som slovo **so synom, áno, na rozdiel J. Blahovského, všetok môj voľný čas patrí mojim synom, teraz hlavne mladšiemu Danielovi. Kino, výlety, plávanie, turistika, dovolenka, posilňovňa... ani jednu aktivitu neabsolvoval otec po našom rozchode so svojím mladším synom. Čo sa týka dovoleniek, je pravdou, minulý rok sme s mladším synom veľa cestovali. Peniaze na tieto aktivity som mala, keďže som dňa 25. 4. 2019 mala životné jubileum a od zamestnávateľa som dostala jednorazovú finančnú odmenu v sume 1300 eur. Peniaze som mohla minúť len pre seba, no s veľkou radosťou sme s Danielom absolvovali v júni 2019 6-dňový poznávací zájazd do Paríža - ja som bola ako pedagogický dozor zadarmo a Danielovi som zaplatila 350 eur. Následne v júli 2019 sme spolu s Danielom prežili predĺžený víkend u mojej bývalej kolegyne v Nemecku - spolu 500 eur, na prelome júla a augusta 2019 sme ešte absolvovali 5-dňový pobyt na Morave - 600 eur obaja.**

J. Blahovský nemá žiadne morálne právo posudzovať môj život a moje aktivity, platím si ich sama, a hlavne, na rozdiel od neho, doprajem ich aj mojim deťom. Vo vyjadrení uvádza svoju dovolenku **v júni 2018** v Turecku, ktorú mu zaplatila jeho matka na narodeniny, len zabudol doplniť informáciu, že deň po našom rozvode dňa **14. 9. 2018** opäť cestoval na dovolenku do Turecka so svojím homosexuálnym partnerom. Smutné je, že v čase svojho intenzívneho osobného života na svojich synov nemyslel. A kontaktovať ich začal až vtedy, keď mu chorľavela a nakoniec zomrela matka a on zrazu zostal sám.

i) **Vyjadrenie k finančným nákladom J. Blahovského**

**Zdôvodnenie:** V žiadnom prípade nespochybňujem, že životné náklady v Rakúsku sú vyššie ako na Slovensku. Bolo to však rozhodnutie J. Blahovského ísť pracovať a žiť do Rakúska. Nie je pravdou, že nemal prácu, a preto odišiel do Rakúska, skôr to bol z jeho strany ,,útek“ zo Slovenka, pretože mnohí ľudia ho morálne odsúdili, podotýkam, nie za jeho homosexualitu, ale za to, akým spôsobom ublížil svojej rodine – manželke a svojim dvom synom.

Vyčíslené náklady sa týkajú len jeho samotného.

Môj príjem pokrýva **naše spoločné náklady**, v byte žijeme traja, teda aj náklady na bývanie sú trojnásobné, (taktiež platím nájomné, elektrinu, vodu, kúrenie, internet, mobilné telefóny, životnú poistku, PZP a Havarijné poistenie za auto, poistku za byt, splátku na osobný automobil, daň za nehnuteľnosť, ročnú platbu za odpad), **moje náklady**, keďže pracujem ako učiteľka musím sa primerane obliekať a obúvať, a samozrejme, aj **náklady na mladšieho syna –** hrá futbal, ak je to nutné, vozím ho na tréningy, cvičí – posilňovňa, pláva – celoročne, bicykluje – zakúpila som mu nový bicykel v roku 2018, je absolventom ZUŠ, ktorú navštevoval 8 rokov, nehovoriaco pravidelných aj nečakaných výdavkoch v škole počas školského roka – zakúpenie pracovných zošitov, kníh, úhrada poplatkov za rodičovský príspevok, poistné, exkurzie, poznávacie zájazdy, súťaže a pod.

**Prikladám mesačný výpis z účtu**, **v ktorom sú** **zahrnuté pravidelné výdavky:**

**Elektrina – 51 eur**

**Nájomné, voda, teplo, fond opráv – 200 eur**

**Životná poistka – 40 eur (všetci traja)**

**Internet, wifi – 19,92 eur**

**Mobilné telefóny, paušály O2 – 47 eur (Daniel a ja)**

**Splátka na auto – 206 eur**

**Benzín – 40 eur (mesačne)**

**Strava – 500 eur (mesačne pre 3 osoby)**

**SPOLU – 1103,92 eur**

**Zvyšné peniaze sa použijú individuálne každý mesiac podľa okolností a možností na: kozmetika, hygiena v domácnosti, lieky a výživové doplnky, oblečenie, obuv, zariaďovanie bytu, kultúra, šport.**

Je pravdou, že Daniel je študentom osemročného gymnázia, v tomto školskom roku skončil prvý cyklus a od školského roku 2020/2021 bude študentom 1. ročníka, teda bude už stredoškolákom. J. Blahovský mi vytýka, že *,,aj druhý rodič sa má primerane podieľať na zabezpečovaní potrieb oprávneného dieťaťa.“* **Dovolím si tvrdiť, že on ako rodič momentálne nemá predstavu o reálnych finančných nákladoch na dieťa. Netuší, aké finančné rozhodnutia musím dennodenne urobiť, aby som  uvážene a racionálne odfinancovala celý mesiac, aby som vždy mohla nakúpiť to, čo dieťa potrebuje, aby som mala na pracovný zošit, ktorý potrebuje v škole zaplatiť alebo na lieky, keď ochorie. Sú to rozhodnutia, od ktorých je závislý môj mladší syn, ale sčasti aj starší syn, keďže so mnou býva. J. Blahovský rozhoduje len sám za seba, nie za svoje dieťa/deti. To, že si na nich spomenie, keď majú narodeniny, na Vianoce, Veľkú noc, a pošle im priamo na ich účet peniaze, je jeho rozhodnutie, deti ho o peniaze neprosia ani nežiadajú. Vždy sa mu zdvorilo poďakujú. Suma 100 eur, ktorú posiela ako výživné na mladšieho syna, v prepočte na jeden deň v mesiaci predstavuje 3, 33 eura.**

Myslím si, že viacerí z nás nevieme, ako to bude s prácou v najbližšom období. Pracujem na malej strednej škole v malom meste, trend v najbližšom čase je racionalizovať školské zariadenia, takže ani ja nemám istú prácu, hoci pracujem v tejto škole na trvalý pracovný pomer už 25 rokov. Ak by sa situácia zmenila, budem musieť robiť všetko preto, aby som prácu mala, pretože v prvom rade je záujem môjho syna.

Suma 20 eur, ktorú navrhuje J. Blahovský je pre mňa neprijateľná, Myslím si, že jeho finančná situácia nie je taká zlá, ako deklaruje, argumentovať tým, že sa nechce zadlžovať kvôli výživnému, je veľmi smutné konštatovanie otca dieťaťa.

Dúfam, že súd zváži moje argumenty.

**Vzhľadom na uvedené skutočnosti navrhujem, aby súd zvýšil výživné na sumu 200 eur mesačne, tak, ako som to uviedla v pôvodnom návrhu. Vzniknutý nedoplatok na výživnom by som navrhovala zaplatiť jednorazovo.**

V Gelnici 16. 7. 2020 Mgr. Kamila Blahovská

Prílohy: – kópie dokumentov

– výpis z môjho osobného účtu









