Milé rodiny drahý priatelia!  
  
Dnes je to už mesiac čo som oficiálne podľa dekrétu na novom mieste v Centre novej evanjelizácie sv. Jána Pavla II. (CNE) v Beckove. Po roku fungovania CNE, ktoré spravoval jeden laik tu vyvstala potreba duchovnej služby kňazov. Naše vedenie rehole zareagovalo pozitívne a tak od 1.8.2016 sa zriadil tu v CNE filiálny dom. Naším materským kláštorom je kláštor v Hlohovci. Sme tu dvaja bratia kňazi - ja a br. Leopold.  
Píšem Vám preto lebo chcem Vám povedať dve, alebo lepšie, niekoľko vecí.  
Predovšetkým ešte raz jedno veľké ĎAKUJEM za všetko, čím ste pre mňa boli a čím ste sa pre mňa stali, počas môjho pôsobenia v Nových Zámkoch. Pri mnohých podaniach rúk na rozlúčku a Vašich slovách, som si uvedomil, čo za sila to všetko čo sme spolu zažívali, tvorili bola a je!  
Chcem Vás poprosiť o odpustenie za všetko, čím som Vám nejakým spôsobom ublížil. Nikdy to nebolo vedomé a chcené z mojej strany. A tiež o odpustenie mojich slabostí.  
Vás prosím, aby ste sa zmierili všade tam, kde vznikli trecie plochy, aj vďaka mne a možno slovám, ktorý som raz napísal – myslel som to úprimne. V roku milosrdenstva mi to leží zvlášť na srdci, aby sme ho žili aj voči sebe navzájom.  
A napokon mám na Vás prosbu. Spoločenstvo rodín v NZ som ako už viete zveril br. Gineprovi je váš nový duchovný asistent. Prijímajte ho s láskou, pomáhajte mu zvlášť teraz, keď je na to sám, potrebuje Vás, aby našiel vo Vás to skvelé spoločenstvo plné prajnosti, otvorenosti a túžob rásť vo viere, priateľstve, solidarite s chudobnými, vzájomnej pomoci. Žehnajte mu a modlite sa za neho – potrebuje to.

Záverom Vás chcem veľmi povzbudiť aby ste každý individuálne pracovali na svojom osobnom vzťahu k Bohu. Je to to najdôležitejšie. Nech váš duchovný život nie je zúžený len na to jedno dvojhodinové stretnutie raz za dva týždne. Nech pravidelná sv. spoveď, eucharistická adorácia, každodenná modlitba, modlitba sv. ruženca a čítanie sv. písma je vždy chvíľou, keď dovolíte Bohu aby k vám prehovoril a dotkol sa vás. Radi sa stretávajte a povzbudzujte vo viere a láske. Podporujete sa vzájomne a majte vždy otvorené oči a srdce pre okolie v ktorom žijete. Nič nerobte bez toho, že by ste sa neradili s Bohom a kňazom duchovnou autoritou. Kňaza si vážte a ďakujte za neho Bohu a čo veľmi chcem zdôrazniť – vždy keď sa ocitnete v blízkosti akéhokoľvek kňaza – proste ho o požehnanie, nech vám a vás požehná – má obrovskú moc. Boh vás cez kňaza vždy požehná a dá vám čo budete potrebovať – žobrite oň. Nestavajte veci na svojej šikovnosti a chytrosti ale na Bohu a jeho požehnaní.

Boh váš žehnaj +++

A na záver, modlime sa navzájom jeden za druhého.  
  
Pokoj a dobro!

Váš brat Egid ofm