**Milá kolegyňa, milý kolega, milí učitelia chémie,**

dovoľte mi touto cestou Vás poprosiť o spoluprácu. V tomto školskom roku 2023/2024 sa môžete spolu so svojimi žiakmi, žiakmi základných škôl a gymnázií s osemročným štúdiom, zapojiť do zaujímavého výskumu zameraného na využívanie online únikových hier na hodinách chémie. Údaje z výskumu budú použité výlučne na spracovanie mojej rigoróznej práce.

Únikové hry sú zaujímavým spôsobom ako zopakovať a upevniť vedomosti žiaka. Zaujímavým sú nielen pre žiakov samotných ale i pre učiteľov, keďže nie všetci sme mali možnosť sa s nim vo svojej doterajšej praxi stretnúť. Budem veľmi rada, ak sa do výskumu zapojíte, či už ste sa s online únikovými hrami vo vyučovacom procese stretli, sami ich využívate ako vyučovaciu metódu, ale aj ak je to pre Vás niečo nové a neznáme.

S únikovými hrami nebudete mať spojené žiadne finančné náklady pre školu, za predpokladu, že ako škola disponujete počítačmi alebo tabletmi pre žiakov a internetovým pripojeným, ktoré môžu v rámci vyučovania žiaci využívať. Všetko sa bude odohrávať/prebiehať online, nič netreba tlačiť v papierovej forme.

V rámci spolupráce Vám budú zaslané internetové odkazy k štyrom online únikovým hrám a to z nasledujúcich tematických celkov:

V 7. siedmom ročníku a v 2. ročníku gymnázia s osemročným štúdiom:

* Pozorovanie vlastností látok
* Chemicky čisté látky a zmesi

V 8. ročníku a v 3. ročníku gymnázia s osemročným štúdiom:

* Zloženie látok

V 9. ročníku a v 4. ročníku gymnázia s osemročným štúdiom:

* Uhľovodíky

Online únikové hry si žiaci zahrajú v rámci opakovania daných tematických celkov. Ku každej hre Vám odošlem odkaz, na ktorý stačí kliknúť a žiaci môžu začať riešiť úlohy. Riešiť úlohy v hre môžu samostatne, vo dvojiciach alebo menších skupinách. Po vyriešení všetkých úloh bude žiak presmerovaný na virtuálnu nástenku Padlet, kde poprosím napísať názov školy, meno žiaka/žiakov a nejaký ich odkaz (písať iba krstné mená, bez priezviska).

Po skončení hry bude žiak vypĺňať krátky anonymný dotazník cez Google formulár. V dotazníku žiak uvádza z osobnejších údajov iba názov školy a triedu.

Únikové hry sú naplánované v časovom rozsahu vyučovacej hodiny, preto Vás prosím, v prípade, že žiak nestihne dotazník vyplniť hneď po hre, poskytnúť mu ho v čo najkratšom možnom čase.

K jednotlivým hrám Vás pošlem stručný prehľad každej hry, aby ste v prípade potreby vedeli žiakom pomôcť. Po zrealizovaní všetkých hier Vás prosím o vyplnenie dotazníka pre učiteľov. Dotazník, tak isto ako pre žiakov, je anonymný, z osobnejších údajov vypĺňate iba názov školy a koľko rokov približne učíte chémiu.

Ak ste dočítali až sem a máte „chuť“ si so svojimi žiakmi spestriť hodiny chémie, budem sa tešiť na spoluprácu. Kontaktujete ma mailom (unikovehry.boldisova@gmail.com), ak ste sa rozhodli hry vyskúšať.

S prianím pekného dňa

Mgr. Lucia Boldišová