**5. nedeľa "B" Mk 1, 29-39: Ku koreňom** - Isté **misijné sestry** odcestovali pred časom z Európy do Afriky, aby tam **založili nemocnicu** v srdci jednej veľmi chudobnej oblasti. Vybudovali teda nemocnicu, otvorili ju pre tých, ktorí ich služby najviac potrebovali, a liečili čím ďalej tým viac pacientov. Každé ráno sa pred ich klinikou vytvoril dlhý rad čakajúcich. **Každý, kto sa na činnosť sestier pozeral, by mohol mať dojem, že to všetko ide veľmi dobre, že ich činnosť je naozaj dobrá a úspešná.** Lenže **sestry začali byť po istom čase zamestnané myšlienkou, či to, čo robia je naozaj správna vec.** Prípady, v ktorých museli najčastejšie zakročovať, boli prípady detí, trpiacich na hnačku. Matky prinášali deti zomierajúce na dehydratáciu a sestry boli schopné pomôcť takmer okamžite a stav im upraviť.

Lenže sestry si všimli, že viac a viac detí a dospelých prichádza do ich kliniky, a že často tí istí ľudia sa sťažujú na tie isté veci. Sestry sa teda stretli a začali o tomto probléme diskutovať a rozhodli sa, **že by mali urobiť niečo pre to,** **aby ľudia neupadali stále znova do tých istých chorôb.** Bolo zrejmé, že niečo nie je v poriadku s **vodou**, ktorú ľudia pili, so **sanitáciou**, ktorú mali ľudia k dispozícii a vlastne s celým **prostredím**, v ktorom žili. Svoju kliniku nezatvorili, hoci aj o tom uvažovali. Svoje priority však upravili a na prvé miesto prišlo **zameranie sa na príčiny**, ktoré spôsobovali choroby. Niektoré začali navštevovať ľudí v ich domovoch a hovoriť skupinám ľudí o **naliehavosti zmeny celého ich životného štýlu.**

Zdá sa, že **podobné chápanie ľudských problémov mal aj Ježiš.** Dnešné evanjelium je jedným z častých reakcií Ježiša na svoje dielo a na to, ako toto jeho dielo chápali ľudia.

Pozrime sa naň bližšie. Ježiš **začína svoju verejnú činnosť**. Sme na začiatku Markovho evanjelia. Prichádza do domu svokry apoštola Petra v Kafarnaume. Bolo to v sobotu ráno, v deň, ktorý Židia pokladali za sviatočný deň a teda bol to deň bez práce. Ráno, ako sme počuli, šiel Ježiš do **synagógy** a potom sa odobral aj s niekoľkými so svojich apoštolov do domu Petra a Ondreja. Zrejme sa chceli občerstviť a naraňajkovať sa. Lenže pani domu nebola zdravá a tak ju Ježiš uzdravil, aby im mohla poslúžiť. Stalo sa a oni strávili – možno v rozhovore, možno v diskusii o zaujímavých veciach – spolu celý deň. Nič iné ani nemohli robiť, pretože bola **sobota**. Keď sa ale skončila, lebo po západe slnka už začal nový deň, začal ruch. Za Ježišom, do Šimonovho a Ondrejovho domu, začali prinášať chorých a utrápených ľudí, aby ich Ježiš uzdravil. Možno, že zvesť o uzdravení Petrovej svokry sa od rána rozšírila závratnou rýchlosťou medzi ľudí, a tak chceli jeho prítomnosť medzi sebou využiť. Ježiš to urobil rád. **Mal však obavu.** Nebolo mu príjemné, že dav sa nahrnul v takom veľkom počte. Nie preto, že by nebol chcel pomôcť všetkým. Ale preto, lebo sa bál, že **jeho uzdravovanie si budú ľudia zle vysvetľovať.** To bolo naozaj reálne nebezpečenstvo, ako sa to ukázalo aj neskôr, napríklad keď rozmnožil chleby a nasýtil veľké množstvo ľudí a ľudia ho chceli za to urobiť svojim kráľom. Bolo tu nebezpečenstvo toho, že si urobia z neho zázračného uzdravovateľa (ako aj neskôr chceli mať z neho zázračného zabezpečovateľa...).[1](http://www.upc.uniba.sk/index.php?option=com_content&view=article&id=49:ku-korenom&catid=33:kazne-v-roku-2000-b&Itemid=70#1) Preto zakázal dokonca aj zlým duchom, aby o ňom hovorili. Jednoducho si to neželal v tej podobe, v akej ho ľudia chápali. Ktovie, ako zaspával. Možno s pocitom radosti, že pomohol mnohým. Ale **aj s pocitom ťažoby, že ľudia ho možno celkom nepochopili.** **Žiadali od neho, aby robil to, čo on robiť nechcel.** Stalo sa vám to možno niekedy. **Robili ste veci, ktoré boli dobré, ale ste ich robiť nechceli. Cítili ste, že o tom vaša činnosť nie je.** Nie, že by ste ich nevedeli robiť. Robili ste ich dokonca aj veľmi dobre. Ale vaša činnosť bola o inom. Bolo tam potrebné vzdialiť sa do ústrania a **modliť sa za rozlišovanie.**

Ježiš tak urobil. Počuli sme, ako ráno zavčasu vstal a šiel sa modliť. Bola to chvíľa, ktorú si vykonal sám pred svojím Otcom, a v ktorej sa pred jeho tvárou **snažil rozpoznať, čo je jeho pravé poslanie.** Vykonal si tu teda to, čo neskoršia kresťanská tradícia nazvala termínom **duchovné rozlišovanie.** Ježiš sa snažil rozpoznať, čo od neho chce Boh. Nerozpoznával medzi dobrom a zlom. Rozpoznával medzi dobrom a dobrom: mal ostať uzdravovať? Alebo mal isť inde a venovať sa hlavne kázaniu? **A Ježiš to v modlitbe naozaj aj rozpoznal.** Ráno sa rozhodol v uzdravovaní **nepokračovať**. Rozhodol sa ísť ďalej, aj na iné miesta. **Nie však na to, aby uzdravoval, ale aby kázal.** Pre neho bolo hlavné nie uzdravovanie, ale kázanie. Kliniku síce nezavrel, uzdravoval. Ale nebola to jeho priorita. **Jeho prioritou bolo kázanie.**

Prečo? Lebo v kázaní ohlasoval Ježiš ľuďom **Božie kráľovstvo.** **Tam im vysvetľoval, v čom sú korene ich zla.** Choroba a iné neduhy, ktoré sa dajú chápať niekedy doslova symbolicky, sú **výsledkom zla a hriechu**. To je, ako v prípade vyššie spomínaných sestier: bolo treba objaviť príčinu ich chorôb, do ktorých často upadali. Buď tam išlo o zlo jednotlivcov alebo dokonca o zlo spoločenské a kolektívne. **Svet potreboval byť vedený k uzdraveniu z hriechu.** Životný štýl, ktorý svet a ľudia viedli, nebol dobrý. Obsahom jeho kázní bolo Božie kráľovstvo, ktoré spočívalo na ***"šalom"-e***; t.j. na pocite všeobecného blaha, pohody, pokoja a radosti. Božie kráľovstvo bolo tam, kde bol vykorenený hriech. Božie kráľovstvo spôsobuje, že ľudia neupadajú do istých foriem zla: napríklad rozbitých vzťahov, hrubozrnného egoizmu, bezohľadnosti, závislostí, ba dokonca ani do chorôb. Mnoho chorôb je výsledkom osobného a spoločenského (štrukturálneho) zla. Všetky choroby sú výsledkom pôvodného hriechu, ktorý Ježiš prišiel tiež (vlastne hlavne) uzdraviť.

Toto mnohí z jeho poslucháčov nepochopili. A toto nechápu mnohí ani v súčasnosti. Aj dnes sa stane, že niekto v mene Božom vykonáva službu uzdravovania. Ale **táto služba je daná Cirkvi len pre jeden cieľ, aby uzdraveného ale aj iných viedla k uvedeniu Božieho kráľovstva do ich života.** Ak nevedie, potom nie je úplná a potom ju je zbytočné konať.

(Prichádzajú mi tu na um aj iné situácie, kde ľudia nepochopia o čom to celé je. Napríklad v prípade kazateľov, keď sa používajú **v kázni príklady**, keď sa ľudí pýtate o čom bola kázeň, povedia vám že trebárs o dedkovi, ktorého jeho deti vyhodili z domu a on musel dožiť v starobinci. Keď sa ho ale znova pýtate o čom bola kázeň celkove, čiže k čomu mal aj tento príklad smerovať, nevie). Ježišove uzdravovania boli len takýmito homiletickými (kázňovými) príkladmi k tej jeho hlavnej činnosti: k ohlasovaniu Božieho kráľovstva.

**Mám ja, na rozdiel od väčšiny poslucháčov Ježišových, správne chápanie náboženstva?** Som presvedčený, že hlavné je Ježišovo kázanie, v ktorom ľuďom systematicky vysvetľoval, v čom spočíva koreň ich zla a neduhov, a v ktorom ich zároveň vyzýval k tomu, aby za jeho pomoci tento koreň uzdravili? A presne o tomto je aj naše kázanie, naše chodenie do kostola, naše sviatosti, naše čítanie Písma, naše slávnosti, naše pokánia, naša eucharistia. **Naša viera je o uzdravovaní koreňov.**