*Mk 10, 2-16; Gen 2, 18-24:* **„Nie je dobre, že je človek sám.“**

Nechcem sa dotknúť žien, ale začnem poukazom na jedno z príznačných hnutí pre našu dobu, na **hnutie feminizmu**. Chcel by som ho použiť iba ako príklad na to, ako môže **prehnané zdôrazňovanie** jednej veci (hoci snaha môže byť v princípe dobrá) spôsobovať viac zla, ako dobra. Feminizmu ide o boj za rovnosť medzi mužom a ženou alebo lepšie: za oslobodenie ženy. V mysli niektorých z nás má možno toto slovo výlučne negatívny odtieň. Je tomu tak preto, že na svete je veľa militantných feministiek, ktoré vo svojej snahe o oslobodenie ženy sa nesnažia len o nastolenie rovnosti medzi mužom a ženou v sociálnej oblasti, ale idú ešte ďalej: k boju proti najzákladnejšej charakteristike ženy: **byť matkou**. A tak kdesi v základoch ich názorov, keď sa snažia o presadenie rovnosti medzi mužom a ženou, je v skutočnosti vzbura proti Stvoriteľovi. Ako keby chceli povedať: ‘tak, ako to zariadil Boh, to nie je dobré’. Prejavom takýchto presvedčení je potom boj proti materstvu, neochota mať deti, potraty, a pod.

Odhliadnuc od tohto negatívneho aspektu feminizmu, podstatu ich snahy  - ak chceme byť voči ním spravodliví - musíme podporiť. Vieme, že **vzťah muža** (a mužmi  riadenej spoločnosti) **k žene nebol vždy najlepší**. Aj dnes je na svete veľa miest, kde žena má veľmi nízku alebo takmer žiadnu hodnotu. Je veľa dokumentov, ktoré o tomto podávajú hrozivé svedectvá. Výnimkou nie sme ani my, a hoci si hovoríme, že sme civilizovanou krajinou, prípady **zlého vzťahu k ženám a zneužívania žien, nie sú ojedinelé.** Otvorené formy možno nie sú až také časté, je však veľa takých, ktoré sú skryté a rafinované.

Pýtame sa, **odkiaľ prichádza tento postoj? Prečo tu je?** Je tu **z nepochopenia a nesprávnej interpretácie stvoriteľského diela Božieho**, či už pohľadom naň samotné alebo študovaním o ňom vo sv. Písme. Muži v **rôznych kultúrach** akosi ako keby vycítili, že oni sú niečím viac než ženy. Možno preto, lebo sú fyzicky zdatnejší a tak akosi predurčení na ochranu aj ženy aj rodiny. Z toho potom plynula aj ich nadradenosť. U **veriacich** - židov a niekedy aj kresťanov - takéto ich presvedčenie dosť často pochádzalo z nesprávnej interpretácie Písma.

**Máme dnes pred sebou text, ktorý by sme najradšej obišli. Text o stvorení muža a ženy.** Tento text je ale dôležitý. Dáva nám totiž odpoveď na veľa otázok. Nielen na to, odkiaľ človek vyšiel a kto je autorom jeho života a teda komu sa bude za svoj život v konečnom dôsledku zodpovedať, ale aj na to, **aký je vzťah medzi pohlaviami: medzi mužom a ženou.** Aj Pán Ježiš sa v evanjeliu na tento text odvoláva. Prvý a - povedzme to priamo - **povrchný pohľad** na tento text nás vedie k tomu, že muž je pánom a žena slúžkou. A to z jednoduchého dôvodu: lebo muž bol stvorený prvý a žena až druhá a aj to z jeho rebra.

Je to ale naozaj pravda, že prvý, kto bol stvorený bol muž?[[2]](http://www.upc.uniba.sk/#_ftn2) Je to možné. Ale zo Sv. Písma to výslovne nevyplýva. Teológovia a biblickí exegéti sa často zmýšľali a zamýšľajú nad touto otázkou. Napr. **Sv. Cyril Jeruzalemský** bol prvý, ktorý sa snažil nájsť odpoveď na otázku: kedy sa vlastne objavilo uvedomovanie si rozdielnosti v pohlaví. On hovorí, že to bolo až po hriechu.[[3]](http://www.upc.uniba.sk/#_ftn3) Niektorí idú ešte ďalej. V knihe Genezis máme dva opisy stvorenia človeka. V prvom (novšom) opise (Gen 1, 26-27) sv. Písmo hovorí: *„Tak stvoril Boh človeka na svoj obraz; na Boží obraz* ***ho*** *stvoril; ako muža a ženu* ***ich*** *stvoril“* (Gen 1, 27). Keď Boh stvoril človeka na svoj obraz, tým chcel povedať, že tam nebola dištinkcia v pohlaví, lebo ak bola, potom žena by nebola stvorená na Boží obraz. V druhom (staršom) opise (Gen 2, 3-25) sa prvý človek nazýva Adam, čo ale neznamená muž. V hebrejčine tu ide o slovnú hračku: *ha‘ adám* (človek) a *ha‘ adámáh* (urobený zo zeme). Meno Adam by sa teda nemalo prekladať ako človek (lebo dokonca muž), ale ako „**bytosť stvorená zo zeme**“. Čo z toho vyplýva je to, že pri opise prvého človeka sa ešte neobjavuje poukaz na rozdielnosť pohlaví. Ten sa objaví až neskôr, pri stvorení ženy (Gen 2, 22)[[4]](http://www.upc.uniba.sk/#_ftn4).

Ako taký - **tak ako vyšiel z rúk Božích - bol človek naozaj dokonalým obrazom Boha** a bol bezproblémový. V dnešnom čítaní sme však počuli, že **prvému človeku bolo smutno** a chcel mať spoločenstvo. Boh mu teda stvoril zvieratá. Ale človek nebol uspokojený, preto ho uspal a bol rozdelený. **Prvý človek bol rozdelený na muža a ženu.** A tak prišlo k tým našim „dvom polovičkám“. Od toho času muž nie je kompletný a ani žena nie je kompletná. Jeden potrebujú druhého k tomu, aby boli naplnení a dokonalí. Čo je ešte dôležité si povšimnúť je to, že v okamihu rozdelenia sa na scéne objavil had, ktorý bol prameňom všetkého neskoršieho zla (to nie je zanedbateľná skutočnosť: Boh človeku vyhovel, ale nie bez dôsledkov. Stal sa rozdeleným a tak zraniteľným).[[5]](http://www.upc.uniba.sk/#_ftn5) Toto je jedna z možných interpretácií textu Písma, ktorá si samozrejme nenárokuje právo na výlučnosť. Je však hodná pozornosti.[[6]](http://www.upc.uniba.sk/#_ftn6)

**Čo by z nej mohlo vyplývať? To, že ak sme rozdelení, treba si teda hľadať tú druhú polovičku mimo seba? Je to tak?** **Je pravdou, že k tomu, aby sa človek stal znova celým je potrebné, aby vstúpil do manželstva?** Čo potom ale s tými, **ktorí sa neženia a nevydávajú**? Títo nemajú šance stať sa celými ľuďmi? A čo potom tí, **ktorí žijú v manželstve, ale** pritom cítime, že máme do činenia nie s ľuďmi, ale s monštrami a s nevyvinutými ľuďmi?

Pekne na to odpovedá ruský náboženský filozof ***Nikolaj Berdiajev*** vo svojej knihe ***„Osud človeka“*:**

„Človek nie je iba pohlavným ale obojpohlavným bytím a to tým, že počas celého svojho života v sebe kombinuje v rozličných proporciách svoj mužský i ženský element. Pri tomto kombinovaní týchto dvoch elementov často dochádza k divokým konfliktom, podľa toho, či tieto princípy sú alebo nie sú v rovnováhe. Muž, v ktorom by chýbal ženský princíp, by nebol ničím iným, iba obyčajným abstraktným bytím. Chýbala by mu konkrétna - ľudská podoba. Naopak žena, v ktorej by chýbal mužský princíp, by nemala osobnosť... Kompletná ľudská bytosť je založená iba na jednote týchto dvoch princípov.“ [[7]](http://www.upc.uniba.sk/#_ftn7) (citát je voľne parafrázovaný).

**Čo vlastne Berdiajev hovorí je to, že človek bez ohľadu na to, či žije v manželstve alebo nie, musí mať v sebe vyvinutú rovnováhu a jednotu medzi týmito dvomi princípmi, ktoré boli v ňom na počiatku zjednotené, a ktoré boli obrazom Božím, t.j. princípu mužského a ženského.** Keby sme mali vymenovať prejavy týchto dvoch princípov, vyzeralo ba to **asi** takto.

Mužský princíp:   pozitíva: asertivita, vláda, logika, objektivita, abstraktnosť, racionalizmus, sila, osobnosť.

negatíva: pýcha, odpor, nedostatok pevných koreňov, násilie, deštruktivita.

Ženský princíp:    pozitíva: jemnosť, trpezlivosť, uvažovanie, láskavosť, konkrétnosť, schopnosť vcítiť sa.

negatíva: márnivosť, náladovosť, svárlivosť, ľahká urážlivosť, precitlivelosť.

Ak pozitívne elementy týchto dvoch princípov (mužského a ženského) nie sú v človeku v rovnováhe a v jednote, potom tam prichádza ku katastrofe. **Samozrejme muž vždy ostane mužom a žena ženou**; keď hovoríme o rovnováhe a jednote, myslíme tu predovšetkým na potrebu **vyváženia** svojej (mužskej či ženskej) nátury **o** prvky nátury opačnej. Prejavy tejto katastrofy môžu vyzerať napríklad takto:

**Muž**, ktorý má v sebe **nevyvinutú** ženskú stránku je navonok neschopný vcítenia sa, jemnosti a láskavosti, je násilný, panovačný, „macho“ (čítaj: *mačo*). Navonok robí dojem tvrdého, vo vnútri sa však cíti opusteným dieťaťom.

**Muž**, ktorý má **príliš vyvinutú** ženskú stránku je náladový, urážlivý, svárlivý, mäkký, márnivý, nevyspytateľný, nemužný.

**Žena** s **nevyvinutou** mužskou stránkou je poddajná, manipulovateľná, bez vlastnej výraznej osobnosti, ranená.

**Žena**, ktorá má **prílišne** **vyvinutú** mužskú stránku je manipulačná, lačná po moci a nadvláde, nepoddajná, násilná, neschopná byť ženou ani v prirodzenom najzákladnejšom zmysle slova.

Verím, že nehovorím len o teoretických možnostiach. Každý z nás pozná veľmi konkrétne príklady na každú jednu z nich. Na každej jednej z nich vidieť jasné zakrpatenie a nevyvinutosť. A tak k čomu **nás Písmo volá je rozvíjať svoju identitu a budovať jednotu a rovnováhu týchto elementov v sebe samom.** Aby sme si nemysleli, že sme neúplní a že úplnosť mi dá len spolužitie a zjednocovanie sa s človekom opačného pohlavia. **Ak by som mal toto presvedčenie, potom budem nešťastným aj keď budem sám (ako napríklad ja, ako kňaz), ale aj vtedy, keby som sa oženil.** Manželstvo totiž automaticky nerieši problém nedokonalosti človeka. Keď sa zoberú dve polovičky, nevznikne z toho celok; vynásobením dvoch polovičiek vznikne štvrtka: 1/2x1/2=1/4 (ak by niekto chcel sčítavať, nech si uvedomí, že vzťahy nie sú sčítavaním (alebo odčítavaním) ale nepretržitou dynamickou interakciou, čiže násobením). **Človek bez ohľadu na to, či má povolanie žiť v manželstve alebo mimo neho, musí byť celým človek, nie polovičkou. Ak potom ostane v celibáte (alebo sa z iných dôvodov neožení, či nevydá), nebude neúplným. Ak sa ožení (alebo vydá) príde tam k násobeniu dvoch celkov a vznikne z toho jeden krásny ďalší celok - manželstvo: 1x1=1.** Ak k tomuto nepríde,bude to tak ako v dnešnom evanjeliu: bude prechádzať od rozvodu k rozvodu (a hľadať pre svoj rozvod legitímne ospravedlnenie) a bude neustále hľadať tú svoju pravú polovičku.

**Muž** s vyvinutou rovnováhou si je **vedomý svojho poslania muža (nezriekne sa ho)**: bude vedieť byť vodcom, cieľavedomým, priezračne čistým v myslení a logickým, ale bude sa vedieť o seba aj postarať, byť samostatným, láskavým, súcitným, jemným a človekom citov, keď sú tie city namieste.

Na druhej strane **žena**, ktorá žije vo vnútornej jednote a rovnováhe bude jemná, láskavá, naplno si vedomá svojej funkcie a identity ženy: bude trpezlivá a nežná, láskavá a súcitná, starostlivá a jemná, ale zároveň bude mať pevne vyvinutú svoju osobnosť, bude cieľavedomá a kompetentná.

**Iba zo spojenia takýchto dvoch jedincov môže prísť k dobrému manželstvu**, ktoré sa nielenže nerozpadne rozvodom, ale bude mať schopnosť vychovať zrelé potomstvo, a toto svoje potomstvo viesť k obrazu Stvoriteľa, ktorého obraz je v každom z nás.

Na záver by som chcel ešte podotknúť, že toto, čo som tu hovoril: t.j. že úlohou človeka je stať sa vyváženým a kompletným jedincom, ešte nie je vrcholom spirituality človeka. Človek sa musí k tomu, **aby sa stal úplným obrazom Boha-Trojice**, snažiť o jednotu s Bohom, s inými ľuďmi a s celým stvorením. A to ide len vtedy, **keď sa vydá, ponúkne, obetuje niekomu mimo seba**. Takto nás to učil Kristus. A toto je nutnosť pre každého človeka, či žije v manželstve, v celibáte alebo sám. Ale to je už ďalšia téma, ktorej sa budeme venovať snáď niekedy inokedy.

Modlime sa teda za to, aby sme si boli nepretržite vedomí nevyhnutnosti budovania tejto jednoty a rovnováhy v našom živote.