**Mk 11, 33 - Nevieme**  
Cítili sme sa niekedy zatlačený do kúta, akoby sme boli na výsluchu? Vedeli sme, že nech povieme čokoľvek, dostaneme sa do problémov. Stáva sa to vtedy, ak sme skutočne spáchali čin, z ktorého nás obviňujú, alebo vtedy, keď človek, ktorý kladie otázky, má natoľko skreslené informácie, že niet úniku. Nedokážeme situáciu nijako zachrániť a musíme sa zmieriť s tým, že v boji „kto z koho“ sme prehrali. Predstavme si teraz, ako sa museli cítiť židovskí starší, keď sa ich Ježiš opýtal, či veria v učenie Jána Krstiteľa. Nech by povedali čokoľvek, padli by do zlého svetla. Ak by povedali, že veria, zatlačil by ich do kúta a opýtal sa, prečo mu neuverili. Ak by povedali, že neveria, ukázalo by sa, že stoja proti ľudu, ktorý považoval Jána za hrdinu. A tak si vybrali najprijateľnejšiu možnosť – hrali sa na nemých.  
  
Uvedomme si, že Ježišovi nešlo o to, aby ich dostal do úzkych. Chcel, aby si priznali, že vo veci Jána Krstiteľa nekonali správne. Dúfal, že im pripomenie temnú stránku ich minulosti a privedie ich tak k pokániu a túžbe zmeniť svoj názor na Jána – a na neho samého. Niekedy Ježiš volí takýto prístup aj k nám. Pripomenie nám situáciu, v ktorej sme sa nesprávali k niekomu správne. Alebo nám pripomenie zaujatosť, ktorá v nás voči niekomu pretrváva, alebo hriech z minulosti, ktorý sme si doteraz neuvedomili – a to všetko s nádejou, že sa tomu postavíme tvárou v tvár a začneme sa kajať. Veľkňazi a zákonníci mohli povedať: „To je pravda. Jánov krst bol z neba a my sme mu neverili. Mali sme sa pokúsiť obhájiť ho, keď ho Herodes zajal. Mali sme prijať jeho posolstvo.“ Ale oni sa rozhodli mlčať a ešte viac si zatvrdiť svoje srdcia. Nehrajme sa na hluchých! Ak nám Duch Svätý ukazuje niečo nepríjemné z našej minulosti, uznajme to a dajme to do poriadku. Ako ináč by sme chceli prežívať slobodu a pokoj?